Document ID: 32021R0690

Reference:
3.5.2021
MT
Il-Ġurnal Uffiċjali tal-Unjoni Ewropea
L 153/1
REGOLAMENT (UE) 2021/690 TAL-PARLAMENT EWROPEW U TAL-KUNSILL
tat-28 ta’ April 2021
li jistabbilixxi programm għas-suq intern, għall-kompetittività tal-intrapriżi, inkluż l-intrapriżi żgħar u ta’ daqs medju, għall-qasam tal-pjanti, l-annimali, l-ikel u l-għalf, u għall-istatistika Ewropea (Programm tas-Suq Uniku) u li jħassar ir-Regolamenti (UE) Nru 99/2013, (UE) Nru 1287/2013, (UE) Nru 254/2014 u (UE) Nru 652/2014
(Test b’rilevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), l-Artikolu 114, l-Artikolu 168(4)(b) u l-Artikoli 173 u 338 tiegħu,
Wara li kkunsidraw il-proposta mill-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Wara li kkunsidraw l-opinjoni tal-Kumitat tar-Reġjuni (2),
Filwaqt li jaġixxu skont il-proċedura leġiżlattiva ordinarja (3),
Billi:
(1)
Is-suq intern huwa pedament tal-Unjoni. Sa mill-bidu tiegħu, huwa kien kontributur ewlieni għat-tkabbir, il-kompetittività u l-impjiegi u jenħtieġ li jkompli jkun ta’ benefiċċju għaċ-ċittadini u n-negozji kollha b’mod ugwali. Huwa ġġenera opportunitajiet ġodda u ekonomiji ta’ skala għan-negozji tal-Unjoni, b’mod partikolari għall-intrapriżi mikro, żgħar u ta’ daqs medju (SMEs), u saħħaħ il-kompetittività industrijali tagħhom. Is-suq intern ikkontribwixxa għall-ħolqien ta’ impjiegi u offra għażla akbar ta’ prodotti u servizzi ta’ kwalità għolja bi prezzijiet orħos lill-konsumaturi. Qed ikompli jkun mutur għall-bini ta’ suq aktar integrat u ekonomija aktar b’saħħitha, aktar bilanċjata u aktar ġusta. Is-suq uniku huwa waħda mill-kisbiet ewlenin tal-Unjoni u l-aħjar assi tagħha f’dinja li kulma tmur qed tkun dejjem aktar globalizzata, kif ukoll element ewlieni fil-kisba tat-trasformazzjoni ekoloġika u diġitali lejn ekonomija sostenibbli, bħala rispons għall-pressjonijiet dejjem jiżdiedu tat-tibdil fil-klima.
(2)
Huwa neċessarju li s-suq intern jadatta kontinwament għal ambjent ta’ rivoluzzjoni diġitali u globalizzazzjoni li qed jinbidel b’mod rapidu. L-era ġdida ta’ innovazzjoni diġitali tkompli tipprovdi opportunitajiet għan-negozji u għall-individwi, toħloq prodotti, servizzi, proċessi u mudelli ta’ negozju ġodda, u opportunitajiet għall-produzzjoni effiċjenti ta’ statistika ta’ livell għoli. Bl-istess mod, tikkostitwixxi sfida għar-regolamentazzjoni, l-infurzar, il-protezzjoni tal-konsumatur u s-sikurezza.
(3)
Korp sostanzjali tal-liġi tal-Unjoni jirfed il-funzjonament tas-suq intern. Dan jirrigwarda, b’mod partikolari, il-kompetittività, l-istandardizzazzjoni, ir-rikonoxximent reċiproku, il-valutazzjoni tal-konformità, il-protezzjoni tal-konsumatur u s-sorveljanza tas-suq. Jikkonsisti wkoll f’regoli dwar in-negozju, il-kummerċ u tranżazzjonijiet finanzjarji, dwar il-qasam tal-pjanti, l-annimali, l-ikel u l-għalf, dwar il-produzzjoni tal-istatistika Ewropea u dwar il-promozzjoni ta’ kompetizzjoni ġusta. Dak il-korp sostanzjali tal-liġi tal-Unjoni tipprovdi kondizzjonijiet ekwivalenti ta’ kompetizzjoni li hu essenzjali għall-funzjonament tas-suq intern għall-benefiċċju tal-konsumaturi u n-negozji.
(4)
Madankollu, għad fadal ostakli diskriminatorji, mhux ġustifikati jew sproporzjonati għall-funzjonament xieraq tas-suq intern u qed jitfaċċaw ostakli ġodda. L-adozzjoni ta’ regoli huwa biss l-ewwel pass, u li jirnexxielhom jaħdmu huwa daqstant importanti. Sfidi eżistenti mrbuta mal-infurzar tar-regoli eżistenti, ostakli għall-moviment liberu tal-merkanzija u s-servizzi, u livelli baxxi ta’ akkwist pubbliku transfruntier jillimitaw l-opportunitajiet għan-negozji u l-konsumaturi. L-indirizzar ta’ dawn l-ostakli fl-aħħar mill-aħħar huwa kwistjoni ta’ fiduċja taċ-ċittadini fl-Unjoni, kif ukoll fil-kapaċità tagħha li tagħti riżultati u l-abbiltà tagħha li toħloq impjiegi u tkabbir filwaqt li tipproteġi l-interess pubbliku.
(5)
Qabel kien hemm programmi separati għall-azzjoni tal-Unjoni fl-oqsma tal-kompetittività tal-intrapriżi, speċjalment l-SMEs, il-protezzjoni tal-konsumatur, tal-klijenti u tal-utenti aħħarin fis-servizzi finanzjarji, it-tfassil tal-politika fis-servizzi finanzjarji u fil-qasam tal-pjanti, l-annimali, l-ikel u l-għalf. Xi attivitajiet addizzjonali kienu ffinanzjati direttament taħt il-linji baġitarji tas-suq intern. Issa hu neċessarju li jiġu ssimplifikati u sfruttati s-sinerġiji bejn diversi azzjonijiet u jiġi previst qafas ta’ finanzjament aktar flessibbli, trasparenti, simplifikat u aġli għall-finanzjament tal-attivitajiet li jimmiraw li jiksbu suq intern sostenibbli li jiffunzjona tajjeb. Għalhekk, jenħtieġ li jiġi stabbilit programm ġdid li jiġbor flimkien l-attivitajiet li qabel kienu ffinanzjati taħt dawk il-programmi l-oħra u linji baġitarji oħra rilevanti. Jenħtieġ li dak il-Programm jinkludi wkoll inizjattivi ġodda li jkollhom l-għan li jtejbu l-funzjonament tas-suq intern, filwaqt li tiġi evitata duplikazzjoni ma’ programmi u azzjonijiet relatati tal-Unjoni.
(6)
L-iżvilupp, il-produzzjoni u d-disseminazzjoni tal-istatistika Ewropea skont ir-Regolament (KE) Nru 223/2009 tal-Parlament Ewropew u tal-Kunsill (4) kienu soġġetti għal Programm Statistiku Ewropew separat stabbilit bir-Regolament (UE) Nru 99/2013 tal-Parlament Ewropew u tal-Kunsill (5). Sabiex tiġi pprovduta kontinwità fil-produzzjoni u fid-disseminazzjoni tal-istatistika Ewropea, il-programm il-ġdid jenħtieġ li jinkludi wkoll l-attivitajiet koperti mill-Programm Statistiku Ewropew preċedenti billi jiġi pprovdut qafas għall-iżvilupp, il-produzzjoni u d-disseminazzjoni tal-istatistika Ewropea skont ir-Regolament (KE) Nru 223/2009. Il-programm il-ġdid jenħtieġ li jistabbilixxi l-qafas finanzjarju għall-istatistika Ewropea biex tinħareġ statistika Ewropea ta’ kwalità għolja, komparabbli u affidabbli sabiex tirfed it-tfassil, l-implimentazzjoni, il-monitoraġġ u l-evalwazzjoni tal-politiki kollha tal-Unjoni. L-indipendenza professjonali hija prerekwiżit neċessarju għall-iżvilupp, il-produzzjoni u d-disseminazzjoni tal-istatistika Ewropea.
(7)
Huwa għalhekk xieraq li jiġi stabbilit programm għat-titjib tal-funzjonament tas-suq intern, il-kompetittività u s-sostenibbiltà tal-intrapriżi, speċjalment l-SMEs, l-istandardizzazzjoni, is-sorveljanza tas-suq u l-protezzjoni tal-konsumatur, għall-qasam tal-pjanti, l-annimali, l-ikel u l-għalf, u għall-istatistika Ewropea (Programm għas-Suq Uniku) (il-“Programm”). Jenħtieġ li l-Programm jiġi stabbilit għal perijodu ta’ seba’ snin biex id-durata tiegħu tiġi allinjata ma’ dik tal-qafas finanzjarju pluriennali għas-snin 2021 sal-2027 stabbilit fir-Regolament tal-Kunsill (UE, Euratom) 2020/2093 (6).
(8)
Il-Programm jenħtieġ li jappoġġa t-tfassil, l-implimentazzjoni u l-infurzar tal-leġiżlazzjoni tal-Unjoni li tirfed il-funzjonament tajjeb tas-suq intern. Il-Programm jenħtieġ li jappoġġa l-ħolqien tal-kundizzjonijiet xierqa biex l-atturi kollha tas-suq intern jingħataw is-setgħa, inkluż in-negozji, iċ-ċittadini, inkluż il-konsumaturi, u l-impjegati, ir-rappreżentanti tas-soċjetà ċivili u l-awtoritajiet pubbliċi. Għal dak il-għan, il-Programm jenħtieġ li jkollu l-għan li jrawwem il-kompetittività, it-tisħiħ tal-kapaċitajiet u s-sostenibbiltà tal-intrapriżi, speċjalment l-SMEs, inkluż dawk li joperaw fis-settur tat-turiżmu. Is-sostenibbiltà tal-intrapriżi hija importanti biex tinżamm il-kompetittività fit-tul tagħhom u tikkontribwixxi għat-tranżizzjoni lejn Unjoni aktar ekonomikament, ambjentalment u soċjalment sostenibbli, li jenħtieġ li timxi id f’id mad-diġitalizzazzjoni u l-involviment fi prattiki kummerċjali sostenibbli. Il-Programm jenħtieġ li jappoġġa wkoll l-infurzar tal-protezzjoni tal-konsumatur u r-regoli tas-sikurezza. Jenħtieġ ukoll li jissensibilizza lin-negozji u l-individwi dwar id-drittijiet tagħhom billi jipprovdilhom l-għodod xierqa, informazzjoni u assistenza adegwata, biex jieħdu deċiżjonijiet infurmati u jsaħħu l-parteċipazzjoni tagħhom fit-tfassil tal-politika tal-Unjoni. Barra minn hekk, il-Programm jenħtieġ li jkollu l-għan li jsaħħaħ il-kooperazzjoni regolatorja u amministrattiva, b’mod partikolari permezz tal-programmi ta’ taħriġ, l-iskambju tal-aħjar prattiki u l-bini ta’ bażijiet ta’ għarfien u kompetenza, inkluż l-użu tal-akkwist pubbliku strateġiku. Il-Programm jenħtieġ ukoll li jappoġġa l-iżvilupp ta’ standards u tfassil tar-regoli ta’ kwalità għolja, kemm tal-Unjoni kif ukoll dawk internazzjonali, inkluż permezz ta’ involviment wiesa’ mill-partijiet ikkonċernati, li jirfed l-implimentazzjoni tal-leġiżlazzjoni tal-Unjoni.
Dan jenħtieġ li jkopri l-qasam tar-rappurtar finanzjarju u tal-awditjar, biex b’hekk jikkontribwixxi għat-trasparenza u l-funzjonament tajjeb tas-swieq tal-kapital tal-Unjoni u jtejjeb it-tisħiħ tal-protezzjoni tal-investitur. L-għan tal-Programm jenħtieġ li jkun ukoll li jappoġġa l-implimentazzjoni u l-infurzar tal-leġiżlazzjoni tal-Unjoni li tipprovdi livell għoli ta’ saħħa għall-bniedem, għall-annimali u għall-pjanti, il-protezzjoni tal-benesseri tan-nies u t-trattament xieraq tal-annimali, is-sikurezza tal-ikel u tal-għalf filwaqt li jirrispetta l-prinċipji tal-iżvilupp sostenibbli u jiżgura livell għoli ta’ protezzjoni tal-konsumatur. Barra minn hekk, il-Programm jenħtieġ li jappoġġa l-produzzjoni ta’ statistika Ewropea ta’ kwalità għolja f’konformità mal-prinċipji statistiċi stabbiliti fir-Regolament (KE) Nru 223/2009 u elaborati ulterjorment fil-Kodiċi ta’ Prattika tal-Istatistika Ewropea.
(9)
Suq intern modern li huwa bbażat fuq il-prinċipji tal-ġustizzja, tat-trasparenza u tal-fiduċja reċiproka jippromwovi l-kompetizzjoni u huwa ta’ benefiċċju għall-konsumaturi, għan-negozji u għall-impjegati. L-użu aħjar tas-suq intern għas-servizzi li dejjem jevolvi huwa mistenni li jgħin lin-negozji tal-Unjoni joħolqu l-impjiegi u jespandu lil hinn mill-fruntieri tagħhom, joffru għażla usa’ ta’ servizzi bi prezzijiet aħjar, u jżommu standards għoljin għall-konsumaturi u l-ħaddiema. Biex jinkiseb dan, il-Programm jenħtieġ li jikkontribwixxi għall-monitoraġġ aħjar tal-iżviluppi tas-suq intern, kif ukoll għall-identifikazzjoni u t-tneħħija tal-ostakli diskriminatorji, mhux ġustifikati jew sproporzjonati li jifdal, u jiżgura li l-qafas regolatorju jkun jista’ jakkomoda l-forom kollha ta’ innovazzjoni, inkluż l-iżviluppi u l-proċessi teknoloġiċi ġodda, il-mudelli tan-negozju tal-innovazzjoni tas-servizzi, il-mudelli tal-ekonomija kollaborattiva u soċjali, l-innovazzjoni soċjali u l-innovazzjoni mhux teknoloġika.
(10)
L-ostakli regolatorji fuq is-suq intern tneħħew għal ħafna prodotti industrijali permezz ta’ mekkaniżmi ta’ prevenzjoni, l-adozzjoni ta’ regoli komuni u, fejn ma jeżistux dawn it-tipi ta’ regoli tal-Unjoni, permezz tal-prinċipju tar-rikonoxximent reċiproku. F’oqsma fejn ma teżisti l-ebda leġiżlazzjoni tal-Unjoni, il-prinċipju tar-rikonoxximent reċiproku japplika bir-riżultat li l-merkanzija li hija kummerċjalizzata legalment fi Stat Membru tgawdi d-dritt tal-moviment liberu u tista’ tinbiegħ fi Stat Membru ieħor. Fejn l-Istat Membru kkonċernat ikollu raġunijiet biex jopponi l-kummerċjalizzazzjoni tal-merkanzija, jista’ jimponi restrizzjoni, sakemm tali restrizzjoni ma tkunx diskriminatorja, tkun ġustifikata minn għanijiet leġittimi ta’ interess pubbliku, kif stabbilit fl-Artikolu 36 tat-Trattat dwar il-Funzjonament tal-Unjoni Ewropea (TFUE), jew rikonoxxuta mill-każistika tal-Qorti tal-Ġustizzja tal-Unjoni Ewropea bħala raġuni prevalenti ta’ interess pubbliku, u proporzjonata mal-għan mixtieq. Meta l-prinċipju ta’ -rikonoxximent reċiproku ma jiġix applikat kif xieraq, li jikkonsisti, pereżempju, mill-impożizzjoni ta’ restrizzjonijiet sproporzjonati jew mhux ġustifikati, il-kumpanniji jsibuha aktar diffiċli biex jaċċessaw is-swieq fi Stati Membri oħra. Minkejja l-livell għoli ta’ integrazzjoni tas-suq fil-qasam tal-merkanzija, dik is-sitwazzjoni twassal biex jintilfu l-opportunitajiet għall-ekonomija b’mod ġenerali. L-adozzjoni tar-Regolament (UE) 2019/515 tal-Parlament Ewropew u tal-Kunsill (7), hi mistennija li tagħti spinta lill-benefiċċji ekonomiċi f’dan il-qasam. Il-Programm għalhekk jenħtieġ li jkollu l-għan li jtejjeb l-applikazzjoni tal-prinċipju ta’ rikonoxximent reċiproku fil-qasam tal-merkanzija, filwaqt li jwettaq il-potenzjal sħiħ tiegħu. Jenħtieġ li jkollu l-għan ukoll li jnaqqas l-għadd ta’ merkanzija illegali u mhux konformi li tidħol fis-suq permezz ta’ sensibilizzazzjoni u taħriġ immirati, appoġġ għall-Punti ta’ Kuntatt għall-Prodotti msemmi fir-Regolament (UE) 2019/515 u kooperazzjoni aħjar bejn l-awtoritajiet kompetenti għal rikonoxximent reċiproku.
(11)
Hemm sfidi ġodda regolatorji u ta’ infurzar relatati mat-tibdil rapidu fl-ambjent tar-rivoluzzjoni diġitali u fir-rigward ta’ kwistjonijiet bħaċ-ċibersigurtà, il-protezzjoni u l-privatezza tad-data, l-Internet tal-oġġetti jew l-intelliġenza artifiċjali u l-istandards etiċi relatati. Regoli stretti dwar is-sikurezza tal-prodotti u ċ-ċarezza fir-rigward tar-responsabbiltà huma essenzjali biex jiġi żgurat li ċ-ċittadini tal-Unjoni, inkluż il-konsumaturi u n-negozji jkunu jistgħu jibbenefikaw minn protezzjoni adegwata fil-każ ta’ ħsara. Għaldaqstant, il-Programm jenħtieġ li jikkontribwixxi għall-adattament rapidu u l-infurzar aħjar tal-iskema ta’ responsabbiltà għall-prodotti tal-Unjoni li trawwem l-innovazzjoni filwaqt li tiżgura s-sikurezza u s-sigurtà tal-utenti.
(12)
It-tqegħid fis-suq ta’ prodotti li mhumiex konformi mal-liġi tal-Unjoni, inkluż prodotti importati minn pajjiżi terzi, ipoġġi f’riskju liċ-ċittadini tal-Unjoni, inkluż il-konsumaturi, kif ukoll utenti aħħarin oħra. L-operaturi ekonomiċi li jbigħu prodotti konformi b’mezzi tradizzjonali jew elettroniċi jesperjenzaw tfixkil tal-kompetizzjoni minn dawk li ma jikkonformawx mar-regoli minħabba nuqqas ta’ għarfien, intenzjonalment sabiex jiksbu vantaġġ kompetittiv jew bħala riżultat tal-frammentazzjoni tas-sorveljanza tas-suq madwar l-Unjoni. L-awtoritajiet ta’ sorveljanza tas-suq spiss ma jkollhomx fondi biżżejjed u jkunu limitati mill-fruntieri nazzjonali, filwaqt li l-intraprendituri jinnegozjaw fil-livell tal-Unjoni jew saħansitra anki dinji. B’mod partikolari, fil-każ tal-kummerċ elettroniku, l-awtoritajiet tas-sorveljanza tas-suq isibuha ferm diffiċli biex jittraċċaw prodotti mhux konformi li jiġu importati minn pajjiżi terzi sabiex jidentifikaw l-operaturi ekonomiċi responsabbli fi ħdan il-ġuriżdizzjoni tagħhom.
Jiffaċċjaw ukoll diffikultajiet kbar biex iwettqu valutazzjonijiet tar-riskju u testijiet minħabba n-nuqqas ta’ aċċess fiżiku għall-prodotti. Għalhekk, il-Programm jenħtieġ li jfittex li jsaħħaħ il-konformità tal-prodotti billi jqajjem kuxjenza dwar ir-regoli applikabbli tal-Unjoni dwar is-sikurezza tal-prodotti, billi jintensifika l-kontrolli tal-konformità f’konformità mar-Regolament (UE) 2019/1020 tal-Parlament Ewropew u tal-Kunsill (8) u billi jippromwovi kooperazzjoni transfruntiera aktar mill-qrib fost l-awtoritajiet tal-infurzar. Il-Programm jenħtieġ li jikkontribwixxi wkoll għall-konsolidazzjoni tal-qafas eżistenti għall-attivitajiet ta’ sorveljanza tas-suq, iħeġġeġ azzjonijiet konġunti tal-awtoritajiet ta’ sorveljanza tas-suq minn Stati Membri differenti, itejjeb l-iskambju ta’ informazzjoni u jippromwovi l-konverġenza u l-integrazzjoni aktar mill-qrib tal-attivitajiet ta’ sorveljanza tas-suq. Jenħtieġ li l-programm jagħmel dan b’mod partikolari billi jiżgura li r-rekwiżiti l-ġodda introdotti bir-Regolament (UE) 2019/1020 jiġu infurzati b’mod strett sabiex jiġi evitat il-bejgħ ta’ prodotti mhux konformi lill-konsumaturi, kif ukoll utenti aħħarin oħra. Għalhekk, il-Programm jenħtieġ li jsaħħaħ il-kapaċità tal-awtoritajiet tas-sorveljanza tas-suq madwar l-Unjoni, jikkontribwixxi għal omoġeneità akbar fl-infurzar tar-regoli bejn l-Istati Membri u jippermetti lill-Istati Membri jibbenefikaw b’mod ugwali mis-suq intern f’termini ta’ tkabbir ekonomiku u sostenibbiltà.
(13)
Filwaqt li l-Programm ma jinkludix għanijiet u azzjonijiet li jappoġġaw il-protezzjoni tad-drittijiet tal-proprjetà intellettwali, jenħtieġ madankollu li nżommu f’moħħna li ħafna drabi l-prodotti ffalsifikati ma jikkonformawx mar-rekwiżiti stabbiliti fil-leġiżlazzjoni tal-Unjoni dwar is-sikurezza tal-prodotti u l-protezzjoni tal-konsumatur, u jippreżentaw riskji għas-saħħa u s-sikurezza tal-konsumaturi, b’mod partikolari meta tali prodotti jinxtraw online. Għalhekk, il-Programm jenħtieġ li jżid is-sinerġiji ma’ programmi oħra tal-Unjoni fil-qasam tal-protezzjoni tal-programmi tad-drittijiet tal-proprjetà intellettwali, b’mod partikolari l-Istrument għat-Tagħmir ta’ Kontroll Doganali, stabbilit taħt ir-Regolament tal-Parlament Ewropew u tal-Kunsill li jistabbilixxi l-istrument ta’ appoġġ finanzjarju għat-tagħmir ta’ kontroll doganali bħala parti mill-Fond għall-Ġestjoni Integrata tal-Fruntieri.
(14)
Biex tiffaċilita l-konformità tal-kategoriji ta’ prodotti armonizzati b’riskju inerenti ogħla, l-Unjoni stabbiliet sistema ta’ akkreditazzjoni għall-korpi ta’ valutazzjoni tal-konformità, li tivverifika l-kompetenza, l-imparzjalità u l-indipendenza tagħhom. Huwa essenzjali li l-korpi li jivvalutaw il-konformità jkunu affidabbli u kompetenti, billi huma jivverifikaw jekk il-prodotti jissodisfawx ir-rekwiżiti tas-sikurezza qabel jitqiegħdu fis-suq. Issa l-isfida ewlenija hi li jiġi żgurat li s-sistema ta’ akkreditazzjoni tkompli tirrappreżenta l-ogħla livell ta’ żvilupp tekniku u li tiġi applikata bl-istess mod strett fl-Unjoni kollha. Għalhekk, il-Programm jenħtieġ li jappoġġa l-miżuri biex jiżgura li l-korpi li jivvalutaw il-konformità jkomplu jissodisfaw ir-rekwiżiti regolatorji tagħhom, bħall-imparzjalità u l-indipendenza, speċjalment permezz tal-użu tal-akkreditazzjoni. Bl-istess mod, il-Programm jenħtieġ li jappoġġa wkoll miżuri biex tissaħħaħ is-sistema ta’ akkreditazzjoni Ewropea, b’mod partikolari f’oqsma ġodda tal-politika, billi tiġi appoġġata l-kooperazzjoni Ewropea għall-akkreditazzjoni msemmija fir-Regolament (KE) Nru 765/2008 tal-Parlament Ewropew u tal-Kunsill (9).
(15)
Peress illi, bl-iżvilupp tal-kummerċ u s-servizzi tal-ivvjaġġar online, is-swieq tal-konsumaturi ma għandhomx fruntieri, huwa importanti li jkun żgurat li l-konsumaturi residenti fl-Unjoni jistgħu jibbenefikaw mill-istess livell għoli ta’ protezzjoni meta jiġu importati merkanzija u servizzi mingħand operaturi ekonomiċi bbażati f’pajjiżi terzi, inkluż meta dawn jinbiegħu online. Għalhekk, jenħtieġ li jkun possibbli li l-Programm, fejn meħtieġ, jappoġġa l-kooperazzjoni mal-korpi rilevanti li jinsabu f’pajjiżi terzi, pereżempju, fir-rigward tal-iskambju ta’ informazzjoni dwar prodotti mhux konformi.
(16)
L-akkwist pubbliku jintuża mill-awtoritajiet pubbliċi biex jiġi żgurat valur tajjeb għall-flejjes pubbliċi minfuqa u biex jikkontribwixxu għal suq intern aktar innovattiv, sostenibbli, inklużiv u kompetittiv. Dan jinkludi l-applikazzjoni ta’ kriterji ta’ evalwazzjoni li mhux biss jidentifikaw l-aktar offerta ekonomikament vantaġġuża, iżda wkoll l-aktar offerta vantaġġuża f’termini tal-akbar valur pubbliku mogħti meta jingħataw l-offerti skont “l-aħjar proporzjon bejn il-prezz u l-kwalità”. Fejn dan ikun f’konformità mal-liġi tal-Unjoni applikabbli, jenħtieġ li jitqiesu l-aspetti ambjentali, tal-kummerċ ġust u dawk soċjali u jenħtieġ li tiġi promossa diviżjoni tal-offerti f’lottijiet għal proġetti infrastrutturali kbar. Id-Direttivi 2014/23/UE (10), 2014/24/UE (11) u 2014/25/UE (12) tal-Parlament Ewropew u tal-Kunsill jipprovdu l-qafas legali għall-integrazzjoni u l-funzjonament effettiv tas-swieq tal-akkwist pubbliku li jirrappreżentaw 14 % tal-prodott domestiku gross tal-Unjoni, għall-benefiċċju tal-awtoritajiet pubbliċi, tan-negozji u taċ-ċittadini, inkluż il-konsumaturi. Regoli tal-akkwist pubbliku implimentati b’mod xieraq huma għodda kruċjali biex jissaħħaħ is-suq intern u biex tingħata spinta lit-tkabbir tal-kumpanniji tal-Unjoni u l-impjiegi tal-Unjoni. Għalhekk, il-Programm jenħtieġ li jappoġġa miżuri li jiżguraw adozzjoni usa’ tal-akkwist pubbliku strateġiku, il-professjonalizzazzjoni ta’ xerrejja pubbliċi, l-iffaċilitar u t-titjib tal-aċċess għas-swieq tal-akkwist għall-SMEs, b’mod partikolari permezz ta’ servizzi ta’ konsulenza u taħriġ, żieda fit-trasparenza, integrità u data mtejba, it-titjib tat-trasformazzjoni diġitali tal-akkwist u l-promozzjoni ta’ akkwist konġunt, permezz tat-tisħiħ tal-approċċ ta’ sħubija mal-Istati Membri, it-titjib tal-ġbir tad-data u tal-analiżi tad-data, inkluż permezz tal-iżvilupp ta’ għodod tal-IT iddedikati, kif ukoll li jiżgura l-appoġġ għall-iskambju ta’ esperjenzi u prattiki tajbin, ir-referenzjar tal-istandards Ewropej u dawk internazzjonali, l-għoti ta’ gwida, it-tiftix ta’ ftehimiet kummerċjali ta’ benefiċċju, it-tisħiħ tal-kooperazzjoni fost l-awtoritajiet nazzjonali u t-tnedija ta’ proġetti pilota.
(17)
Sabiex jintlaħqu l-għanijiet tal-Programm u biex jiġu ffaċilitati l-ħajjiet taċ-ċittadini u tan-negozji, li huma dejjem aktar diġitalizzati u kompletament aċċessibbli, iridu jiġu stabbiliti servizzi pubbliċi ta’ kwalità għolja ċċentrati fuq l-utent. Jeħtieġ ukoll li l-isforzi tal-amministrazzjoni elettronika u tal-gvern elettroniku jingħataw spinta, filwaqt li jiġu żgurati l-protezzjoni u l-privatezza xierqa tad-data. Dak jimplika li l-amministrazzjonijiet pubbliċi ser ikollhom bżonn jinvolvu ruħhom fil-ħolqien konġunt ta’ dawk is-servizzi pubbliċi maċ-ċittadini u n-negozji. Barra minn hekk, iż-żieda kontinwa u kostanti tal-attivitajiet transfruntiera fis-suq intern tirrikjedi li tkun disponibbli informazzjoni aġġornata, preċiża u faċli biex tinftiehem dwar id-drittijiet tan-negozji u taċ-ċittadini. Dan ifisser li jenħtieġ li tintwera informazzjoni simplifikata li tispjega l-formalitajiet amministrattivi. Barra dan, huwa essenzjali li jingħataw pariri legali u għajnuna biex jissolvew problemi li jinqalgħu fil-livell transnazzjonali. Barra minn hekk, l-awtoritajiet pubbliċi jenħtieġ li jiġu appoġġati fl-isforzi tagħhom biex jintlaħqu dawk l-għanijiet, pereżempju billi l-amministrazzjonijiet nazzjonali jiġu konnessi b’mod sempliċi u effiċjenti, kif ukoll billi tiġi pprovduta informazzjoni u jiġi ffaċilitat skambju ta’ informazzjoni li tispjega kif jaħdem is-suq intern fil-prattika. L-għodod eżistenti ta’ governanza tas-suq intern diġà jaqdu rwol importanti f’dak ir-rigward, u l-kwalità, il-viżibbiltà, it-trasparenza u l-affidabbiltà tagħhom jenħtieġ li jissaħħu aktar. Għalhekk il-Programm jenħtieġ li jappoġġa l-għodod eżistenti ta’ governanza tas-suq intern li ġejjin: il-Portal l-Ewropa Tiegħek li jenħtieġ li jsir is-sinsla tal-Portal Diġitali Uniku li ġej, il-Pariri tal-Ewropa Tiegħek, SOLVIT, is-Sistema ta’ Informazzjoni tas-Suq Intern u t-Tabella ta’ Valutazzjoni tas-Suq Uniku.
(18)
Jenħtieġ li l-Programm jappoġġa l-iżvilupp tal-qafas regolatorju tal-Unjoni fl-oqsma tal-liġi tal-kumpanniji u l-governanza korporattiva, u l-liġi kuntrattwali, bl-għan li n-negozji, speċjalment l-SMEs, isiru aktar effiċjenti u kompetittivi, filwaqt li tingħata protezzjoni lill-partijiet ikkonċernati affettwati mill-operazzjonijiet tal-kumpaniji, u bl-għan li jkun hemm reazzjoni għall-isfidi ta’ politiki emerġenti. Jenħtieġ ukoll li jiżgura l-evalwazzjoni, l-implimentazzjoni u l-infurzar xierqa tal-acquis rilevanti, jinforma u jassisti lill-partijiet ikkonċernati u jippromwovi l-iskambju ta’ informazzjoni fil-qasam. Il-Programm jenħtieġ li jappoġġa aktar l-inizjattivi tal-Kummissjoni b’appoġġ ta’ qafas legali ċar u adattat għall-ekonomija tad-data u għall-innovazzjoni. Dawk l-inizjattivi huma neċessarji biex tissaħħaħ iċ-ċertezza legali fir-rigward tal-obbligi kuntrattwali u extra kuntrattwali, b’mod partikolari fir-rigward tar-responsabbiltà, is-sigurtà, l-etika u l-privatezza fil-kuntest tat-teknoloġiji emerġenti, bħall-Internet tal-oġġetti, l-intelliġenza artifiċjali, ir-robotika u l-istampar 3D. Il-Programm jenħtieġ li jkollu l-għan li jistimula l-iżvilupp tan-negozju mmexxi mid-data, billi tali negozju ser ikun deċiżiv għall-prestazzjon tal-ekonomija tal-Unjoni f’kompetizzjoni dinjija.
(19)
Jenħtieġ li l-Programm jippromwovi wkoll l-implimentazzjoni u l-applikazzjoni korretta u sħiħa mill-Istati Membri tal-qafas legali tal-Unjoni għall-finanzjament kontra l-ħasil tal-flus u kontra t-terroriżmu u l-iżvilupp ta’ politiki futuri biex jiġu indirizzati sfidi ġodda f’dawk l-oqsma. Jenħtieġ li jappoġġa wkoll l-attivitajiet rilevanti ta’ organizzazzjonijiet internazzjonali ta’ interess Ewropew, bħall-Kumitat ta’ Esperti dwar l-Evalwazzjoni ta’ Miżuri Kontra l-Ħasil tal-Flus u l-Finanzjament tat-Terroriżmu tal-Kunsill tal-Ewropa.
(20)
L-għan tal-implimentazzjoni u l-iżvilupp tas-suq intern fil-qasam tas-servizzi finanzjarji, l-istabbiltà finanzjarja u l-Unjoni tas-Swieq Kapitali, inkluż il-finanzi sostenibbli, jiddependu ħafna fuq il-miżuri ta’ politika bbażati fuq l-evidenza li tieħu l-Unjoni.Jenħtieġ li l-Kummissjoni jkollha rwol attiv biex jinkiseb dak l-għan, billi twettaq monitoraġġ kontinwu tas-swieq finanzjarji u tal-istabbiltà finanzjarja, tivvaluta l-implimentazzjoni tal-leġiżlazzjoni tal-Unjoni mill-Istati Membri, tevalwa jekk il-leġiżlazzjoni eżistenti hijiex idonea għall-iskop tagħha u, meta jitfaċċaw riskji ġodda, tidentifika l-oqsma potenzjali ta’ azzjoni, dan kollu bl-involviment kontinwu tal-partijiet ikkonċernati, matul iċ-ċiklu tal-politika. Attivitajiet bħal dawn jiddependu fuq il-produzzjoni ta’ analiżi, studji, materjal ta’ taħriġ, stħarriġ, valutazzjonijiet ta’ konformità, evalwazzjonijiet u statistika ta’ kwalità għolja u huma appoġġati minn sistemi tal-IT u għodod ta’ komunikazzjoni.
(21)
It-TFUE jinkludi sistema ta’ regoli li tiżgura li l-kompetizzjoni ma tkunx imxekkla fis-suq intern Il-Programm jenħtieġ li jikkontribwixxi għall-politika tal-Unjoni dwar il-kompetizzjoni, inkluż bit-titjib u t-tisħiħ tal-kooperazzjoni man-networks, u mal-awtoritajiet u l-qrati nazzjonali, u bit-tisħiħ tal-kooperazzjoni internazzjonali, kif ukoll bl-iżgurar ta’ kuntatt ma’ grupp akbar ta’ partijiet ikkonċernati biex jiġu kkomunikati u spjegati d-drittijiet, il-benefiċċji u l-obbligi tal-politika tal-Unjoni dwar il-kompetizzjoni. Jenħtieġ li l-Programm jgħin ukoll biex jitjiebu l-analiżi u l-valutazzjoni tal-iżviluppi tas-suq, inkluż permezz tal-użu ta’ inkjesti settorjali u ta’ għodod oħra għall-investigazzjoni tas-suq, kif ukoll il-kondiviżjoni sistematika tal-informazzjoni u tal-aħjar prattiki fi ħdan in-Network Ewropew għall-Kompetizzjoni. Jenħtieġ li dan jikkontribwixxi għal kompetizzjoni ġusta u kondizzjonijiet ekwivalenti ta’ kompetizzjoni, inkluż fil-livell globali, u jagħti l-mezzi lin-negozji, speċjalment lill-SMEs, u lill-konsumaturi biex jiksbu l-benefiċċji tas-suq intern.
(22)
Il-Programm għandu bżonn, b’mod partikolari, jindirizza l-implikazzjonijiet radikali għall-kompetizzjoni u l-funzjonament tas-suq intern li jirriżultaw mit-tranżizzjoni ekoloġika u diġitali li għaddejja tal-ekonomija u tal-ambjent tan-negozju, b’mod partikolari permezz tat-tkabbir esponenzjali u fl-ammont u l-użu tad-data, filwaqt li jitqies l-użu dejjem jikber tal-intelliġenza artifiċjali, l-algoritmi tal-big data u ta’ għodod oħrajn u l-għarfien espert tal-IT mill-kumpanniji. Huwa wkoll essenzjali li l-Programm jappoġġa n-networks u jrawwem l-kooperazzjoni usa’ u aktar profonda mal-Istati Membri u l-awtoritajiet u l-qrati tagħhom, billi l-kompetizzjoni mhux imxekkla u l-funzjonament tas-suq intern jiddependu b’mod kritiku fuq l-azzjoni ta’ dawn l-entitajiet. Fid-dawl tar-rwol partikolari tal-politika dwar il-kompetizzjoni fil-prevenzjoni tal-ħsara lis-suq intern li tirriżulta mill-imġiba antikompetittiva lil hinn mill-fruntieri tal-Unjoni, il-Programm jenħtieġ li jappoġġa wkoll il-kooperazzjoni mal-awtoritajiet ta’ pajjiżi terzi, kif xieraq. Fl-aħħar nett, it-twessigħ tal-attivitajiet ta’ komunikazzjoni huwa meħtieġ sabiex aktar ċittadini u negozji jkunu jistgħu jiksbu l-benefiċċji sħaħ ta’ kompetizzjoni ġusta fis-suq intern. Dan jenħtieġ li jappoġġa l-isforzi biex jintwerew aħjar il-benefiċċji tal-politika tal-Unjoni dwar il-kompetizzjoni għaċ-ċittadini tal-Unjoni, inkluż permezz ta’ involviment ma’ rappreżentanti ta’ gruppi tas-soċjetà ċivili u partijiet ikkonċernati rilevanti. Hija mistennija li tkun meħtieġa flessibbiltà fl-implimentazzjoni tal-parti tal-Programm marbuta mal-kompetizzjoni biex twieġeb għall-ħtiġijiet li qed jevolvu li huma affettwati minn żviluppi dinamiċi u rapidi fil-kondizzjonijiet tal-kompetizzjoni fis-suq intern li huma diffiċli li jiġu stmati f’termini tar-ritmu u l-kobor tiegħu. Dawk l-iżviluppi jirrelataw b’mod partikolari mad-diġitalizzazzjoni, l-intelliġenza artifiċjali, l-algoritmi, il-big data, iċ-ċibersigurtà u t-teknoloġija forensika.
(23)
Huwa importanti ferm li tissaħħaħ il-kompetittività u s-sostenibbiltà tal-intrapriżi tal-Unjoni filwaqt li jiġu żgurati kondizzjonijiet ekwivalenti ta’ kompetizzjoni effettivi u suq intern miftuħ u kompetittiv. L-SMEs huma l-mutur tal-ekonomija tal-Unjoni. Huma jirrappreżentaw 99,8 % tan-negozji kollha fl-Unjoni, jipprovdu żewġ terzi tal-impjiegi u jikkontribwixxu b’mod sostanzjali għall-ħolqien ta’ impjiegi ġodda ta’ kwalità fis-setturi kollha b’dimensjoni reġjonali u lokali, u b’hekk għall-ħolqien ta’ koeżjoni soċjali. L-SMEs huma strumentali fil-modernizzazzjoni tal-industrija u t-trasformazzjoni ekoloġika u diġitali tal-ekonomija, inkluż il-kisba tan-newtralità klimatika. Għalhekk, il-Programm jenħtieġ li jappoġġa l-isforzi tagħhom biex iżidu l-effiċjenza fl-użu tar-riżorsi u biex jiżviluppaw prodotti u servizzi ta’ kwalità għolja li ma jagħmlux ħsara lill-ambjent. B’hekk, il-Programm jenħtieġ li jikkontribwixxi wkoll biex itejjeb il-kompetittività tal-SMEs fis-suq globali.
(24)
L-SMEs għandhom sfidi komuni li ma jaffettwawx ditti akbar bl-istess mod. Dawk l-isfidi komuni jinkludu l-kisba ta’ finanzjament, ir-reklutaġġ ta’ forza tax-xogħol b’ħiliet speċjalizzati, it-taffija tal-piż amministrattiv tagħhom, it-teħid tal-kreattività u l-innovazzjoni, fost l-oħrajn permezz tal-akkwist pubbliku, u l-aċċess għas-swieq globali u l-ktajjen tal-valur sabiex jiżviluppaw l-attivitajiet ta’ internazzjonalizzazzjoni tagħhom. Jenħtieġ li l-Programm jindirizza tali fallimenti tas-suq b’mod proporzjonat, filwaqt li ma jfixkilx il-kompetizzjoni fis-suq intern bla bżonn. Il-programm jenħtieġ li jqis ukoll il-ħtiġijiet partikolari ta’ tipi speċifiċi ta’ SMEs, bħal mikrointrapriżi, SMEs involuti f’servizzi u SMEs involuti f’attivitajiet artiġjanali, kif ukoll SMEs li jikkonsistu minn dawk li jaħdmu għal rashom, membri tal-professjonijiet liberali u intrapriżi tal-ekonomija soċjali. L-intrapriżi tal-ekonomija soċjali fl-Unjoni inkluż tipi differenti ta’ intrapriżi u entitajiet li jaqgħu fi ħdan l-ekonomija soċjali, bħal kooperattivi, soċjetajiet mutwi, assoċjazzjonijiet mingħajr skop ta’ qligħ, fondazzjonijiet, intrapriżi soċjali u forom oħra ta’ intrapriżi. Peress li l-enfasi primarja tagħhom hija fuq il-ħolqien ta’ valur u impatt soċjali komuni għan-nies aktar milli fuq il-kisba tal-profitti, huma jistgħu jaġixxu bħala mutur għall-innovazzjoni soċjali, il-governanza trasparenti u s-solidarjetà, billi jinvestu mill-ġdid il-biċċa l-kbira tal-profitti jew surpluses tagħhom fl-għanijiet tagħhom. Jenħtieġ li tingħata attenzjoni wkoll lill-ħtiġijiet partikolari ta’ intraprendituri potenzjali ġodda, bħall-intraprendituri żgħażagħ u nisa, persuni akbar fl-età u persuni b’diżabilità.
(25)
Il-Programm jenħtieġ li jqis lill-SMEs, kif iddefiniti fir-Rakkomandazzjoni tal-Kummissjoni 2003/361/KE (13). Meta tapplika dan ir-Regolament, fir-rigward tal-SMEs, il-Kummissjoni jenħtieġ li tikkonsulta lill-partijiet ikkonċernati rilevanti kollha, inkluż l-organizzazzjonijiet pubbliċi u privati li jirrappreżentaw l-SMEs u l-Organizzazzjonijiet tal-Promozzjoni tal-Kummerċ tal-Istati Membri.
(26)
Il-programm jenħtieġ li jappoġġa u jippromwovi kultura ta’ innovazzjoni, filwaqt li jiżviluppa ekosistemi industrijali li jkunu kapaċi jinkoraġġixxu l-ħolqien ta’ negozji ġodda u t-tkabbir tal-SMEs, b’mod li jenfasizza li l-SMEs kollha jkunu kapaċi jilqgħu l-isfidi tat-tranżizzjoni ekoloġika u diġitali u ta’ ambjent dejjem aktar kompetittiv u mgħaġġel. Il-Programm jenħtieġ li jfittex li jappoġġa l-proċess tal-adozzjoni tal-innovazzjoni billi jippromwovi mudelli ta’ negozju kollaborattivi ġodda, networking u l-kondiviżjoni tal-għarfien u r-riżorsi, inkluż fi sħubiji Ewropej ta’ raggruppamenti u organizzazzjonijiet ta’ networks tan-negozju.
(27)
Meta jiġu stabbiliti programmi ta’ ħidma għall-għoti ta’ appoġġ lill-SMEs, jenħtieġ li jitqiesu d-dispożizzjonijiet strateġiċi tal-istrateġija għall-SMEs u s-“Small Business Act” kif ukoll il-kuntest li fih joperaw l-SMEs, kif deskritt fir-rieżami tal-prestazzjoni tal-SMEs. Jenħtieġ li tingħata attenzjoni wkoll lin-Network ta’ Rappreżentanti tal-SMEs.
(28)
Ħafna mill-problemi tal-kompetittività tal-Unjoni jinvolvu diffikultajiet tal-SMEs biex jiksbu l-aċċess għall-finanzi. Dawk id-diffikultajiet jirriżultaw minħabba li l-SMEs jitħabtu biex juru l-valur tal-kreditu tagħhom u ma jkollhomx biżżejjed assi bħala sigurtà lis-selliefa (jiġifieri kollateral/garanziji), jew minħabba li ma jkollhomx għarfien tal-mekkaniżmi eżistenti li jappoġġaw l-attivitajiet tagħhom li diġà jeżistu fil-livell tal-Unjoni, nazzjonali jew lokali. Sfidi addizzjonali ta’ finanzjament jirriżultaw mill-ħtieġa li l-SMEs jibqgħu kompetittivi billi jinvolvu ruħhom fost l-oħrajn f’attivitajiet li jadottaw l-innovazzjoni, id-diġitalizzazzjoni u l-internazzjonalizzazzjoni, kif ukoll fit-titjib tal-ħiliet u t-taħriġ mill-ġdid tal-forza tax-xogħol tagħhom. L-aċċess limitat għall-finanzjament għandu effett negattiv fuq il-ħolqien, it-tkabbir u r-rati ta’ sopravivenza tan-negozji, kif ukoll fuq ir-rieda ta’ intraprendituri ġodda li jidħlu responsabbli għal kumpanniji vijabbli fil-kuntest ta’ suċċessjoni ta’ negozju.
(29)
In-nuqqas ta’ ħiliet huwa ostaklu kbir għat-tkabbir tal-intrapriżi fl-Unjoni. Biex titrawwem l-intraprenditorija fl-Unjoni u jiġi appoġġat it-tkabbir tal-SMEs u t-tranżizzjoni diġitali u ekoloġika tagħhom, il-Programm jenħtieġ li jippromwovi u jiffaċilita l-aċċess għal skemi ta’ taħriġ u ta’ mentoraġġ għall-SMEs, u b’mod partikolari l-iżvilupp ta’ ħiliet teknoloġiċi, intraprenditorjali u maniġerjali. Meta tagħmel dan, il-Kummissjoni jenħtieġ li tikkoordina ma’ inizjattivi meħuda fi programmi oħra tal-Unjoni, nazzjonali u Reġjonali biex jiżdiedu s-sinerġiji u tiġi evitata d-duplikazzjoni.
(30)
Sabiex jingħelbu l-fallimenti tas-suq u jiġi żgurat li l-SMEs, inkluż in-negozji ġodda u n-negozji li qed jespandu, ikomplu jaqdu r-rwol tagħhom bħala l-pedament tal-kompetittività tal-ekonomija tal-Unjoni, l-SMEs jeħtieġu aktar appoġġ fil-forma ta’ strumenti ta’ dejn u ta’ ekwità stabbiliti mit-tieqa tal-politika għall-SMEs tal-Fond InvestEU stabbilit fir-Regolament (UE) 2021/523 tal-Parlament Ewropew u tal-Kunsill (14). Il-Faċilità tal-Garanzija għal Self, stabbilita fir-Regolament (UE) Nru 1287/2013 tal-Parlament Ewropew u tal-Kunsill (15) hija ta’ valur miżjud ippruvat u hija mistennija li tagħti kontribut pożittiv lil mill-inqas 500 000 SME. Tista’ tingħata aktar attenzjoni sabiex tiżdied is-sensibilizzazzjoni, min-naħa tal-benefiċjarji potenzjali, tad-disponibbiltà tal-Programm InvestEU għall-SMEs.
(31)
Azzjonijiet taħt il-Programm jenħtieġ li jfittxu li jiksbu l-għanijiet ta’ politika tiegħu mhux biss permezz ta’ għotjiet, iżda wkoll permezz tal-faċilitazzjoni tal-aċċess għal strumenti finanzjarji u garanziji baġitarji stabbiliti bħala parti mit-tieqa tal-politika għall-SMEs tal-Fond InvestEU u tat-titjib fis-sinerġiji ma’ programmi tal-Unjoni oħra. L-azzjonijiet kollha jenħtieġ li jkollhom valur miżjud tal-Unjoni ċar.
(32)
Il-Programm jenħtieġ li jipprovdi appoġġ effettiv għall-SMEs tul iċ-ċiklu tal-ħajja tagħhom, billi jipprovdi assistenza li tvarja minn għajnuna lill-SMEs biex isibu sħab għal proġetti konġunti għall-kummerċjalizzazzjoni u aċċess għas-suq, it-tisħiħ tal-kapaċitajiet u t-tħeġġiġ ta’ kooperazzjoni fost ir-raggruppamenti u l-organizzazzjonijiet tan-networks tan-negozju. Jenħtieġ li jappoġġa wkoll it-tranżizzjoni ekoloġika u diġitali tal-SMEs u jibni fuq l-għarfien u l-kompetenza esperta uniċi żviluppati fir-rigward tal-SMEs kif ukoll fuq esperjenza twila ta’ ħidma ma’ partijiet ikkonċernati tal-Unjoni, nazzjonali u reġjonali. Dak l-appoġġ jenħtieġ li jibni fuq l-esperjenza tan-Network Enterprise Europe (EEN) bħala punt uniku ta’ servizz biex tittejjeb il-kompetittività tal-SMEs u biex jiġi żviluppat in-negozju tagħhom fis-suq intern u lil hinn minnu. L-EEN ikompli jagħti servizzi f’isem programmi oħra tal-Unjoni, notevolment l-Orizzont Ewropa stabbilit bir-Regolament (UE) 2021/695 tal-Parlament Ewropew u tal-Kunsill (16), permezz tar-riżorsi finanzjarji ta’ dawk il-programmi. Jenħtieġ li l-EEN jiffaċilita wkoll parteċipazzjoni msaħħa tal-SMEs fl-iżvilupp tal-inizjattivi ta’ politika tas-suq intern, bħall-akkwist pubbliku u l-proċessi ta’ standardizzazzjoni. L-EEN jenħtieġ li jtejjeb il-kooperazzjoni ma’ Hubs ta’ Innovazzjoni Diġitali Ewropej skont il-Programm Ewropa Diġitali stabbilit bir-Regolament (UE) 2021/694 tal-Parlament Ewropew u tal-Kunsill (17) u l-Hub ta’ konsulenza InvestEU. Barra minn hekk, l-iskema ta’ mentoraġġ ta’ suċċess - Erasmus għall-Intraprendituri Żgħażagħ - jenħtieġ li tibqa’ l-għodda li tgħin lill-intraprendituri ġodda jew aspiranti jiksbu esperjenza ta’ negozju u maniġerjali billi tlaqqagħhom ma’ intraprenditur tal-esperjenza minn pajjiż ieħor mingħand min jistgħu jitgħallmu, biex b’hekk isaħħu t-talenti intraprenditorjali tagħhom. Il-Programm jenħtieġ li jestendi l-kopertura ġeografika tiegħu u joffri firxa usa’ ta’ possibilitajiet ta’ tlaqqigħ lill-intraprendituri f’komplementarjetà ma’ inizjattivi oħra tal-Unjoni fejn rilevanti.
(33)
Jenħtieġ li jsiru aktar sforzi biex jitnaqqas il-piż amministrattiv u biex l-inizjattivi tal-Programm isiru aktar aċċessibbli billi jitnaqqsu l-ispejjeż li jiffaċċjaw l-SMEs minħabba proċessi ta’ applikazzjoni kkumplikati u r-rekwiżiti ta’ parteċipazzjoni. F’dak il-kuntest, jenħtieġ li l-EENikun il-punt ewlieni ta’ informazzjoni għall-SMEs interessati li jaċċedu għall-fondi tal-Unjoni, filwaqt li jiffunzjona bħala punt uniku ta’ servizz u jipprovdilhom gwida mfassla apposta għalihom. Huwa importanti li nibnu fuq l-esperjenzi tal-miżuri eżistenti li jappoġġaw l-SMEs, filwaqt li nkunu miftuħa biex nadattawhom fid-dawl tal-kondizzjonijiet li qed jinbidlu għall-SMEs fis-suq intern, speċjalment dawk marbuta mad-diġitalizzazzjoni u l-piż regolatorju.
(34)
Billi r-raggruppamenti joffru ambjenti tan-negozju favorevoli u reżiljenti, huma għodda strateġika għall-appoġġ tal-kompetittività u l-espansjoni tal-SMEs. Dawn jistgħu jiffaċilitaw it-tranżizzjoni ekoloġika u diġitali tal-industrija, inkluż is-servizzi, u jsaħħu l-iżvilupp ekonomiku tar-reġjuni permezz tal-ħolqien tat-tkabbir u l-impjiegi. Huwa importanti li l-Inizjattivi ta’ Raggruppamenti Konġunti jiksbu massa kritika billi dan iħaffef it-tkabbir tal-SMEs. Permezz tal-konnessjoni ta’ ekosistemi industrijali speċjalizzati, ir-raggruppamenti joħolqu opportunitajiet tan-negozju ġodda għall-SMEs u jintegrawhom aħjar fil-ktajjen ta’ valur strateġiċi tal-Unjoni u dawk globali. Jenħtieġ li jiġi pprovdut appoġġ għall-iżvilupp ta’ strateġiji ta’ sħubija tranżnazzjonali u interreġjonali u għall-implimentazzjoni ta’ attivitajiet konġunti, appoġġati mill-Pjattaforma Ewropea għall-Kollaborazzjoni bejn ir-Raggruppamenti u ċ-Ċentru Ewropew tal-Għarfien dwar l-Effiċjenza fir-Riżorsi tagħha. L-appoġġ jenħtieġ li jinkludi wkoll għajnuna lill-SMEs biex jingħaqdu wkoll ma’ SMEs minn pajjiżi terzi. Is-sħubija sostenibbli jenħtieġ li titħeġġeġ billi jkun ipprovdut finanzjament kontinwu jekk jintlaħqu l-miri ta’ prestazzjoni u parteċipazzjoni. Appoġġ dirett lill-SMEs jenħtieġ li jgħaddi mill-organizzazzjonijiet tar-raggruppamenti għal dawn li ġejjin: il-promozzjoni tal-adozzjoni ta’ teknoloġiji avvanzati, mudelli ta’ negozju ġodda, soluzzjonijiet b’użu baxx ta’ karbonju u użu effiċjenti tar-riżorsi, il-kreattività u t-tfassil, l-aġġornament tal-ħiliet, l-attrazzjoni tat-talent, l-aċċellerazzjoni tal-intraprenditorija u l-internazzjonalizzazzjoni. Atturi ta’ appoġġ għall-SMEs speċjalizzati oħra jenħtieġ li jiġu assoċjati ma’ dak l-appoġġ dirett lill-SMEs sabiex tiġi ffaċilitata t-trasformazzjoni industrijali u l-implimentazzjoni ta’ strateġiji ta’ speċjalizzazzjoni intelliġenti. Għalhekk, il-Programm jenħtieġ li jikkontribwixxi għal, u jibni rabtiet, mal-hubs ta’ innovazzjoni tal-Unjoni, b’mod partikolari il-hubs ta’ innovazzjoni diġitali tagħha, u mal-investimenti taħt il-Politika ta’ Koeżjoni u Orizzont Ewropa. Jistgħu wkoll jiġu esplorati s-sinerġiji mal-programm Erasmus+ stabbilit bir-Regolament (UE) XXXX/XXX tal-Parlament Ewropew u tal-Kunsill (18).
(35)
Il-Programm jenħtieġ li jgħin biex isaħħaħ ir-relazzjoni bejn in-negozji, speċjalment l-SMEs, u l-universitajiet, iċ-ċentri ta’ riċerka u istituzzjonijiet oħra relatati mal-ħolqien u t-tixrid tal-għarfien. Din il-konnessjoni tista’ tgħin biex ittejjeb l-abbiltà tan-negozji li jindirizzaw l-isfidi strateġiċi li joħloq l-ambjent internazzjonali l-ġdid.
(36)
L-SMEs, minħabba d-daqs iżgħar tagħhom, jiffaċċjaw ostakli speċifiċi għat-tkabbir. Huwa partikolarment diffiċli għalihom li jikbru u jespandu xi wħud mill-attivitajiet tan-negozju tagħhom. Abbażi tas-suċċess ta’, it-tagħlimiet meħuda minn, u l-esperjenzi mill-Istrument għall-SMEs u l-proġetti tar-raggruppamenti tal-Unjoni għal ktajjen tal-valur industrijali ġodda taħt Orizzont 2020, stabbilit bir-Regolament (UE) Nru 1291/2013 tal-Parlament Ewropew u tal-Kunsill (19) il-Programm jenħtieġ li jipprovdi appoġġ għal attivitajiet ta’ espansjoni mill-SMEs fl-istadji kruċjali kollha tal-iżvilupp tagħhom, inkluż appoġġ għall-internazzjonalizzazzjoni, l-adozzjoni tal-innovazzjoni u attivitajiet ta’ kummerċjalizzazzjoni. Dak l-appoġġ jikkomplementa l-appoġġ mill-Kunsill Ewropew tal-Innovazzjoni taħt Orizzont Ewropa, li ser jiffoka prinċipalment fuq l-innovazzjoni rivoluzzjonarja u fixkiela, u b’hekk fuq SMEs innovattivi, li jimmira b’mod speċjali lejn l-innovazzjoni li toħloq is-swieq, kif ukoll jappoġġa t-tipi kollha ta’ innovazzjoni, inkluż dawk inkrementali.
(37)
Il-kreattività u l-forom kollha ta’ innovazzjoni, inkluż innovazzjoni biex tinkiseb effiċjenza mtejba fir-riżorsi u fl-enerġija, huma kruċjali għall-kompetittività tal-ktajjen tal-valur industrijali tal-Unjoni. Dawn jirrappreżentaw katalizzaturi għall-modernizzazzjoni tas-setturi tan-negozji u tal-industrija u jikkontribwixxu għat-tkabbir intelliġenti, inklużiv u sostenibbli. Madankollu, l-adozzjoni mill-SMEs għadha lura. Għalhekk il-Programm jenħtieġ li jappoġġa l-azzjonijiet immirati, in-networks u s-sħubiji għall-innovazzjoni mmexxija mill-kreattività biex l-SMEs ikunu jistgħu jmexxu t-tranżizzjoni ekoloġika u diġitali tul il-katini tal-valur industrijali u l-ekosistemi.
(38)
L-istandards Ewropej jaqdu rwol importanti fis-suq intern. Huma ta’ interess vitali għall-kompetittività tal-intrapriżi, u speċjalment tal-SMEs. L-istandards Ewropej huma wkoll għodda kruċjali biex jappoġġaw il-leġiżlazzjoni u l-politiki tal-Unjoni f’għadd ta’ oqsma ewlenin li jimmiraw li titrawwem it-tranżizzjoni ekoloġika u diġitali, bħall-enerġija, it-tibdil fil-klima u l-protezzjoni ambjentali, it-teknoloġija tal-informazzjoni u tal-komunikazzjoni, l-użu u r-riċiklaġġ sostenibbli tar-riżorsi, l-innovazzjoni, is-sikurezza tal-prodotti, il-protezzjoni tal-konsumatur, is-sikurezza u l-kundizzjonijiet tax-xogħol tal-ħaddiema u l-popolazzjoni li qed tixjiħ, biex b’hekk jikkontribwixxu għas-soċjetà kollha. Sabiex jittieħed dak kollu possibbli mill-kontribut tagħhom, l-esperjenza wriet li l-ħeffa u l-puntwalità tal-elaborazzjoni tal-istandards jeħtieġ li jittejbu u jeħtieġ li jsir aktar sforz biex jiġu involuti aħjar il-partijiet ikkonċernati rilevanti kollha, inklużi dawk li jirrappreżentaw lill-konsumaturi.
(39)
L-attivitajiet Ewropej ta’ standardizzazzjoni huma regolati mir-Regolament (UE) Nru 1025/2012 tal-Parlament Ewropew u tal-Kunsill (20) u implimentati permezz ta’ sħubija-pubblika-privata fit-tul li hija fundamentali biex jinkisbu l-għanijiet stabbiliti f’dak ir-Regolament, kif ukoll dawk li jinsabu fil-politiki tal-Unjoni ta’ standardizzazzjoni ġenerali u settorjali.
(40)
Qafas ta’ rappurtar finanzjarju u mhux finanzjarju komuni li jaħdem sew huwa essenzjali għas-suq intern, għall-funzjonament effikaċi tas-swieq finanzjarji u għall-ħolqien ta’ suq integrat għas-servizzi finanzjarji fil-kuntest tal-Unjoni Bankarja u l-Unjoni tas-Swieq Kapitali.
(41)
F’konformità mar-Regolament (KE) Nru 1606/2002 tal-Parlament Ewropew u tal-Kunsill (21), l-Istandards Internazzjonali ta’ Rappurtar Finanzjarju (IFRS) adottati mill-Bord dwar l-Istandards Internazzjonali tal-Kontabbiltà u l-interpretazzjonijiet relatati mill-Kumitat tal-Interpretazzjonijiet tal-IFRS iridu jiġu inkorporati fil-liġi tal-Unjoni sabiex jiġu applikati mill-kumpanniji b’titoli elenkati f’suq regolat fl-Unjoni biss jekk l-IFRS jissodisfaw ir-rekwiżiti stabbiliti f’dak ir-Regolament, inkluż ir-rekwiżit li l-kontijiet jagħtu “stampa vera u ġusta” kif previst fid-Direttiva 2013/34/UE tal-Parlament Ewropew u tal-Kunsill (22) u li jwasslu għall-ġid pubbliku Ewropew. Tali standards internazzjonali tal-kontabbiltà jridu jiġu żviluppati b’mod trasparenti u demokratikament responsabbli. L-IFRS, għalhekk, jaqdu rwol ewlieni fil-funzjonament tas-suq intern u l-Unjoni għaldaqstant għandha interess dirett li tiżgura li l-proċess li permezz tiegħu l-IFRS jiġu żviluppati u approvati jirriżulta fi standards li jkunu konsistenti mar-rekwiżiti tal-qafas ġuridiku tas-suq intern. Għalhekk huwa importanti li fil-Programm jiġu stabbiliti arranġamenti ta’ finanzjament xierqa għall-Fondazzjoni tal-IFRS.
(42)
B’kont meħud tar-rwol tal-Grupp Konsultattiv Ewropew għar-Rappurtar Finanzjarju (EFRAG) li jivvaluta jekk l-IFRS jikkonformawx mar-rekwiżit tal-liġi u l-politika tal-Unjoni dwar il-kumpanniji, kif stabbilit fir-Regolament (KE) Nru 1606/2002, huwa meħtieġ ukoll li l-Unjoni tiżgura li l-finanzjament tal-EFRAG ikun stabbli u għalhekk tikkontribwixxi għal dak il-finanzjament permezz tal-Programm. Ix-xogħol tekniku tal-EFRAG jenħtieġ li jiffoka fuq l-għoti ta’ pariri tekniċi lill-Kummissjoni dwar l-approvazzjoni tal-IFRS kif ukoll dwar il-parteċipazzjoni mill-Unjoni fil-livell xieraq fil-proċess ta’ żvilupp ta’ dawk l-IFRS, u jenħtieġ li jiżgura li l-interessi tal-Unjoni jitqiesu b’mod adegwat fil-proċess tal-iffissar ta’ standards internazzjonali. Dawk l-interessi jenħtieġ li jinkludu l-kunċett ta’ “prudenza”, iż-żamma tar-rekwiżit ta’ “stampa vera u ġusta”, kif stabbilit fid-Direttiva 2013/34/UE, u tal-ġid pubbliku Ewropew, kif stabbilit fir-Regolament (KE) Nru 1606/2002, filwaqt li jitqies l-impatt tal-IFRS fuq l-istabbiltà finanzjarja u l-ekonomija. Ġie stabbilit il-Laboratorju ta’ Rappurtar Korporattiv Ewropew bħala parti mill-EFRAG, biex jippromwovi l-innovazzjoni u l-iżvilupp tal-aħjar prattiki fir-rappurtar korporattiv. Dan jipprovdi forum li fih il-kumpanniji u l-investituri jistgħu jikkondividu l-aħjar prattiki b’mod partikolari fil-qasam tar-rappurtar mhux finanzjarju u dwar is-sostenibbiltà. Filwaqt li jibni fuq din il-ħidma, l-EFRAG jenħtieġ li jikkontribwixxi wkoll għall-iżvilupp ta’ standards ta’ rappurtar mhux finanzjarju.
(43)
Fil-qasam tal-awditjar statutorju, il-Bord tas-Sorveljanza tal-Interess Pubbliku (PIOB) inħoloq fl-2005 mill-Grupp ta’ Monitoraġġ, organizzazzjoni internazzjonali responsabbli mill-monitoraġġ tar-riforma tal-governanza tal-Federazzjoni Internazzjonali tal-Kontabilisti (IFAC). L-irwol tal-PIOB huwa li jissorvelja l-proċess li jwassal għall-adozzjoni tal-Istandards Internazzjonali tal-Awditjar (ISAs) u attivitajiet oħra ta’ interess pubbliku tal-IFAC. Huwa possibbli li l-ISAs jiġu adottati għall-applikazzjoni fl-Unjoni dment li, b’mod partikolari, ikunu ġew żviluppati skont proċess ġust, sorveljanza pubblika u trasparenza, kif meħtieġ mill-Artikolu 26 tad-Direttiva 2006/43/KE tal-Parlament Ewropew u tal-Kunsill (23). Fid-dawl tal-introduzzjoni tal-ISAs fl-Unjoni u r-rwol ewlieni tal-PIOB biex jiġi żgurat li jissodisfaw ir-rekwiżiti stabbiliti fid-Direttiva 2006/43/KE, huwa importanti li fil-Programm jiġu stabbiliti arranġamenti xierqa ta’ finanzjament għall-PIOB.
(44)
L-Unjoni tikkontribwixxi biex jiġi żgurat livell għoli ta’ protezzjoni tal-konsumatur, tagħti s-setgħa lill-konsumaturi u tqegħedhom fil-qalba tas-suq intern billi tappoġġa u tikkumplimenta l-politiki tal-Istati Membri b’mod li tiżgura li meta jaġixxu bħala konsumaturi ċ-ċittadini jkunu jistgħu jgawdu mill-benefiċċji tas-suq intern u li, b’hekk, is-sikurezza u l-interessi legali u ekonomiċi tagħhom jiġu protetti sew permezz ta’ azzjonijiet konkreti. Huwa meħtieġ ukoll li l-Unjoni tiżgura li l-liġijiet dwar il-konsumatur u s-sikurezza tal-prodotti jkunu infurzati kif xieraq u b’mod ugwali fil-prattika u li n-negozji jgawdu kundizzjonijiet ekwivalenti u għalhekk li l-kompetizzjoni fis-suq intern tkun ġusta. Barra minn hekk, huwa meħtieġ li l-konsumaturi jingħataw is-setgħa, jiġu mħeġġa u assistiti biex jagħmlu għażliet sostenibbli u infurmati, biex b’hekk ikunu qed jikkontribwixxu għal ekonomija ċirkolari, sostenibbli u effiċjenti fl-użu tal-enerġija u tar-riżorsi.
(45)
Il-Programm jenħtieġ li jkollu l-għan li jissensibilizza, min-naħa tal-konsumaturi, tan-negozji, tar-rappreżentanti tas-soċjetà ċivili u tal-awtoritajiet, dwar il-liġijiet tal-Unjoni dwar il-konsumatur u s-sikurezza. Jenħtieġ ukoll li jagħti s-setgħa lill-konsumaturi u lill-organizzazzjonijiet rappreżentattivi tagħhom fil-livell nazzjonali u fil-livell tal-Unjoni. Jenħtieġ jagħmel dan b’mod partikolari billi jappoġġa l-uffiċċju Ewropew tal-għaqdiet tal-konsumaturi BEUC (Bureau Européen des Unions de Consommateurs), li hija organizzazzjoni mhux governattiva li ilha stabbilita u rikonoxxuta sew li tirrappreżenta l-interessi tal-konsumaturi fir-rigward tal-politiki rilevanti kollha tal-Unjoni, li ppermetta lil dik l-organizzazzjoni tibni sinerġiji msaħħa biex issaħħaħ l-appoġġ għad-dritijiet tal-konsumatur. Għandu jagħmel dan ukoll b’mod partikolari billi jappoġġa l-Assoċjazzjoni Ewropea għall-Koordinazzjoni tar-Rappreżentanza tal-Konsumaturi fl-Istandardizzazzjoni (ANEC), li tirrappreżenta l-interess tal-konsumaturi fir-rigward tal-kwistjonijiet ta’ standardizzazzjoni. B’hekk, jenħtieġ li tingħata attenzjoni partikolari lil ħtiġijiet ġodda tas-suq fir-rigward tal-promozzjoni tal-konsum sostenibbli billi b’mod partikolari jkunu fil-mira azzjonijiet li jiġġieldu kontra dawk il-prattiki ta’ obsolexxenza ppjanati li huma qarrieqa u prattiki qarrieqa oħra bħal dikjarazzjonijiet ambjentali foloz, billi l-konsumaturi jiġu infurmati aħjar dwar id-durabbiltà u r-riparabbiltà tal-prodotti. Għandha tingħata attenzjoni partikolari wkoll biex jiġu evitati l-vulnerabbiltajiet u biex jintlaħqu l-isfidi maħluqa mid-diġitalizzazzjoni tal-ekonomija, fir-rigward ta’, pereżempju, prodotti konnessi, l-Internet tal-oġġetti, l-intelliġenza artifiċjali u l-użu ta’ algoritmi, u l-iżvilupp ta’ mudelli ġodda ta’ konsum u mudelli ta’ negozju. Il-Programm jenħtieġ li jappoġġa azzjonijiet għall-iżvilupp ta’ informazzjoni rilevanti dwar is-swieq, inkluż il-pubblikazzjoni tat-tabelli ta’ valutazzjoni tal-konsumatur tal-Unjoni.
(46)
Il-Programm jenħtieġ li jappoġġa lill-awtoritajiet nazzjonali kompetenti, inkluż dawk responsabbli għall-monitoraġġ tas-sikurezza tal-prodotti, li jikkooperaw b’mod partikolari permezz tas-sistema ta’ twissija rapida tal-Unjoni għall-prodotti perikolużi. Jenħtieġ li jappoġġa wkoll l-infurzar tad-Direttiva 2001/95/KE tal-Parlament Ewropew u tal-Kunsill (24) u r-Regolament (KE) Nru 765/2008 rigward il-protezzjoni tal-konsumatur u s-sikurezza tal-prodotti, u n-Network ta’ Kooperazzjoni għall-Protezzjoni tal-Konsumatur u l-kooperazzjoni internazzjonali bejn l-awtoritajiet rilevanti fil-pajjiż terzi u fl-Unjoni. Il-Programm jenħtieġ ukoll li jkollu l-għan li jiżgura aċċess għall-konsumaturi u n-negozjanti kollha għal soluzzjoni alternattiva għat-tilwim, għal soluzzjoni online għat-tilwim ta’ kwalità u għal informazzjoni dwar il-proċess għall-parteċipazzjoni f’azzjonijiet li jfittxu rimedju.
(47)
Il-Programm jenħtieġ li jappoġġa wkoll in-Network taċ-Ċentri Ewropej tal-Konsumaturi, li jgħin lill-konsumaturi jiksbu l-benefiċċju tad-drittijiet tal-konsumaturi tal-Unjoni meta jixtru oġġetti u servizzi bejn il-fruntieri fis-suq intern u fiż-Żona Ekonomika Ewropea, kemm online kif ukoll meta jkunu qed jivvjaġġaw. In-network, li huwa b’saħħtu sew billi huwa magħmul minn 29 ċentru u li ilu ffinanzjat b’mod konġunt mill-programmi tal-Unjoni għall-konsumaturi għal aktar minn 15-il sena, wera l-valur miżjud tiegħu fir-rigward tat-tisaħiħ tal-fiduċja tal-konsumaturi u tan-negozjanti fis-suq intern. Huwa jindirizza t-talbiet ta’ aktar minn 120 000 konsumatur fis-sena u jilħaq miljuni ta’ ċittadini permezz tal-attivitajiet ta’ informazzjoni tiegħu fuq il-ġurnali u online. Huwa wieħed mill-aktar networks ta’ assistenza liċ-ċittadini apprezzati fl-Unjoni u ħafna miċ-ċentri tiegħu jospitaw punti ta’ kuntatt li joffru pariri dwar aspetti tal-liġi dwar is-suq intern, bħad-Direttiva 2006/123/KE tal-Parlament Ewropew u tal-Kunsill (25). L-evalwazzjonijiet enfasizzaw l-importanza li ċ-ċentri jkomplu l-operat tagħhom. In-Network taċ-Ċentri Ewropej tal-Konsumaturi jista’ jkun ukoll sors importanti ta’ informazzjoni dwar l-isfidi u l-problemi li l-konsumaturi jiffaċċjaw fil-livell lokali, li huma rilevanti għat-tfassil tal-politika tal-Unjoni u għall-protezzjoni tal-interessi tal-konsumaturi. Hemm ukoll pjanijiet biex in-network jiżviluppa arranġamenti ta’ reċiproċità ma’ korpi simili f’pajjiżi terzi.
(48)
Id-Direttivi 98/6/KE (26), 2005/29/KE (27), 2011/83/UE (28), (UE) 2019/2161 (29) u (UE) 2020/1828 (30) tal-Parlament Ewropew u tal-Kunsill ġew adottati biex jiżguraw, fost l-oħrajn, it-trattament ugwali tal-konsumaturi fis-suq intern kollu fir-rigward ta’ kwistjonijiet transkonfinali, bħall-bejgħ ta’ prodotti mhux konformi fis-settur tal-vetturi bil-mutur, standards ta’ kwalità doppja għall-prodotti, jew il-problemi esperjenzati mill-passiġġieri fil-każ ta’ kanċellazzjonijiet ta’ titjiriet jew dewmien twil ta’ titjiriet. Huma għandhom ukoll l-għan li jsaħħu l-kapaċitajiet ta’ infurzar tal-Istati Membri, itejbu s-sikurezza tal-prodotti u jżidu l-kooperazzjoni internazzjonali u possibbiltajiet ġodda għal rimedju b’mod partikolari permezz ta’ azzjonijiet rappreżentattivi minn entitajiet kwalifikati. F’Mejju 2017, il-Kummissjoni wettqet kontroll tal-idoneità tal-liġi tal-Unjoni dwar il-konsumatur u l-kmmerċjalizazzjoni, li espona l-ħtieġa li r-regoli jiġu infurzati u li jiġi ffaċilitat ir-rimedju meta l-konsumaturi jġarrbu ħsara minħabba ksur tal-liġijiet tal-konsumatur. Fid-dawl ta’ dak il-kontroll tal-idoneità, l-appoġġ għall-implimentazzjoni sħiħa ta’ dawk id-Direttivi u l-azzjonijiet u l-promozzjoni tal-infurzar transkonfinali tagħhom jenħtieġ għalhekk ikunu prijorità.
(49)
Iċ-ċittadini huma partikolarment affettwati mill-funzjonament tas-swieq finanzjarji u, għalhekk, jenħtieġ li jiġu infurmati aktar dwar id-drittijiet, ir-riskji u l-benefiċċji rilevanti. Is-swieq finanzjarji huma komponent ewlieni tas-suq intern u jirrikjedu qafas solidu għar-regolamentazzjoni u s-superviżjoni li jiżgura mhux biss stabbiltà finanzjarja u ekonomija sostenibbli, iżda jipprovdi wkoll livell għoli ta’ ħarsien lill-konsumaturi u lil utenti aħħarin oħrajn tas-servizzi finanzjarji, inklużi l-investituri individwali, dawk li jfaddlu, id-detenturi tal-poloz ta’ assigurazzjoni, il-membri u l-benefiċjarji ta’ fondi ta’ pensjoni, l-azzjonisti individwali, il-mutwatarji u l-SMEs. Il-Programm jenħtieġ li jikkontribwixxi biex titjieb il-kapaċità tal-konsumaturi u utenti aħħarin oħra tas-servizzi finanzjarji li jipparteċipaw fit-tfassil ta’ politiki, inkluż permezz tal-produzzjoni u d-disseminazzjoni ta’ informazzjoni ċara, kompluta u faċli għall-utent dwar prodotti pprovduti fis-swieq finanzjarji.
(50)
Għaldaqstant il-Programm jenħtieġ li jkompli jappoġġa l-attivitajiet speċifiċi koperti mill-Programm tal-Bini tal-Kapaċità 2017-2020 filwaqt li jsaħħaħ l-involviment tal-konsumaturi u utenti aħħarin oħrajn tas-servizzi finanzjarji fit-tfassil tal-politika tal-Unjoni, kif stabbilit fir-Regolament (UE) 2017/826 tal-Parlament Ewropew u tal-Kunsill (31), li kompla l-proġett pilota u l-azzjoni preparatorja tas-snin 2012-2017. Dan huwa meħtieġ biex ikun żgurat li dawk li jfasslu l-politika huma konxji tal-fehmiet tal-partijiet ikkonċernati apparti professjonisti tas-settur finanzjarju biex tkun żgurata rappreżentanza aħjar tal-interessi tal-konsumaturi u ta’ utenti aħħarin oħra tas-servizzi finanzjarji. Il-Programm jenħtieġ jiżviluppa b’mod kontinwu l-metodoloġija tiegħu u l-aħjar prattiki dwar kif iżid il-parteċipazzjoni tal-konsumaturi u l-utenti aħħarin tas-servizzi finanzjarji sabiex jidentifika kwistjonijiet rilevanti għat-tfassil tal-politika tal-Unjoni u sabiex jiżgura li l-interessi tal-konsumaturi fil-qasam tas-servizzi finanzjarji jkunu protetti. Jenħtieġ li dan itejjeb il-politiki dwar is-servizzi finanzjarji, speċjalment dawk li jkollhom l-għan li jrawwmu fehim aqwa mill-pubbliku tal-kwistjonijiet involuti fir-regolamentazzjoni finanzjarja u ta’ litteriżmu finanzjarju msaħħaħ.
(51)
Fil-kuntest tal-proġett pilota u l-azzjoni preparatorja tas-snin 2012-2017, il-Kummissjoni tat għotjiet lil żewġ organizzazzjonijiet wara sejħa annwali miftuħa għal proposti. Iż-żewġ organizzazzjonijiet huma Finance Watch, stabbilita b’għotjiet tal-Unjoni fl-2011 bħala assoċjazzjoni internazzjonali mingħajr skop ta’ qligħ skont il-liġi Belġjana, u Better Finance, li hija l-prodott ta’ riorganizzazzjonijiet u rebrandings suċċessivi ta’ federazzjonijiet ta’ investituri u azzjonisti Ewropej preeżistenti sa mill-2009. Il-Programm tal-Bini tal-Kapaċità stabbilit taħt ir-Regolament (UE) 2017/826, jidentifika dawk l-istess żewġ organizzazzjonijiet bħala l-uniċi benefiċjarji. Għalhekk huwa meħtieġ li jitkompla l-kofinanzjament ta’ dawk l-organizzazzjonijiet fil-kuntest tal-Programm. Madankollu, dan il-finanzjament jenħtieġ ikun soġġett għal evalwazzjoni bir-reqqa tal-effettività u l-impatt miksub lejn l-ilħuq tal-għanijiet segwiti. F’dan ir-rigward, jekk jitfaċċaw benefiċjarji potenzjali oħra li jkollhom fost l-għanijiet u l-attivitajiet primarji tagħhom li jirrappreżentaw l-interessi tal-konsumaturi u tal-utenti aħħarin fil-livell tal-Unjoni u lijkollhom, permezz tas-sħubija tagħhom kopertura ġeografika wiesgħa u firxa ta’ interessi, jenħtieġ li tkun miftuħa għalihom sejħa għall-proposti tal-applikanti.
(52)
Huwa meħtieġ livell għoli ta’ protezzjoni tas-saħħa fil-qasam tal-pjanti, l-annimali, l-ikel u l-għalf biex jiġu protetti l-konsumaturi kif ukoll sabiex is-suq intern ikun jista’ jopera b’mod effiċjenti. Katina tal-provvista tal-ikel sikura u sostenibbli hija biex is-soċjetà u s-suq intern jiffunzjonaw. Il-prevenzjoni tal-kriżijiet tas-saħħa transfruntiera u tal-iskandli tal-ikel hija ta’ importanza kbira, billi dawn ifixklu l-funzjonament tas-suq intern billi jillimitaw il-moviment tal-persuni u tal-merkanzija u jfixklu l-produzzjoni u l-konsum. Għalhekk, il-Programm jenħtieġ li jappoġġa azzjonijiet konkreti, bħall-istabbiliment ta’ miżuri ta’ emerġenza f’każ ta’ sitwazzjonijiet ta’ kriżi li jaffettwaw is-saħħa tal-annimali u tal-pjanti.
(53)
L-għan ġenerali tal-liġi tal-Unjoni fil-qasam tal-pjanti, l-annimali, l-ikel u l-għalf huwa li jiġi ssalvagwardat livell għoli ta’ saħħa għall-bnedmin, l-annimali u l-pjanti tul il-katina alimentari, li jiġi appoġġat it-titjib tat-trattament xieraq tal-annimali, li jingħata kontribut għal livell għoli ta’ protezzjoni u informazzjoni għall-konsumaturi u livell għoli ta’ protezzjoni tal-ambjent, inkluż għall-preservazzjoni tal-bijodiversità u b’kont meħud tas-sitwazzjonijiet ikkawżati mill-impatti potenzjali tat-tibdil fil-klima fl-Istati Membri, filwaqt li jtejjeb is-sostenibbiltà tal-produzzjoni tal-ikel u l-għalf u jikkontribwixxi għas-sikurezza tal-ikel u prezzijiet affordabbli, jaqtal-ħela tal-ikel, iżid l-istandards tal-kwalità tal-prodotti fl-Unjoni kollha, u jtejjeb il-kompetittività tal-industrija tal-ikel u tal-għalf u l-ħolqien tal-impjiegi, inkluż billi jiġu stimulati r-riċerka u l-innovazzjoni.
(54)
Fid-dawl tan-natura speċifika tal-azzjonijiet li jirrigwardaw livell għoli ta’ saħħa għall-bniedem, għall-annimali u għall-pjanti, kriterji ta’ eliġibbiltà speċjali rigward il-provvista ta’ għotjiet u l-użu tal-akkwist pubbliku jeħtieġ li jiġu stabbiliti f’dan ir-Regolament. B’mod partikolari, bħala eċċezzjoni għall-prinċipju ta’ nonretroattività fir-Regolament (UE, Euratom) 2018/1046 tal-Parlament Ewropew u tal-Kunsill (32) (ir-“Regolament Finanzjarju”), l-ispejjeż għall-miżuri ta’ emerġenza, minħabba n-natura urġenti u mhux prevedibbli tagħhom, jenħtieġ li jkunu eliġibbli, inkluż l-ispejjeż imġarrba bħala riżultat ta’ okkorrenza suspettata ta’ marda jew pest, bil-kundizzjoni li sussegwentement din l-okkorrenza tiġi kkonfermata u nnotifikata lill-Kummissjoni. L-impenji baġitarji korrispondenti u l-pagament tan-nefqa eliġibbli jenħtieġ li jsiru mill-Kummissjoni, wara l-firma tal-impenji legali u wara l-valutazzjoni tat-talbiet għall-ħlas ppreżentati mill-Istati Membri. L-ispejjeż jenħtieġ li jkunu eliġibbli wkoll għall-miżuri ta’ sorveljanza, prevenzjoni u protezzjoni meħuda fil-każ ta’ theddida diretta għal status tas-saħħa tal-Unjoni b’riżultat tal-okkorrenza jew l-iżvilupp, fit-territorju ta’ pajjiż terz, Stat Membru jew pajjiżi u territorji extra-Ewropej tiegħu, ta’ ċertu mard tal-annimali u ċerti żoonożi kif ukoll għall-miżuri ta’ protezzjoni meħuda jew attivitajiet rilevanti oħra li twettqu b’appoġġ għall-istatus tas-saħħa tal-pjanti fl-Unjoni.
(55)
Fid-dawl tal-globalizzazzjoni dejjem akbar tal-qasam tal-pjanti, l-annimali, l-ikel u l-għalf, il-kontrolli uffiċjali li jsiru mill-Istati Membri huma għodda essenzjali biex jiġi vverifikat u ssorveljat li r-rekwiżiti rilevanti tal-Unjoni qed jiġu implimentati, imħarsa u infurzati, inkluż fir-rigward tal-importazzjonijiet. L-effettività u l-effiċjenza tas-sistemi ta’ kontroll uffiċjali huma vitali sabiex jinżamm livell għoli ta’ sikurezza tul il-katina alimentari, kif ukoll il-fiduċja tal-konsumaturi, filwaqt li jiġi żgurat livell għoli ta’ protezzjoni tal-ambjent u tat-trattament xieraq tal-annimali. Jenħtieġ li jkun disponibbli appoġġ finanzjarju tal-Unjoni għal tali miżuri ta’ kontroll. B’mod partikolari, jenħtieġ li tkun disponibbli kontribuzzjoni finanzjarja għal-laboratorji ta’ referenza tal-Unjoni Ewropea sabiex tgħinhom iġorru l-ispejjeż li jirriżultaw mill-implimentazzjoni tal-programmi ta’ ħidma approvati mill-Kummissjoni, u tista’ tkun disponibbli għal-laboratorji ta’ referenza nazzjonali tas-saħħa tal-pjanti u tal-annimali, li skont ir-Regolament (UE) 2017/625 tal-Parlament Ewropew u tal-Kunsill (33) jibbenefikaw minn riżorsi finanzjarji adegwati pprovduti mill-Istati Membri, bil-kondizzjoni li jkun jista’ jintwera b’mod ċar li l-azzjonijiet imwettqa jirrappreżentaw valur miżjud tal-Unjoni u li jkun disponibbli biżżejjed finanzjament taħt il-Programm biex jappoġġa dawk l-azzjonijiet. Barra minn hekk, billi l-effikaċja tal-kontrolli uffiċjali tiddependi wkoll mid-disponibbiltà għall-awtoritajiet ta’ kontroll ta’ persunal imħarreġ tajjeb li jkollu konoxxenza adegwata tal-liġi tal-Unjoni, l-Unjoni jenħtieġ li tkun kapaċi tikkontribwixxi għat-taħriġ tagħhom kif ukoll għall-programmi ta’ skambju rilevanti organizzati mill-awtoritajiet kompetenti.
(56)
Ir-reżistenza antimikrobika hija problema tas-saħħa li qed tikber fl-Unjoni u madwar id-dinja kollha. Għalhekk, jenħtieġ li jkun possibbli li miżuri ta’ appoġġ għall-ġlieda kontra r-reżistenza antimikrobika jiġu kofinanzjati taħt il-Programm.
(57)
Statistika Ewropea ta’ kwalità għolja żviluppata, prodotta u disseminata taħt il-Programm skont ir-Regolament (KE) Nru 223/2009 hija essenzjali għat-teħid ta’ deċiżjonijiet ibbażati fuq l-evidenza. L-istatistika Ewropea jenħtieġ li tkun disponibbli fil-ħin u jenħtieġ li tikkontribwixxi għall-implimentazzjoni tal-politiki tal-Unjoni msemmija fit-TFUE, b’mod partikolari governanza ekonomika msaħħa u integrata, il-koeżjoni soċjali, ekonomika u territorjali, l-iżvilupp sostenibbli, il-politika agrikola, id-dimensjoni soċjali tal-Ewropa u l-globalizzazzjoni.
(58)
L-istatistika Ewropea hija indispensabbli għat-teħid ta’ deċiżjonijiet tal-Unjoni u għall-kejl tal-prestazzjoni u tal-impatt tal-inizjattivi tal-Unjoni. Għaldaqstant, huwa importanti li jiġu żgurati l-provvista u l-iżvilupp kontinwi tal-istatistika Ewropea, li jieħdu approċċ mifrux mal-Unjoni kollha u li jmorru lil hinn minn perspettiva tas-suq intern, sabiex ikopru l-attivitajiet u l-oqsma politiċi kollha tal-Unjoni, inkluż l-għoti tas-setgħa lin-negozji u liċ-ċittadini sabiex jieħdu deċiżjonijiet infurmati.
(59)
Minħabba l-karattru orizzontali tiegħu, il-qafas għall-iżvilupp, il-produzzjoni u d-disseminazzjoni tal-istatistika Ewropeaskont it-tifsira tar-Regolament (KE) Nru 223/2009 huwa suġġett għal rekwiżiti speċifiċi u b’mod partikolari dawk stabbiliti f’dak ir-Regolament, fir-rigward tar-rispett għall-prinċipji tal-istatistika, kif ukoll il-funzjonament tas-Sistema Ewropea tal-Istatistika u l-governanza tagħha, inklużi r-rwol u l-kompiti assenjati lill-Kumitat tas-Sistema Ewropea tal-Istatistika u lill-Kummissjoni (Eurostat), l-istabbiliment u l-implimentazzjoni tal-ipprogrammar tal-attivitajiet ta’ statistika.
(60)
Il-parti abbozzata tal-Programm dwar il-qafas għall-iżvilupp, il-produzzjoni u d-disseminazzjoni tal-istatistika Ewropea ġiet ippreżentata għal eżami minn qabel lill-Kumitat tas-Sistema Ewropea tal-Istatistika f’konformità mar-Regolament (KE) Nru 223/2009.
(61)
L-Unjoni u l-Istati Membri huma impenjati li jkunu minn ta’ quddiem fl-implimentazzjoni tal-Aġenda 2030 għall-Iżvilupp Sostenibbli tan-Nazzjonijiet Uniti. Billi jikkontribwixxu biex l-Aġenda 2030 tirnexxi, l-Unjoni u l-Istati Membri ser irawmu Ewropa aktar b’saħħitha, aktar sostenibbli, inklużiva, sikura u prospera. Il-Programm jenħtieġ li jikkontribwixxi għall-implimentazzjoni tal-Aġenda 2030, inkluż billi jibbilanċja d-dimensjonijiet ekonomiċi, soċjali u ambjentali tal-iżvilupp sostenibbli, u, għal dak il-għan, jagħti impenn ċar u viżibbli għall-integrazzjoni tal-Għanijiet ta’ Żvilupp Sostenibbli tan-Nazzjonijiet Uniti.
(62)
Filwaqt li jirrifletti l-importanza tal-indirizzar tat-tibdil fil-klima b’konformità mal-impenji tal-Unjoni li timplimenta l-Ftehim ta’ Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima u l-Għanijiet ta’ Żvilupp Sostenibbli tan-Nazzjonijiet Uniti, dan il-Programm huwa maħsub li jikkontribwixxi għall-integrazzjoni ta’ azzjonijiet klimatiċi u għall-kisba tal-mira ġenerali ta’ 30 % tan-nefqa tal-baġit tal-Unjoni li tappoġġa l-għanijiet relatati mal-klima. L-azzjonijiet rilevanti ser jiġu identifikati matul it-tħejjija u l-implimentazzjoni tal-Programm, u ser jiġu vvalutati mill-ġdid fil-kuntest tal-evalwazzjonijiet u tal-proċessi ta’ rieżami rilevanti. F’dan il kuntest, il-Programm jenħtieġ li jappoġġa attivitajiet li jirrispettaw l-istandards klimatiċi u ambjentali u l-prijoritajiet tal-Unjoni, u li ma jagħmlu l-ebda ħsara sinifikanti lill-għanijiet ambjentali skont it-tifsira tar-Regolament (UE) 2020/852 tal-Parlament Ewropew u tal-Kunsill (34).
(63)
Dan ir-Regolament jistabbilixxi pakkett finanzjarju għall-Programm li jrid jikkostitwixxi l-ammont primarju ta’ referenza, fis-sens tal-punt 18 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda (35), għall-Parlament Ewropew u għall-Kunsill matul il-proċedura baġitarja annwali.
(64)
Il-Ftehim dwar iż-Żona Ekonomika Ewropea (36) jipprevedi kooperazzjoni fl-oqsma soġġetti għall-Programm bejn l-Unjoni u l-Istati Membri tagħha, minn naħa waħda, u l-pajjiżi tal-Assoċjazzjoni Ewropea tal-Kummerċ Ħieles li qed jipparteċipaw fiż-Żona Ekonomika Ewropea (ŻEE), min-naħa l-oħra. Jenħtieġ li jkun possibbli wkoll li -l-Programm jinfetaħ għall-parteċipazzjoni minn pajjiżi aderenti, pajjiżi kandidati u kandidati potenzjali, pajjiżi tal-Politika Ewropea tal-Viċinat u pajjiżi terzi oħra. Barra minn hekk fil-qasam tal-istatistika Ewropea, il-Programm jenħtieġ li jkun miftuħ għall-Iżvizzera f’konformità mal-Ftehim bejn il-Komunità Ewropea u l-Konfederazzjoni Żvizzera dwar il-kooperazzjoni fil-qasam tal-istatistika (37).
(65)
Il-pajjiżi terzi li huma membri taż-ŻEE jistgħu jieħdu sehem fil-programmi tal-Unjoni fil-qafas tal-kooperazzjoni stabbilit skont il-Ftehim dwar iż-Żona Ekonomika Ewropea, li jipprevedi l-implimentazzjoni tal-programmi abbażi ta’ deċiżjoni adottata skont dak il-Ftehim. Pajjiżi terzi jistgħu wkoll jieħdu sehem abbażi ta’ strumenti ġuridiċi oħra. F’dan ir-Regolament jenħtieġ li tiġi introdotta dispożizzjoni speċifika li tirrikjedi li pajjiżi terzi jagħtu d-drittijiet u l-aċċess neċessarji meħtieġa biex l-uffiċjal tal-awtorizzanti responsabbli, l-Uffiċċju Ewropew Kontra l-Frodi (OLAF) u l-Qorti Ewropea tal-Awdituri jeżerċitaw il-kompetenzi rispettivi tagħhom b’mod komprensiv.
(66)
Ir-Regolament Finanzjarju japplika għal dan il-Programm. Ir-Regolament Finanzjarju jistabbilixxi regoli dwar l-implimentazzjoni tal-baġit tal-Unjoni, inkluż ir-regoli dwar għotjiet, premjijiet, akkwist, ġestjoni indiretta, strumenti finanzjarji, garanziji baġitarji, assistenza finanzjarja u r-rimborż ta’ esperti esterni.
(67)
L-azzjonijiet implimentati taħt il-programmi preċedenti u l-linji baġitarji wrew li huma adegwati u jenħtieġ li jinżammu. L-azzjonijiet il-ġodda introdotti taħt dan il-Programm għandhom l-għan b’mod partikolari li jsaħħu s-suq intern li qed jiffunzjona tajjeb. L-azzjonijiet jenħtieġ li jkunu definiti biss f’termini ta’ kategoriji globali u ġeneriċi sabiex jipprovdu aktar sempliċità u flessibbiltà fit-twettiq tal-Programm u b’hekk jilħaq l-għanijiet tiegħu. Jenħtieġ li jiġu inklużi wkoll fil-Programm listi ta’ attivitajiet indikattivi li jikkonċernaw l-għanijiet speċifiċi fl-oqsma tal-kompetittività u l-protezzjoni tal-konsumatur, jew attivitajiet speċifiċi li ġejjin mir-rekwiżiti regolatorji, bħal attivitajiet speċifiċi fl-oqsma tal-istandardizzazzjoni, is-sorveljanza tas-suq, il-qasam tal-pjanti, l-annimali, l-ikel u l-għalf u l-Istatistika Ewropea.
(68)
Huwa wkoll neċessarju li jiġu definiti ċerti kategoriji ta’ entitajiet eliġibbli għall-finanzjament kif ukoll dawk l-entitajiet li jenħtieġ li jkunu eliġibbli għall-finanzjament mingħajr sejħa għal proposti.
(69)
B’kunsiderazzjoni tal-interkonnettività u d-diġitalizzazzjoni tal-ekonomija globali li dejjem qegħdin jiżdiedu, il-Programm jenħtieġ li jkompli joffri l-possibbiltà li jiġu involuti esperti esterni, bħal uffiċjali ta’ pajjiżi terzi, rappreżentanti ta’ organizzazzjonijiet internazzjonali jew operaturi ekonomiċi f’ċerti attivitajiet.
(70)
Huwa neċessarju li jiġu indikati kriterji speċifiċi rigward ir-regoli ta’ kofinanzjament u l-ispejjeż eliġibbli. Billi, għal xi wħud tal-għanijiet speċifiċi, jista’ jkun neċessarju li jiġu ffinanzjati b’mod sħiħ l-ispejjeż eliġibbli, jenħtieġ li jkun possibbli li ssir deroga mill-Artikolu 190 tar-Regolament Finanzjarju.
(71)
Skont l-Artikolu 193(2), it-tieni subparagrafu, il-punt (a) tar-Regolament Finanzjarju, tista’ tingħata għotja għal azzjoni li tkun diġà bdiet, dment li l-applikant ikun jista’ juri l-ħtieġa li jibda l-azzjoni qabel il-firma tal-ftehim ta’ għotja. Filwaqt li f’każijiet bħal dawn ll-ispejjeż imġarrba qabel id-data tas-sottomissjoni tal-applikazzjoni għal għotja ma jkunux eliġibbli fil-prinċipju, dan għandu, b’mod eċċezzjonali, ikun possibbli meta jitqies id-dewmien fid-dħul fis-seħħ ta’ dan il-Programm u sabiex jiġi evitat kwalunkwe tfiskil fl-appoġġ tal-Unjoni, li jista’ jkun ta’ preġudizzju għall-interessi tal-Unjoni. Għalhekk, fejn dan ikun neċessarju biex tkun żgurata l-kontinwità u matul perjodu ta’ żmien limitat fil-bidu tal-qafas finanzjarju pluriennali 2021-2027, l-ispejjeż fir-rigward ta’ azzjoni li tkun diġà bdiet jenħtieġ li jkunu eliġibbli mill-1 ta’ Jannar 2021, anki jekk dawk l-ispejjeż ikunu ġġarrbu qabel id-data tas-sottomissjoni tal-applikazzjoni għall-għotja. Għall-istess raġunijiet u skont l-istess kondizzjonijiet u bħala deroga mill-Artikolu 193(4) tar-Regolament Finanzjarju, l-ispejjeż mġarrba qabel id-data tas-sottomossjoni tal-applikazzjoni għall-għotja jenħtieġ li jkunu eliġibbli fil-każ ta’ għotjiet operattivi.
(72)
B’konformità mal-impenn tal-Kummissjoni, stabbilit fil-Komunikazzjoni tagħha tad-19 ta’ Ottubru 2010 bl-isem “ir-Reviżjoni tal-Baġit tal-UE”, u sabiex jiġu previsti l-koerenza u s-simplifikazzjoni tal-programmi ta’ finanzjament, ir-riżorsi jenħtieġ li jiġu kondiviżi ma’ strumenti oħra ta’ finanzjament tal-Unjoni jekk l-azzjonijiet previsti taħt il-Programm ikollhom għanijiet li huma komuni għal diversi strumenti ta’ finanzjament bl-esklużjoni, madankollu, tal-finanzjament doppju.
(73)
Il-Programm jenħtieġ li jikkontribwixxi għall-appoġġ ġenerali li jindirizza l-ħtiġijiet speċifiċi tar-reġjuni ultraperiferiċi u l-integrazzjoni tagħhom fis-suq intern, kif ikkonfermat mill-ġdid reċentement fil-Komunikazzjoni tal-Kummissjoni “Sħubija strateġika aktar b’saħħitha u mġedda mar-reġjuni ultraperiferiċi tal-UE”.
(74)
Il-Programm jenħtieġ li jippromwovi sinerġiji, filwaqt li jevita x-xogħol doppju b’rabta mal-programmi u l-azzjonijiet tal-Unjoni relatati. L-azzjonijiet taħt il-Programm jenħtieġ li jikkomplementaw lil dawk tal-Programmi Dwana u Fiscalis stabbiliti bir-Regolament (UE) 2021/444 tal-Parlament Ewropew u tal-Kunsill (38) u Regolament tal-Parlament Ewropew u tal-Kunsill li jistabbilixxi l-programm “Fiscalis” għall-kooperazzjoni fil-qasam tat-tassazzjoni rispettivament, li wkoll jimmiraw li jappoġġaw u jtejbu l-funzjonament tas-suq intern.
(75)
Il-Programm jenħtieġ li jippromwovi sinerġiji, komplementarjetajiet u addizzjonalità fir-rigward tal-appoġġ għall-SMEs u għall-intraprenditorija taħt il-Fond Ewropew għall-Iżvilupp Reġjonali stabbilit b’Regolament tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali u l-Fond ta’ Koeżjoni. Barra minn hekk, it-tieqa ta’ politika għall-SMEs tal-Fond InvestEU ser jiggarantixxi appoġġ għad-dejn u għall-ekwità biex jissaħħu l-aċċess u d-disponibbiltà tal-finanzjament għall-SMEs. Il-Programm jenħtieġ li jfittex ukoll sinerġiji mal-Programm Spazjali stabbilit bir-Regolament (UE) 2021/696 tal-Parlament Ewropew u tal-Kunsill (39) fir-rigward tal-inkoraġġiment tal-SMEs biex jibbenefikaw minn innovazzjoni rivoluzzjonarja u soluzzjonijiet oħrajn żviluppati taħt dak il-programm.
(76)
Il-Programm jenħtieġ li jippromwovi sinerġiji ma’ Orizzont Ewropa li għandu l-għan li jippromwovi r-riċerka u l-innovazzjoni. B’mod partikolari dan jenħtieġ li jikkonċerna l-komplementarjetà mal-azzjonijiet tal-Kunsill Ewropew tal-Innovazzjoni futur għall-kumpanniji innovattivi, kif ukoll l-appoġġ tas-servizzi għall-SMEs, b’mod partikolari permezz tal-EEN.
(77)
Il-Programm jenħtieġ li jippromwovi sinerġiji u komplementarjetajiet fir-rigward tal-Programm Ewropa Diġitali li għandu l-għan li jippromwovi d-diġitalizzazzjoni tal-ekonomija u tas-settur pubbliku tal-Unjoni filwaqt li jżid iċ-ċibersigurtà.
(78)
Barra minn hekk, il-Programm jenħtieġ li jfittex sinerġiji mal-Programm għall-Ġustizzja stabbilit bir-Regolament (UE) 2021/693 tal-Parlament Ewropew u tal-Kunsill (40) li għandu l-għan li jappoġġa l-iżvilupp ulterjuri ta’ żona Ewropea ta’ ġustizzja għall-effettività tas-sistemi nazzjonali tal-ġustizzja, billi dan huwa fattur ewlieni li jippermetti l-ħolqien ta’ ekonomija tal-Unjoni ġusta u kosteffettiva.
(79)
Il-Programm jenħtieġ li jippromwovi sinerġiji mal-programm Erasmus+, il-Programm tal-Korp Ewropew ta’ Solidarjetà stabbilit bir-Regolament (UE) XXXX/XXX tal-Parlament Ewropew u tal-Kunsill (41) u l-Fond Soċjali Ewropew Plus stabbilit b’Regolament tal-Parlament Ewropew u tal-Kunsill dwar il-Fond Soċjali Ewropew Plus (FSE+) fil-qasam tax-xogħol u l-mobbiltà taż-żgħażagħ li huwa essenzjali għas-suq intern li jiffunzjona tajjeb.
(80)
Finalment, l-azzjonijiet bħall-miżuri veterinarji u fitosanitarji fil-każ ta’ kriżijiet tas-saħħa tal-annimali u tal-pjanti jistgħu jiġu kkomplementati minn interventi bbażati fis-suq mill-ipprogrammar tal-Politika Agrikola Komuni tal-Unjoni.
(81)
L-azzjonijiet implimentati taħt il-Programm jenħtieġ li jirrappreżentaw valur miżjud ċar tal-Unjoni u jintużaw biex jindirizzaw in-nuqqasijiet tas-suq, jew is-sitwazzjonijiet ta’ investiment subottimali b’mod proporzjonat, mingħajr ma ssir duplikazzjoni jew esklużjoni tal-finanzjament privat.
(82)
Sabiex jiġu żgurati kondizzjonijiet uniformi għall-implimentazzjoni ta’ dan ir-Regolament, jenħtieġ li jingħataw setgħat ta’ implimentazzjoni lill-Kummissjoni. Dawk is-setgħat jenħtieġ jiġu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill (42). Il-proċedura konsultattiva jenħtieġ tintuża għall-adozzjoni ta’ programmi ta’ ħidma li jimplimentaw l-azzjonijiet li jikkontribwixxu għall-għoti tas-setgħa lill-konsumaturi Il-proċedura ta’ eżami jenħtieġ tintuża rispettivament għall-adozzjoni ta’ atti ta’ implimentazzjoni relatati mal-azzjonijiet li jikkontribwixxu għall-kompetittività tal-SMEs u għall-adozzjoni ta’ atti ta’ implimentazzjoni relatati mal-programmi ta’ ħidma li jimplimentaw l-azzjonijiet li jikkontribwixxu għal livell għoli ta’ saħħa għall-bnedmin, l-annimali u l-pjanti u għall-istabbiliment ta’ rati ta’ kofinanzjament aktar baxxi meta dan ikun meħtieġ għall-azzjonijiet li jikkonċernaw miżuri ta’ emerġenza veterinarji u fitosanitarji u l-programmi nazzjonali veterinarji u fitosanitarji annwali u pluriennali kif ukoll għall-adozzjoni ta’ atti ta’ implimentazzjoni relatati mal-programmi ta’ ħidma li jimplimentaw l-azzjonijiet li jikkontribwixxu għas-sikurezza tal-ikel u tal-għalf.
(83)
Meta s-sinerġiji bejn l-għanijiet speċifiċi tal-Programm ikunu jistgħu jinkisbu, id-dispożizzjonijiet meħtieġa jistgħu jiġu implimentati fi programm ta’ ħidma konġunt.
(84)
It-tipi ta’ finanzjament tal-Unjoni u l-metodi ta’ implimentazzjoni tal-Programm jenħtieġ li jintgħażlu skont il-ħila tagħhom li jiksbu l-għanijiet speċifiċi tal-azzjonijiet u li jagħtu r-riżultati, filwaqt li, b’mod partikolari, jitqiesu l-valur miżjud tal-Unjoni, l-ispejjeż tal-kontrolli, il-piż amministrattiv, u r-riskju mistenni tan-nuqqas ta’ konformità. Dan jenħtieġ li jinkludi li jiġi kunsidrat l-użu ta’ somom f’daqqa, rati fissi u spejjeż unitarji, kif ukoll finanzjament mhux marbut mal-ispejjeż kif imsemmi fl-Artikolu 125(1) tar-Regolament Finanzjarju.
(85)
Biex ikun żgurat monitoraġġ u rappurtar regolari dwar il-progress miksub u dwar l-effikaċja u l-effiċjenza tal-Programm, jenħtieġ li mill-bidu nett jiġi stabbilit qafas xieraq għall-monitoraġġ tal-azzjonijiet u tar-riżultati tal-Programm. Tali monitoraġġ u rappurtar jenħtieġ li jkunu bbażati fuq indikaturi li jkejlu l-effetti tal-azzjonijiet taħt il-Programm skont linji bażiċi definiti minn qabel.
(86)
Skont il-paragrafi 22 u 23 tal-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet (43), jenħtieġ li dan il-Programm jiġi evalwat abbażi tal-informazzjoni miġbura f’konformità ma’ rekwiżiti speċifiċi ta’ monitoraġġ, filwaqt li jiġi evitat piż amministrattiv, b’mod partikolari fuq l-Istati Membri, kif ukoll ir-regolamentazzjoni żejda. Jenħtieġ li dawk ir-rekwiżiti, fejn xieraq, jinkludu indikaturi li jistgħu jitkejlu bħala bażi għall-evalwazzjoni tal-effetti tal-Programm fil-prattika. Jenħtieġ li l-Kummissjoni tfassal rapport ta’ evalwazzjoni interim dwar l-ilħuq tal-għanijiet tal-azzjonijiet appoġġati taħt il-Programm, dwar ir-riżultati u l-impatti, dwar l-effiċjenza tal-użu tar-riżorsi u dwar il-valur miżjud tal-Unjoni tiegħu, kif ukoll rapport ta’ evalwazzjoni finali dwar l-impatt aktar fit-tul, ir-riżultati u s-sostenibbiltà tal-azzjonijiet, u s-sinerġiji ma’ Programmi oħra.
(87)
Biex jimmonitorja l-appoġġ għall-SMEs, il-Programm jenħtieġ li juża indikaturi tal-prestazzjoni li jistgħu jitkejlu. Soġġett għad-disponibbiltà tal-informazzjoni u fejn rilevanti, dawk l-indikaturi jenħtieġ ikejlu r-riżultati u l-impatt miksuba mill-Programm fir-rigward tal- għanijiet speċifiċi tiegħu u l-gruppi fil-mira speċifiċi (pereżempju n-nisa, iż-żgħażagħ u l-anzjani). B’mod partikolari, waqt il-monitoraġġ, huwa importanti li jitkejjel l-appoġġ mogħti għat-tranżizzjoni ekoloġika u diġitali, l-internazzjonalizzazzjoni u l-innovazzjoni. Barra minn hekk, jenħtieġ li l-monitoraġġ iqis indikaturi kuntestwali, li ma jkejlux il-prestazzjoni tal-Programm, iżda li jagħtu ħarsa ġenerali lejn l-ambjent li fih joperaw l-SMEs.
(88)
Lista mhux eżawrjenti ta’ mard tal-annimali u żoonożi li jikkwalifikaw għall-finanzjament taħt il-miżuri ta’ emerġenza u għall-finanzjament taħt il-programmi ta’ eradikazzjoni, kontroll u sorveljanza jenħtieġ li tiġi stabbilita fuq il-bażi tal-mard tal-annimali msemmi fir-Regolament (KE) Nru 999/2001 tal-Parlament Ewropew u tal-Kunsill (44), ir-Regolament (KE) Nru 2160/2003 tal-Parlament Ewropew u tal-Kunsill (45), id-Direttiva 2003/99/KE tal-Parlament Ewropew u tal-Kunsill (46) u r-Regolament (UE) 2016/429 tal-Parlament Ewropew u tal-Kunsill (47).
(89)
Sabiex jitqiesu s-sitwazzjonijiet li huma provokati bil-mard tal-annimali li jkollu impatt sinifikanti fuq il-produzzjoni jew il-kummerċ tal-bhejjem, l-iżvilupp taż-żoonożi li jippreżentaw theddida għall-bniedem, jew l-iżviluppi xjentifiċi jew epidemjoloġiċi ġodda, kif ukoll il-mard tal-annimali, li aktarx jikkostitwixxu theddida ġdida għall-Unjoni, jenħtieġ li s-setgħa li jiġu adottati atti skont l-Artikolu 290 -TFUE tingħata lill-Kummissjoni fir-rigward tal-emendar tal-lista ta’ mard tal-annimali u żoonożi. Sabiex jitqiesu l-iżviluppi futuri li jikkonċernaw l-entitajiet li jistgħu jingħataw għotja skont il-Programm fir-rigward tar-rappreżentanza tal-interessi tal-konsumatur fil-livell tal-Unjoni, is-setgħa li jiġu adottati atti skont l-Artikolu 290 TFUE jenħtieġ li tiġi ddelegata lill-Kummissjoni fir-rigward tal-emendar tal-lista ta’ dawk l-entitajiet. Sabiex tiġi żgurata valutazzjoni effettiva tal-progress tal-Programm lejn il-kisba tal- għanijiet tiegħu, is-setgħa li jiġu adottati atti skont l-Artikolu 290 TFUE jenħtieġ li tiġi delegata lill-Kummissjoni fir-rigward tal-emendar, fejn meħtieġ, tal-lista tal-indikaturi użati għall-kejl tal-kisba tal- għanijiet speċifiċi kif ukoll tas-supplimentar dan ir-Regolament li jistabbilixxi qafas ta’ monitoraġġ u evalwazzjoni. Huwa partikolarment importanti li waqt il-ħidma preparatorja tagħha l-Kummissjoni twettaq konsultazzjonijiet xierqa, inkluż fil-livell tal-esperti, u li dawk il-konsultazzjonijiet isiru f’konformità mal-prinċipji stabbiliti fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet. Il-partijiet ikkonċernati u l-assoċjazzjonijiet tal-konsumaturi jenħtieġ jiġu kkonsultati wkoll. Biex tkun żgurata parteċipazzjoni ugwali fit-tħejjija tal-atti delegati, il-Parlament Ewropew u l-Kunsill jirċievu d-dokumenti kollha fl-istess ħin bħall-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi ta’ esperti tal-Kummissjoni li jittrattaw it-tħejjija tal-atti delegati.
(90)
Skont id-Deċiżjoni tal-Kunsill 2013/755/UE (48), individwi u entitajiet stabbiliti f’pajjiżi jew territorji extra-Ewropej huma eliġibbli għall-finanzjament soġġett għar-regoli u għall- għanijiet tal-Programm u għall-arranġamenti possibbli applikabbli għall-Istat Membru li magħhom il-pajjiż jew territorju extra-Ewropew rilevanti huwa marbut.
(91)
F’konformità mar-Regolament Finanzjarju, ir-Regolament (UE, Euratom) Nru 883/2013 tal-Parlament Ewropew u tal-Kunsill (49) u r-Regolamenti tal-Kunsill (KE, Euratom) Nru 2988/95 (50), (Euratom, KE) Nru 2185/96 (51) u (UE) 2017/1939 (52), l-interessi finanzjarji tal-Unjoni jridu jiġu protetti permezz ta’ miżuri proporzjonati, inkluż miżuri relatati mal-prevenzjoni, is-sejbien, il-korrezzjoni u l-investigazzjoni ta’ irregolaritajiet, inkluż frodi, mal-irkupru ta’ fondi mitlufa, imħallsa bi żball jew użati b’mod mhux korrett, u, fejn xieraq, mal-impożizzjoni ta’ penali amministrattivi. B’mod partikolari, f’konformità mar-Regolamenti (Euratom, KE) Nru 2185/96 u (UE, Euratom) Nru 883/2013, l-OLAF għandu s-setgħa li jwettaq investigazzjonijiet amministrattivi, inkluż kontrolli u spezzjonijiet fuq il-post, bil-għan li jiġi stabbilit jekk kienx hemm frodi, korruzzjoni jew kwalunkwe attività illegali oħra li taffettwa l-interessi finanzjarji tal-Unjoni. L-Uffiċċju tal-Prosekutur Pubbliku Ewropew (UPPE) għandu s-setgħa, skont ir-Regolament (UE) 2017/1939, li jinvestiga u jressaq għall-prosekuzzjoni reati kriminali li jaffettwaw l-interessi finanzjarji tal-Unjoni kif previst fid-Direttiva (UE) 2017/1371 tal-Parlament Ewropew u tal-Kunsill (53). F’konformità mar-Regolament Finanzjarju, kwalunkwe persuna jew entità li tirċievi fondi mill-Unjoni trid tikkoopera bis-sħiħ fil-protezzjoni tal-interessi finanzjarji tal-Unjoni, tagħti d-drittijiet u l-aċċess neċessarji lill-Kummissjoni, lill-OLAF, lill-Qorti tal-Awdituri u, fir-rigward ta’ dawk l-Istati Membri li jipparteċipaw fil-kooperazzjoni msaħħa skont ir-Regolament (UE) 2017/1939, lill-UPPE, u tiżgura li kwalunkwe parti terza involuta fl-implimentazzjoni ta’ fondi tal-Unjoni tagħti drittijiet ekwivalenti.
(92)
Regoli finanzjarji orizzontali adottati mill-Parlament Ewropew u l-Kunsill abbażi tal-Artikolu 322 TFUE japplikaw għal dan ir-Regolament. Dawk ir-regoli huma stabbiliti fir-Regolament Finanzjarju u jiddeterminaw b’mod partikolari l-proċedura għall-istabbiliment u l-implimentazzjoni tal-baġit permezz ta’ għotjiet, premjijiet, ġestjoni indiretta, strumenti finanzjarji, garanziji baġitarji, assistenza finanzjarja u r-rimborż ta’ esperti esterni, u jipprevedu t-twettiq ta’ verifiki dwar ir-responsabbiltà tal-atturi finanzjarji. Ir-regoli adottati abbażi tal-Artikolu 322 TFUE jinkludu wkoll reġim ġenerali ta’ kundizzjonalità għall-protezzjoni tal-baġit tal-Unjoni.
(93)
Ir-Regolament (UE) 2016/679 tal-Parlament Ewropew u tal-Kunsill (54) jirregola l-ipproċessar tad-data personali mwettaq mill-Istati Membri fil-kuntest ta’ dan ir-Regolament u taħt is-superviżjoni tal-awtoritajiet kompetenti tal-Istati Membri. Ir-Regolament (UE) 2018/1725tal-Parlament Ewropew u tal-Kunsill (55) jirregola l-ipproċessar tad-data personali mwettaq mill-Kummissjoni fil-qafas ta’ dan ir-Regolament u taħt is-superviżjoni tal-Kontrollur Ewropew għall-Protezzjoni tad-Data. Kwalunkwe skambju jew trażmissjoni ta’ informazzjoni mill-awtoritajiet kompetenti irid jikkonforma mar-regoli dwar it-trasferiment tad-data personali kif stabbilit fir-Regolament (UE) 2016/679, kwalunkwe skambju jew trażmissjoni ta’ informazzjoni mill-Kummissjoni jrid jikkonforma mar-regoli dwar it-trasferiment ta’ data personali kif stabbilit fir-Regolament (UE) 2018/1725.
(94)
Ir-Regolament (KE) Nru 223/2009 jistabbilixxi r-regoli għall-produzzjoni ta’ statistika skont il-prinċipju tal-kunfidenzjalità tal-istatistika u jistipula li l-Istituti Nazzjonali tal-Istatistika, awtoritajiet nazzjonali oħra u l-Kummissjoni (Eurostat) iridu jieħdu l-miżuri kollha neċessarji biex jiżguraw l-allinjament tal-prinċipji u l-linji gwida fir-rigward tal-ħarsien fiżiku u loġiku tad-data kunfidenzjali.
(95)
Minħabba li l-għan ta’ dan ir-Regolament, jiġifieri l-istabbiliment ta’ programm għat-titjib funzjonament tas-suq intern, il-kompetittività u s-sostenibbiltà tal-intrapriżi, speċjalment l-SMEs, u l-protezzjoni tal-konsumatur, għall-qasam tal-pjanti, l-annimali, l-ikel u l-għalf, u għall-qafas ta’ programmar u finanzjament għall-iżvilupp, il-produzzjoni u d-disseminazzjoni tal-istatistika Ewropea għall-perijodu 2021-2027, ma jistgħux jinkisbu b’mod suffiċjenti mill-Istati Membri minħabba n-natura transfruntiera tal-kwistjonijiet involuti, iżda jistgħu pjuttost jinkisbu aħjar fil-livell tal-Unjoni minħabba l-potenzjal akbar tal-azzjoni tagħha, l-Unjoni tista’ tadotta miżuri f’konformità mal-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F’konformità mal-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkisbu dak l-għan.
(96)
Il-Programm jenħtieġ ukoll li jiżgura aktar viżibbiltà u koerenza tas-suq intern tal-Unjoni, tal-kompetittività u s-sostenibbiltà tal-intrapriżi, speċjalment l-SMEs, u tal-azzjonijiet tal-istatistika Ewropea lejn iċ-ċittadini, in-negozji u l-amministrazzjonijiet tal-Unjoni.
(97)
Peress li d-dispożizzjonijiet emendatorji tal-atti legali jeżawrixxu l-effetti tagħhom fil-mument tad-dħul fis-seħħ tagħhom u għalhekk l-emendi li jintroduċu f’atti legali oħra isiru parti minn dawk l-atti legali f’dak il-mument stess, it-tħassir tar-Regolament (UE) Nru 652/2014 tal-Parlament Ewropew u tal-Kunsill (56) ma għandu l-ebda effett fuq l-emendi diġà introdotti mid-dispożizzjonijiet emendatorji tiegħu f’atti legali oħra, u b’mod partikolari fir-Regolament (KE) Nru 178/2002 tal-Parlament Ewropew u tal-Kunsill (57) u d-Direttiva tal-Kunsill 2008/90/KE (58) fir-rigward tat-twaqqif tal-Kumitat Permanenti dwar il-Pjanti, l-Annimali, l-Ikel u l-Għalf, li jibqa’ fis-seħħ minkejja r-revoka tar-Regolament (UE) Nru 652/2014.
(98)
Sabiex tiġi żgurata l-kontinwità fl-għoti tal-appoġġ bejn il-programmi tal-2014-2020 fl-oqsma tal-kompetittività u s-sostenibbiltà tal-intrapriżi, speċjalment l-SMEs, il-protezzjoni tal-konsumatur, tal-klijenti u tal-utenti aħħarin fis-servizzi finanzjarji, it-tfassil ta’ politiki fis-servizzi finanzjarji, il-pjanti, l-annimali, l-ikel u l-għalf, u l-istatistika Ewropea, stabbilita mir-Regolament (UE) Nru 1287/2013, ir-Regolament (UE) Nru 254/2014 tal-Parlament Ewropew u tal-Kunsill (59), ir-Regolament (UE) 2017/826, ir-Regolament (UE) Nru 258/2014 tal-Parlament Ewropew u tal-Kunsill (60), ir-Regolament (UE) Nru 652/2014, ir-Regolament (UE) Nru 99/2013 u dan il-Programm, b’mod partikolari fir-rigward tal-kontinwazzjoni tal-miżuri pluriennali u tal-evalwazzjoni tas-suċċessi tal-programmi preċedenti, u biex l-implimentazzjoni tkun tista’ tibda ssir sa mill-bidu tal-qafas finanzjarju pluriennali 2021-2027, dan ir-Regolament jenħtieġ li jidħol fis-seħħ b’urġenza u jenħtieġ li japplika, b’mod retroattiv, mill-1 ta’ Jannar 2021. Mill-1 ta’ Jannar 2028, l-approprjazzjonijiet tal-assistenza teknika u amministrattiva jenħtieġ ikopru, jekk ikun meħtieġ, l-infiq relatat mal-ġestjoni tal-azzjonijiet mhux lesti sal-aħħar tal-Programm.
(99)
Minħabba d-dewmien tad-dħul fis-seħħ ta’ dan ir-Regolament, mhuwiex possibbli li jiġu rrispettati l-iskadenzi għall-adozzjoni tal-programmi ta’ ħidma fil-qasam tal-pjanti, l-annimali, l-ikel u l-għalf u għas-sottomissjoni mill-Istati Membri tal-programmi veterinarji u fitosanitarji tagħhom tal-2021 u l-2022, u lanqas mhu possibbli għall-Kummissjoni li tirrispetta l-iskadenzi għall-approvazzjoni ta’ dawk il-programmi. Sabiex tiġi żgurata l-implimentazzjoni xierqa tal-azzjonijiet fil-qasam tal-pjanti, l-annimali, l-ikel u l-għalf fl-2021 u l-2022, dawk l-iskadenzi ma għandhomx japplikaw għas-snin 2021 u 2022.
(100)
Ir-Regolamenti (UE) Nru 99/2013, (UE) Nru 1287/2013, (UE) Nru 254/2014, u (UE) Nru 652/2014 għalhekk jenħtieġ li jitħassru b’effett mill-1 ta’ Jannar 2021,
ADOTTAW DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Suġġett
Dan ir-Regolament jistabbilixxi programm għat-titjib tal-funzjonament tas-suq intern, għall-kompetittività u s-sostenibbiltà tal-intrapriżi, speċjalment l-intrapriżi mikro, żgħar u ta’ daqs medju, u għall-protezzjoni tal-konsumatur, għall-ġestjoni tan-nefqa fil-qasam tal-pjanti, l-annimali, l-ikel u l-għalf, u għall-qafas ta’ ipprogrammar u finanzjament użat għall-iżvilupp, il-produzzjoni u d-disseminazzjoni tal-istatistika Ewropea skont it-tifsira tal-Artikolu 13 tar-Regolament (KE) Nru 223/2009 (Programm għas-Suq Uniku) (il-“Programm”) għall-perijodu mill-1 ta’ Jannar 2021 sal-31 ta’ Diċembru 2027. It-tul ta’ żmien tal-Programm huwa allinjat mat-tul ta’ żmien tal-qafas finanzjarju pluriennali.
Dan ir-Regolament jistabbilixxi wkoll l- għanijiet tal-Programm u l-azzjonijiet eliġibbli għall-implimentazzjoni ta’ dawk l- għanijiet, il-baġit għall-perijodu mill-2021 sal-2027, il-forom ta’ finanzjament tal-Unjoni u r-regoli għall-għoti ta’ dan it-tip ta’ finanzjament u s-sistema ta’ governanza tal-Programm.
Artikolu 2
Definizzjonijiet
Għall-finijiet ta’ dan ir-Regolament, japplikaw id-definizzjonijiet li ġejjin:
(1)
“operazzjoni ta’ taħlit” tfisser azzjoni appoġġata mill-baġit tal-Unjoni, inkluż f’faċilità jew pjattaforma ta’ taħlit kif definit fl-Artikolu 2(6) tar-Regolament Finanzjarju, li tikkombina forom ta’ appoġġ li mhux rimborżabbli jew strumenti finanzjarji mill-baġit tal-Unjoni flimkien ma’ forom ta’ appoġġ rimborżabbli minn istituzzjonijiet tal-iżvilupp jew istituzzjonijiet oħra tal-finanzi pubbliċi, kif ukoll minn istituzzjonijiet tal-finanzjament kummerċjali u investituri;
(2)
“Statistika Ewropea” tfisser statistika żviluppata, prodotta u disseminata f’konformità mar-Regolament (KE) Nru 223/2009;
(3)
“entità legali” tfisser persuna fiżika, jew persuna ġuridika maħluqa u rikonoxxuta bħala tali skont il-liġi tal-Unjoni, dik nazzjonali jew internazzjonali, li jkollha personalità ġuridika u l-kapaċità li taġixxi f’isimha stess, li teżerċita drittijiet u li tkun soġġetta għal obbligi, jew entità li ma jkollhiex personalità ġuridika kif imsemmi fl-Artikolu 197(2)(c) tar-Regolament Finanzjarju;
(4)
“intrapriżi mikro, żgħar u ta’ daqs medju jew SMEs” tfisser intrapriżi mikro, żgħar u ta’ daqs medju kif definiti fir-Rakkomandazzjoni 2003/361/KE;
(5)
“raggruppamenti u organizzazzjonijiet ta’ networks tan-negozju” tfisser strutturi jew gruppi organizzati ta’ partijiet indipendenti fil-forma ta’ organizzazzjonijiet li jappoġġaw it-titjib tal-kollaborazzjoni, in-networking u t-tagħlim ta’ gruppi ta’ intrapriżi li huma mfassla biex jipprovdu jew jidderieġu servizzi speċjalizzati u personalizzati ta’ appoġġ għan-negozji, speċjalment għall-SMEs, sabiex jistimulaw fost l-oħrajn attivitajiet ta’ innovazzjoni u internazzjonalizzazzjoni, inkluż billi jippromwovu l-kondiviżjoni ta’ faċilitajiet u l-iskambju ta’ għarfien u għarfien espert.
Artikolu 3
Għanijiet tal-programm
1.   L-għanijiet ġenerali tal-Programm huma dawn li ġejjin:
(a)
li jtejjeb il-funzjonament tas-suq intern, u b’mod partikolari li jipproteġi u jagħti s-setgħa liċ-ċittadini, lill-konsumaturi u lin-negozji, b’mod partikolari lill-SMEs, billi jinforza l-liġi tal-Unjoni, jiffaċilita l-aċċess għas-suq, jiffissa standards u jippromwovi s-saħħa tal-bniedem, tal-annimali u tal-pjanti u t-trattament xieraq tal-annimali, filwaqt li jirrispetta l-prinċipji tal-iżvilupp sostenibbli u jiżgura livell għoli ta’ protezzjoni tal-konsumatur, kif ukoll billi jtejjeb il-kooperazzjoni bejn l-awtoritajiet kompetenti tal-Istati Membri u bejn l-awtoritajiet kompetenti tal-Istati Membri u l-Kummissjoni u l-aġenziji deċentralizzati tal-Unjoni;
(b)
li jiżviluppa, jipproduċi u jiddissemina statistika Ewropea ta’ kwalità għolja, komparabbli, f’waqtha u affidabbli li tirfed it-tfassil, il-monitoraġġ u l-evalwazzjoni tal-politiki kollha tal-Unjoni u jgħin liċ-ċittadini, lil dawk li jfasslu l-politika, lill-awtoritajiet, lin-negozji, lill-akkademiċi u lill-media biex jieħdu deċiżjonijiet informati u biex jipparteċipaw b’mod attiv fil-proċess demokratiku.
2.   L- għanijiet speċifiċi tal-Programm huma dawn li ġejjin:
(a)
li jagħmel is-suq intern aktar effettiv, fost l-oħrajn fid-dawl tat-trasformazzjoni diġitali, billi:
(i)
jiffaċilita l-prevenzjoni u t-tneħħija ta’ ostakli diskriminatorji, mhux ġustifikati jew sproporzjonati u jappoġġa l-iżvilupp, l-implimentazzjoni u l-infurzar tal-liġi tal-Unjoni fl-oqsma tas-suq intern għall-merkanzija u s-servizzi, inkluż billi jtejjeb l-applikazzjoni tal-prinċipju ta’ rikonoxximent reċiproku, tar-regoli tal-akkwist pubbliku, tal-liġi tal-kumpanniji, tal-liġi kuntrattwali u extra-kuntrattwali, tar-regoli tal-ġlieda kontra l-ħasil tal-flus, tal-moviment liberu tal-kapital u tar-regoli tas-servizzi finanzjarji u tal-kompetizzjoni, inkluż billi jiżviluppa għodod ta’ governanza ffokati fuq l-utenti;
(ii)
jappoġġa sorveljanza effettiva tas-suq madwar l-Unjoni, bil-ħsieb li jiżgura li fis-suq tal-Unjoni jitqiegħdu biss prodotti sikuri u konformi li joffru livell għoli ta’ protezzjoni tal-konsumaturi u ta’ utenti aħħarin oħra, inkluż prodotti li jinbiegħu online, kif ukoll bil-ħsieb li tinkiseb omoġeneità u kapaċità akbar fost l-awtoritajiet tas-sorveljanza tas-suq madwar l-Unjoni;
(b)
li jsaħħaħ il-kompetittività u s-sostenibbiltà tal-SMEs u jikseb addizzjonalità fil-livell tal-Unjoni permezz ta’ miżuri li:
(i)
jipprovdu diversi forom ta’ appoġġ għall-SMEs kif ukoll għal raggruppamenti u organizzazzjonijiet ta’ networks tan-negozju, inkluż fis-settur tat-turiżmu, biex b’hekk jitrawmu t-tkabbir, l-espansjoni u l-ħolqien ta’ SMEs;
(ii)
jiffaċilitaw l-aċċess għas-swieq inkluż permezz tal-internazzjonalizzazzjoni ta’ SMEs;
(iii)
jippromwovu l-intraprenditorija u l-kisba ta’ ħiliet tal-intraprenditorija;
(iv)
jippromwovu ambjent favorevoli tan-negozju għall-SMEs, jappoġġaw it-trasformazzjoni diġitali tal-SMEs u jippromwovu opportunitajiet ġodda tan-negozju għall-SMEs, inkluż dawk li huma intrapriżi tal-ekonomija soċjali u dawk b’mudelli innovattivi ta’ negozju;
(v)
jappoġġaw il-kompetittività tal-ekosistemi u s-setturi industrijali kif ukoll l-iżvilupp ta’ ktajjen tal-valur industrijali;
(vi)
jippromwovu l-modernizzazzjoni tal-industrija, li tikkontribwixxi għal ekonomija ekoloġika, diġitali u reżiljenti;
(c)
li jiżgura l-funzjonament effettiv tas-suq intern permezz ta’ proċessi ta’ standardizzazzjoni li:
(i)
jippermettu l-finanzjament tal-istandardizzazzjoni Ewropea u l-parteċipazzjoni tal-partijiet ikkonċernati rilevanti kollha fl-iffissar ta’ standards Ewropej;
(ii)
jappoġġaw l-iżvilupp ta’ standards internazzjonali ta’ kwalità għolja ta’ rappurtar finanzjarju u mhux finanzjarju u ta’ awditjar, jiffaċilitaw l-integrazzjoni tagħhom fil-liġi tal-Unjoni u jippromwovu l-innovazzjoni u l-iżvilupp tal-aħjar prattiki fir-rappurtar korporattiv;
(d)
li jippromwovi l-interessi tal-konsumaturi u li jiżgura livell għoli ta’ protezzjoni tal-konsumatur u sigurtà tal-prodotti billi:
(i)
fir-rigward tal-konsumaturi:
—
jagħti s-setgħa, jassisti u jeduka lill-konsumaturi, lin-negozji u lir-rappreżentanti tas-soċjetà ċivili b’mod partikolari fir-rigward tad-drittijiet tal-konsumatur skont il-liġi tal-Unjoni;
—
jiżgura livell għoli ta’ protezzjoni tal-konsumatur, konsum sostenibbli u sigurtà tal-prodotti b’mod partikolari għall-aktar konsumaturi vulnerabbli sabiex jissaħħu l-korrettezza, it-trasparenza u l-fiduċja fis-suq intern;
—
jiżgura li l-interessi tal-konsumaturi fid-dinja diġitali jiġu meqjusa kif dovut;
—
jappoġġa l-awtoritajiet kompetenti ta’ infurzar u l-organizzazzjonijiet rappreżentattivi tal-konsumaturi u l-azzjonijiet li jsaħħu l-kooperazzjoni bejn l-awtoritajiet kompetenti b’enfasi partikolari fuq kwistjonijiet imqajma minn teknoloġiji eżistenti u emerġenti;
—
jikkontribwixxi għat-titjib tal-kwalità u d-disponibbiltà tal-istandards madwar l-Unjoni; jindirizza b’mod effiċjenti prattiki kummerċjali żleali;
—
jiżgura li l-konsumaturi kollha jkollhom aċċess għal mekkaniżmi effiċjenti ta’ rimedju u li jiġu pprovduti b’informazzjoni adegwata dwar is-swieq u d-drittijiet tal-konsumaturi, u jippromwovi l-konsum sostenibbli, b’mod partikolari permezz tas-sensibilizzazzjoni dwar il-karatteristiċi speċifiċi u l-impatt ambjentali tal-merkanzija u s-servizzi;
(ii)
fir-rigward tal-konsumaturi u utenti aħħarin oħra tas-servizzi finanzjarji:
—
isaħħaħ il-parteċipazzjoni tal-konsumaturi, ta’ utenti aħħarin oħra tas-servizzi finanzjarji u rappreżentanti tas-soċjetà ċivili fit-tfassil tal-politika tas-servizzi finanzjarji;
—
jippromwovi fehim aħjar tas-settur finanzjarju u tal-kategoriji differenti ta’ prodotti finanzjarji kkummerċjalizzati;
—
jiżgura li l-interessi tal-konsumaturi fil-qasam tas-servizzi finanzjarji għall-konsumatur jiġu protetti;
(e)
li jikkontribwixxi għal livell għoli ta’ saħħa u sikurezza għall-bnedmin, l-annimali u l-pjanti fl-oqsma tal-pjanti, tal-annimali, tal-ikel u tal-għalf, ost l-oħrajn billi jipprevjeni, jidentifika u jeqred il-mard tal-annimali u l-pesti tal-pjanti, inkluż permezz ta’ miżuri ta’ emerġenza li jittieħdu fil-każ ta’ sitwazzjonijiet ta’ kriżi fuq skala kbira u avvenimenti mhux prevedibbli li jaffettwaw is-saħħa tal-annimali jew tal-pjanti, u billi jappoġġa t-titjib tat-trattament xieraq tal-annimali, il-ġlieda kontra r-reżistenza antimikrobika u l-iżvilupp tal-produzzjoni u l-konsum sostenibbli tal-ikel, kif ukoll billi jistimula l-iskambju tal-aħjar prattiki bejn il-partijiet ikkonċernati f’dawk l-oqsma;
(f)
li jiżviluppa, jipproduċi, jiddissemina u jikkomunika statistika Ewropea ta’ kwalità għolja skont il-kriterji ta’ kwalità stabbiliti fl-Artikolu 12(1) tar-Regolament (KE) Nru 223/2009, f’waqtu, u b’mod imparzjali u kosteffiċjenti, permezz ta’ Sistema Ewropea tal-Istatistika msaħħa, imsemmija fl-Artikolu 4 tar-Regolament (KE) Nru 223/2009, u sħubiji mtejba f’dik is-sistema u mal-partijiet esterni rilevanti kollha, bl-użu ta’ diversi sorsi ta’ data, metodi avvanzati ta’ analiżi tad-data, sistemi intelliġenti u teknoloġiji diġitali, u jipprovdi tqassim nazzjonali, u, fejn possibbli, reġjonali.
Artikolu 4
Baġit
1.   Il-pakkett finanzjarju għall-implimentazzjoni tal-Programm għall-perijodu mill-1 ta’ Jannar 2021 sal-31 ta’ Diċembru 2027 għandu jkun ta’ EUR 4 208 041 000 bi prezzijiet attwali.
2.   Fl-ammont imsemmi fil-paragrafu 1, l-ammonti indikattivi li ġejjin għandhom jiġu allokati għall-għanijiet li ġejjin:
(a)
EUR 451 569 500 għall-għan imsemmi fl-Artikolu 3(2)(a)(i);
(b)
EUR 105 461 000 għall-għan imsemmi fl-Artikolu 3(2)(a)(ii);
(c)
EUR 1 000 000 000 għall-għan imsemmi fl-Artikolu 3(2)(b);
(d)
EUR 220 510 500 għall-għan imsemmi fl-Artikolu 3(2)(c);
(e)
EUR 198 500 000 għall-għan imsemmi fl-Artikolu 3(2)(d);
(f)
EUR 1 680 000 000 għall-għan imsemmi fl-Artikolu 3(2)(e);
(g)
EUR 552 000 000 għall-għan imsemmi fl-Artikolu 3(2)(f).
3.   L-ammont imsemmi fil-paragrafu 1 jista’ jintuża għall-assistenza teknika u amministrattiva għall-implimentazzjoni tal-Programm, rigward b’mod partikolari l-attivitajiet ta’ tħejjija, monitoraġġ, kontroll, awditu u evalwazzjoni, l-użu ta’ networks ta’ teknoloġija tal-informazzjoni li jiffokaw fuq l-ipproċessar u l-iskambju ta’ informazzjoni, u l-użu u l-iżvilupp ta’ għodod ta’ teknoloġija tal-informazzjoni korporattivi. Sabiex tiġi żgurata d-disponibbiltà massima tal-Programm għall-finanzjament tal-azzjonijiet koperti mill-għanijiet tal-Programm, il-kostijiet totali tal-appoġġ amministrattiv u tekniku ma għandhomx jaqbżu l-5 % tal-valur tal-pakkett finanzjarju msemmi fil-paragrafu 1.
4.   L-impenji baġitarji li jestendu fuq aktar minn sena finanzjarja waħda jistgħu jinqasmu fuq diversi snin fi ħlasijiet parzjali annwali.
5.   B’deroga mill-Artikolu 111(2) tar-Regolament Finanzjarju, il-Kummissjoni għandha tagħmel l-impenn baġitarju għall-għotja mogħtija għall-miżuri ta’ emerġenza veterinarji u fitosanitarji taħt l-għan speċifiku msemmi fl-Artikolu 3(2)(e) ta’ dan ir-Regolament wara li t-talbiet għall-ħlas sottomessi mill-Istati Membri jkunu ġew ivvalutati.
6.   Ir-riżorsi allokati lill-Istati Membri taħt ġestjoni kondiviża jistgħu, fuq talba tal-Istat membru konċernat, jiġu ttrasferiti lill-Programm soġġett għall-kondizzjonijiet stabbiliti fl-Artikolu 26 tar-Regolament tal-Parlament Ewropew u tal-Kunsill li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta’ Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi u s-Sajd u r-regoli finanzjarji għalihom u għall-Fond għall-Ażil u l-Migrazzjoni, il-Fond għas-Sigurtà Interna u l-Politika dwar l-Istrument għall-Ġestjoni tal-Fruntieri u tal-Viżi. Il-Kummissjoni għandha timplimenta dawk ir-riżorsi direttament skont l-Artikolu 62(1)(a) tar-Regolament Finanzjarju jew indirettament skont l-Artikolu 62(1)(c) ta’ dak ir-Regolament. Dawk ir-riżorsi għandhom jintużaw għall-benefiċċju tal-Istat Membru kkonċernat.
7.   Fejn il-Kummissjoni ma tkunx daħlet f’impenn legali taħt ġestjoni diretta jew indiretta għar-riżorsi ttrasferiti f’konformità mal-paragrafu 6 ta’ dan l-Artikolu, ir-riżorsi mhux impenjati korrispondenti jistgħu jiġu ttrasferiti lura għall-Fond li minnu jkunu ġew trasferiti inizjalment, fuq talba tal-Istat Membru, f’konformità mal-kondizzjonijiet stabbiliti fl-Artikolu 26 tar-Regolament dwar id-Dispożizzjonijiet Komuni għall-2021–2027.
Artikolu 5
Pajjiżi terzi assoċjati mal-Programm
Il-Programm għandu jkun miftuħ għall-parteċipazzjoni tal-pajjiżi terzi li ġejjin:
(a)
membri tal-Assoċjazzjoni Ewropea tal-Kummerċ Ħieles li huma membri taż-Żona Ekonomika Ewropea, f’konformità mal-kondizzjonijiet stabbiliti fil-Ftehim dwar iż-Żona Ekonomika Ewropea;
(b)
pajjiżi aderenti, pajjiżi kandidati u kandidati potenzjali, f’konformità mal-prinċipji ġenerali u t-termini u l-kondizzjonijiet ġenerali għall-parteċipazzjoni ta’ dawk il-pajjiżi fil-programmi tal-Unjoni stabbiliti fil-ftehimiet qafas u fid-deċiżjonijiet tal-Kunsill ta’ Assoċjazzjoni rispettivi jew fi ftehimiet simili u skont il-kondizzjonijiet speċifiċi stabbiliti fi ftehimiet bejn l-Unjoni u dawk il-pajjiżi;
(c)
pajjiżi tal-Politika Ewropea tal-Viċinat, f’konformità mal-prinċipji ġenerali u t-termini u l-kondizzjonijiet ġenerali għall-parteċipazzjoni ta’ dawk il-pajjiżi fil-programmi tal-Unjoni stabbiliti fil-ftehimiet qafas u fid-deċiżjonijiet tal-Kunsill ta’ Assoċjazzjoni rispettivi, jew fi ftehimiet simili, u skont il-kondizzjonijiet speċifiċi stabbiliti fi ftehimiet bejn l-Unjoni u dawk il-pajjiżi;
(d)
pajjiżi terzi oħra, f’konformità mal-kondizzjonijiet stabbiliti fi ftehim speċifiku li jkopri l-parteċipazzjoni tal-pajjiż terz fi kwalunkwe programm tal-Unjoni, dment li l-ftehim:
(i)
jiżgura bilanċ ġust fir-rigward tal-kontribuzzjonijiet u l-benefiċċji tal-pajjiż terz li jipparteċipa fil-programmi tal-Unjoni;
(ii)
jistabbilixxi l-kondizzjonijiet ta’ parteċipazzjoni fil-programmi, inkluż il-kalkolu ta; kontribuzzjonijiet finanzjarji għal programmi individwali, u l-kostijiet amministrattivi tagħhom;
(iii)
ma jagħti l-ebda setgħa ta’ teħid ta’ deċiżjonijiet lill-pajjiż terz fir-rigward tal-programm tal-Unjoni;
(iv)
jiggarantixxi d-drittijiet tal-Unjoni li tiżgura ġestjoni finanzjarja tajba u li tipproteġi l-interessi finanzjarji tagħha.
Il-kontribuzzjonijiet imsemmija fil-punt (d)(ii) tal-ewwel paragrafu għandhom jikkostitwixxu dħul assenjat f’konformità mal-Artikolu 21(5) tar-Regolament Finanzjarju.
Artikolu 6
Implimentazzjoni u forom ta’ finanzjament tal-Unjoni
1.   Il-Programm għandu jiġi implimentat taħt ġestjoni diretta f’konformità mar-Regolament Finanzjarju jew taħt ġestjoni indiretta mal-korpi msemmija fl-Artikolu 62(1), l-ewwel subparagrafu, il-punt (c) ta’ dak ir-Regolament.
2.   Il-Programm jista’ jipprovdi finanzjament fi kwalunkwe waħda mill-forom stabbiliti fir-Regolament Finanzjarju, u b’mod partikolari permezz ta’ għotjiet, premjijiet u akkwist. Jista’ jipprovdi wkoll finanzjament fil-forma ta’ strumenti finanzjarji f’operazzjonijiet ta’ taħlit.
3.   Il-kontribuzzjonijiet għal mekkaniżmu ta’ assigurazzjoni reċiproka jistgħu jkopru r-riskju assoċjat mal-irkupru tal-fondi dovuti mir-riċevituri u għandhom jitqiesu bħala garanzija suffiċjenti skont ir-Regolament Finanzjarju. Għandhom japplikaw id-dispożizzjonijiet stabbiliti fl-Artikolu 37(7) tar-Regolament (UE) 2021/695.
KAPITOLU II
GĦOTJIET
Artikolu 7
Għotjiet
Għotjiet taħt il-Programm għandhom jingħataw u jiġu ġestiti f’konformità mat-Titolu VIII tar-Regolament Finanzjarju.
Artikolu 8
Azzjonijiet eliġibbli
1.   L-azzjonijiet li jimplimentaw l-għanijiet imsemmija fl-Artikolu 3 biss għandhom ikunu eliġibbli għall-finanzjament.
2.   B’mod partikolari, l-azzjonijiet li ġejjin li jimplimentaw l-għanijiet imsemmija fl-Artikolu 3 għandhom ikunu eliġibbli għall-finanzjament:
(a)
il-ħolqien tal-kondizzjonijiet it-tajba biex tingħata s-setgħa lill-atturi kollha tas-suq intern, inkluż in-negozji, iċ-ċittadini, il-konsumaturi, ir-rappreżentanti tas-soċjetà ċivili u l-awtoritajiet pubbliċi, permezz tal-iskambju trasparenti ta’ informazzjoni u kampanji ta’ sensibilizzazzjoni, partikolarment fir-rigward tar-regoli applikabbli tal-Unjoni u d-drittijiet tan-negozji, taċ-ċittadini u tal-konsumaturi, kif ukoll permezz tal-iskambju u d-disseminazzjoni ta’ prattiki tajbin, għarfien espert, għarfien u soluzzjonijiet innovattivi, inkluż permezz tal-azzjonijiet implimentati permezz tan-network SOLVIT u n-Network taċ-Ċentri Ewropej tal-Konsumaturi;
(b)
il-provvista ta’ mekkaniżmi għaċ-ċittadini, għall-konsumaturi, għall-utenti aħħarin u għar-rappreżentanti tas-soċjetà ċivili, inkluż rappreżentanti tas-sħab soċjali u rappreżentanti tan-negozju mill-Unjoni, b’mod partikolari dawk li jirrappreżentaw lill-SMEs, biex jingħata kontribut lid-diskussjonijiet politiċi, lill-politiki u lill-proċessi tat-teħid ta’ deċiżjonijiet, b’mod partikolari billi jiġi appoġġat il-funzjonament tal-organizzazzjonijiet rappreżentattivi fil-livell nazzjonali u dak tal-Unjoni;
(c)
it-tisħiħ tal-kapaċitajiet, il-faċilitazzjoni u l-koordinazzjoni ta’ azzjonijiet konġunti bejn l-Istati Membri, bejn l-awtoritajiet kompetenti tal-Istati Membri u bejn l-awtoritajiet kompetenti tal-Istati Membri u l-Kummissjoni, l-aġenziji deċentralizzati tal-Unjoni u l-awtoritajiet ta’ pajjiżi terzi, inkluż azzjonijiet konġunti bil-għan li tissaħħaħ is-sigurtà tal-prodotti;
(d)
l-appoġġ għall-infurzar effettiv u l-modernizzazzjoni tal-qafas legali tal-Unjoni u għall-adattament rapidu tiegħu biex l-Unjoni tkun tista’ tiffaċċja b’mod effettiv il-kompetizzjoni globali, kif ukoll l-appoġġ għal sforzi biex jiġu indirizzati kwistjonijiet imqajma mid-diġitalizzazzjoni, inkluż permezz ta’ dan li ġej:
(i)
il-ġbir u l-analiżi tad-data;
(ii)
ir-riċerka dwar il-funzjonament tas-suq intern, studji, evalwazzjonijiet u rakkomandazzjonijiet ta’ politika;
(iii)
l-organizzazzjoni ta’ attivitajiet ta’ dimostrazzjoni u proġetti pilota;
(iv)
l-attivitajiet ta’ komunikazzjoni;
(v)
l-iżvilupp ta’ għodod dedikati tal-IT li jiżguraw il-funzjonament trasparenti u effiċjenti tas-suq intern u li jipprevjenu prattiki frodulenti fuq l-Internet.
3.   Azzjonijiet li jikkostitwixxu attivitajiet imsemmija fl-Artikolu 36 tar-Regolament (UE) 2019/1020 u li jimplimentaw l-għanijiet speċifiċi msemmija fl-Artikolu 3(2)(a)(ii) ta’ dan ir-Regolament għandhom ikunu eliġibbli għall-finanzjament, b’mod partikolari fir-rigward ta’ dan li ġej:
(a)
il-koordinazzjoni u l-kooperazzjoni bejn l-awtoritajiet tas-sorveljanza tas-suq u awtoritajiet rilevanti oħra tal-Istati Membri, b’mod partikolari permezz tan-Network tal-Unjoni għall-Konformità tal-Prodotti;
(b)
l-appoġġ għall-iżvilupp ta’ ttestjar u azzjonijiet konġunti fil-qasam tal-konformità inkluż fir-rigward ta’ prodotti konnessi u prodotti li jinbiegħu online;
(c)
l-appoġġ għal strateġiji ta’ sorveljanza tas-suq, ġbir ta’ għarfien u intelligence, kapaċitajiet u faċilitajiet ta’ ttestjar, evalwazzjonijiet bejn il-pari, programmi ta’ taħriġ, assistenza teknika u tisħiħ tal-kapaċitajiet għall-awtoritajiet tas-sorveljanza tas-suq.
4.   Azzjonijiet li jimplimentaw l-għan speċifiku msemmi fl-Artikolu 3(2)(b) għandhom ikunu eliġibbli għall-finanzjament, b’mod partikolari fir-rigward ta’ dan li ġej:
(a)
li jipprovdu diversi forom ta’ appoġġ lill-SMEs, inkluż informazzjoni, mentoraġġ, taħriġ, edukazzjoni, mobbiltà, kooperazzjoni transkonfinali jew servizzi ta’ konsulenza;
(b)
li jiffaċilitaw, f’koordinazzjoni mal-Istati Membri, l-aċċess ta’ SMEs u raggruppamenti u organizzazzjonijiet ta’ networks għas-swieq fl-Unjoni u barra minnha, li jappoġġawhom, matul iċ-ċiklu tal-ħajja tagħhom, fl-indirizzar ta’ sfidi, ambjentali, ekonomiċi u soċjetali globali u l-internazzjonalizzazzjoni tan-negozji,u li jsaħħu t-tmexxija intraprenditorjali u industrijali tal-Unjoni fil-ktajjen tal-valur globali;
(c)
li jappoġġaw il-ħidma tan-Network Enterprise Europe (EEN) biex jipprovdi servizzi integrati ta’ appoġġ għan-negozji lill-SMEs tal-Unjoni, inkluż biex jgħin lil dawk l-SMEs isibu sħab kummerċjali u l-finanzjament, b’mod partikolari mill-Programmi Invest EU, Orizzont Ewropa u Ewropa Diġitali, li jiffaċilitaw l-adozzjoni tal-innovazzjoni tagħhom, l-internazzjonalizzazzjoni tagħhom u t-tranżizzjoni ekoloġika u diġitali tagħhomu li jgħinuhom jiksbu aċċess għall-għarfien espert diġitali, ambjentali, klimatiku, enerġetiku u fl-effiċjenza fir-riżorsi, sabiex ikun katar faċli għalihom jesploraw opportunitajiet fis-suq intern u f’pajjiżi terzi, filwaqt li tiġi evitata d-duplikazzjoni tal-attivitajiet permezz ta’ koordinazzjoni mill-qrib mal-Istati Membri f’konformità mal-prinċipju tas-sussidjarjetà u b’kont meħud tal-ħtieġa li jkun żgurat li metal-EEN ikun qed jintuża biex jipprovdi servizzi f’isem programmi oħra tal-Unjoni, inkluż servizzi ta’ konsulenza jew ta’ tisħiħ tal-kapaċitajiet, dawk is-servizzi jridu jiġu ffinanzjati minn dawk il-programmi l-oħra tal-Unjoni;
(d)
li jindirizzaw l-ostakli tas-swieq u l-piż amministrattiv u li joħolqu ambjent favorevoli għan-negozju biex jagħtu s-setgħa lill-SMEs jibbenefikaw mis-suq intern;
(e)
li jiffaċilitaw l-iżvilupp u t-tkabbir tan-negozji, inkluż permezz tal-promozzjoni ta’ ħiliet tekniċi, diġitali u intraprenditorjali, il-ġestjoni sostenibbli tan-negozju u l-iżvilupp tal-prodotti u l-proċessi sabiex titrawwem trasformazzjoni ekoloġika u diġitali fl-ekosistemi industrijali kollha u tul il-ktajjen tal-valur tas-setturi tal-manifattura u tas-servizzi;
(f)
li jappoġġaw il-kompetittività u s-sostenibbiltà tal-intrapriżi u ta’ setturi sħaħ tal-ekonomija, u li jappoġġaw l-adozzjoni tal-kreattività u l-forom kollha tal-innovazzjoni mill-SMEs, li jsaħħu r-responsabbiltà soċjali korporattiva, l-adozzjoni ta’ mudelli ġodda ta’ negozju u l-kollaborazzjoni fil-katina tal-valur permezz tal-konnessjoni b’mod strateġiku tal-ekosistemi u r-raggruppamenti, inkluż l-Inizjattiva tar-Raggruppamenti Konġunti;
(g)
li jrawmu ambjent intraprenditorjali tan-negozju u kultura intraprenditorjali, inkluż permezz ta’ skemi ta’ mentoraġġ u mobbiltà biex itejbu l-għarfien espert, il-ħiliet, il-kapaċità teknoloġika u l-ġestjoni tal-intrapriżi, kif ukoll billi jappoġġaw in-negozji ġodda, is-sostenibbiltà tan-negozji u n-negozji li qed jespandu b’mod partikolari l-proġetti, abbażi ta’ opportunitajiet immexxija mis-suq, u li jagħtu attenzjoni speċjali għall-ħtiġijiet partikolari ta’ imprendituri potenzjali ġodda, kif ukoll dawk ta’ membri ta’ gruppi sottorappreżentati.
5.   Azzjonijiet li jikkostitwixxu attivitajiet imsemmija fl-Artikoli 15 u 16 tar-Regolament (UE) Nru 1025/2012 u li jimplimentaw l-għan speċifiku msemmi fl-Artikolu 3(2)(c)(i) ta’ dan ir-Regolament għandhom ikunu eliġibbli għall-finanzjament.
6.   L-azzjonijiet li jipprovdu appoġġ għall-attivitajiet li jkollhom l-għan li jiżviluppaw, japplikaw, jivvalutaw u jimmonitorjaw l-istandards internazzjonali fl-oqsma tar-rappurtar finanzjarju u mhux finanzjarju u ta’ awditjar u li jissorveljaw il-proċessi tagħhom għall-iffissar ta’ standards u li jimplimentaw l-għan speċifiku msemmi fl-Artikolu 3(2)(c)(ii) għandhom ikunu eliġibbli għall-finanzjament.
7.   B’mod partikolari, l-azzjonijiet li ġejjin li jimplimentaw l-għanijiet speċifiċi msemmija fl-Artikolu 3(2)(d)(i) għandhom ikunu eliġibbli għall-finanzjament:
(a)
li jtejbu s-sensibilizzazzjoni, il-litteriżmu diġitali u l-edukazzjoni tul il-ħajja tal-konsumaturi dwar id-drittijiet tagħhom, inkluż rigward kwistjonijiet imqajma mill-iżvilupp teknoloġiku u d-diġitalizzazzjoni, inkluż l-indirizzar tal-ħtiġijiet partikolari tal-konsumaturi vulnerabbli;
(b)
li jiffaċilitaw l-aċċess għall-konsumaturi u n-negozjanti għal soluzzjoni alternattiva għat-tilwim u għal soluzzjoni għat-tilwim online ta’ kwalità u għal informazzjoni dwar il-possibilitajiet ta’ rimedju;
(c)
li jappoġġaw infurzar aktar b’saħħtu tal-liġi tal-konsumatur mill-awtoritajiet kompetenti, inkluż f’sitwazzjonijiet fejn in-negozjanti jkunu stabbiliti f’pajjiżi terzi, b’mod partikolari permezz ta’ kooperazzjoni effiċjenti u azzjonijiet konġunti;
(d)
li jrawmu l-konsum sostenibbli, b’mod partikolari permezz tas-sensibilizzazzjoni tal-konsumaturi dwar il-prestazzjoni ambjentali tal-prodotti, bħad-durabbiltà u l-karatteristiċi tal-ekodisinn tagħhom, kif ukoll li jrawmu l-applikazzjoni tad-drittijiet tal-konsumatur u l-possibbiltajiet ta’ rimedju fir-rigward ta’ prattiki qarrieqa.
8.   L-azzjonijiet stabbiliti fl-Anness I li jimplimentaw l-għan speċifiku msemmi fl-Artikolu 3(2)(e) għandhom ikunu eliġibbli għall-finanzjament.
9.   L-azzjonijiet stabbiliti fl-Anness II li jimplimentaw l-għan speċifiku msemmi fl-Artikolu 3(2)(f) għandhom ikunu eliġibbli għall-finanzjament.
Artikolu 9
Entitajiet eliġibbli
1.   Il-kriterji ta’ eliġibbiltà stabbiliti fil-paragrafi 2 sa 7 ta’ dan l-Artikolu għandhom japplikaw flimkien mal-kriterji stabbiliti fl-Artikolu 197 tar-Regolament Finanzjarju.
2.   Soġġett għall-kondizzjonijiet ta’ eliġibbiltà stabbiliti fil-paragrafi 3 sa 7, l-entitajiet li ġejjin għandhom ikunu eliġibbli taħt il-Programm:
(a)
l-entitajiet ġuridiċi stabbiliti fi kwalunkwe wieħed minn dawn li ġejjin:
(i)
Stat Membru jew pajjiż jew territorju extra-Ewropew marbut miegħu; jew
(ii)
pajjiż terz assoċjat mal-Programm f’konformità mal-Artikolu 5;
(b)
l-entitajiet ġuridiċi maħluqa skont il-liġi tal-Unjoni jew organizzazzjonijiet internazzjonali;
(c)
eċċezzjonalment, l-entitajiet ġuridiċi stabbiliti f’pajjiż terz li mhuwiex assoċjat mal-Programm, dment li l-parteċipazzjoni ta’ dawk l-entitajiet ġuridiċi fl-azzjoni taqa’ fi ħdan l-għanijiet tal-Programm u l-attivitajiet barra l-Unjoni jikkontribwixxu għall-effettività ta’ interventi mwettqa fit-territorji tal-Istati Membri li għalihom japplikaw it-Trattati.
3.   L-entitajiet ġuridiċi stabbiliti f’pajjiż terz li mhuwiex assoċjat mal-Programm jistgħu jipparteċipaw fl-azzjonijiet li ġejjin:
(a)
azzjonijiet li jimplimentaw l-għan speċifiku msemmi fl-Artikolu 3(2)(b);
(b)
azzjonijiet li jappoġġaw il-protezzjoni tal-konsumatur li jimplimentaw l-għan speċifiku msemmi fl-Artikolu 3(2)(d)(i).
L-entitajiet li jipparteċipaw fl-azzjonijiet imsemmija fl-ewwel subparagrafu ma għandhomx ikunu intitolati li jirċievu kontribuzzjonijiet finanzjarji mill-Unjoni, ħlief fejn il-parteċipazzjoni tagħhom tkun essenzjali għall-Programm, b’mod partikolari f’termini ta’ titjib tal-kompetittività u tal-aċċess għas-swieq għall-intrapriżi tal-Unjoni jew f’termini ta’ protezzjoni tal-konsumaturi residenti fl-Unjoni. Dik l-eċċezzjoni ma għandhiex tapplika għall-entitajiet li għandhom skop ta’ qligħ.
4.   Għall-azzjonijiet li jimplimentaw l-għan speċifiku msemmi fl-Artikolu 3(2)(c)(i) ta’ dan ir-Regolament, l-entitajiet imsemmija fl-Artikoli 15 u 16 tar-Regolament (UE) Nru 1025/2012għandhom ikunu eliġibbli.
5.   Kull Stat Membru u kull pajjiż terz li jkun membru taż-ŻEE għandu jinnomina, bħala riżultat ta’ proċedura trasparenti, entità li tkun eliġibbli għal azzjonijiet li jappoġġaw il-protezzjoni tal-konsumaturi billi jimplimentaw l-għanijiet speċifiċi msemmija fl-Artikolu 3(2)(d)(i) u li huma relatati man-Network taċ-Ċentri Ewropej tal-Konsumaturi. Dik l-entità, tista’ tkun:
(a)
korp mingħajr skop ta’ qligħ;
(b)
korp pubbliku.
6.   Pajjiżi terzi għandhom ikunu eliġibbli għall-azzjonijiet li ġejjin li jimplimentaw l-għan speċifiku msemmi fl-Artikolu 3(2)(e):
(a)
miżuri ta’ protezzjoni meħuda fil-każ ta’ theddida diretta għall-istatus tas-saħħa tal-Unjoni b’riżultat tal-okkorrenza jew l-iżvilupp, fit-territorju ta’ pajjiż terz jew Stat Membru, ta’ waħda mill-mard tal-annimali u ż-żoonożi elenkati fl-Anness III jew mill-pesti tal-pjanti elenkati fil-programm ta’ ħidma msemmi fl-Artikolu 16;
(b)
miżuri ta’ protezzjoni jew attivitajiet rilevanti oħra, meħuda biex jappoġġaw l-istatus tas-saħħa tal-pjanti fl-Unjoni.
Il-Kummissjoni għandha s-setgħa li tadotta atti delegati f’konformità mal-Artikolu 20 biex jiġi emendat l-Anness III fejn ikun meħtieġ sabiex titqies l-okkorrenza ta’ mard tal-annimali u żoonożi ġodda li mhumiex koperti mill-atti legali tal-Unjoni msemmija f’dak l-Anness.
Ħlief fil-każ ta’ mard tal-annimali u pesti tal-pjanti li jkollhom impatt sostanzjali fuq l-Unjoni, fil-prinċipju, pajjiżi terzi li mhumiex assoċjati mal-Programm jenħtieġ li jiffinanzjaw il-parteċipazzjoni tagħhom stess fl-azzjonijiet imsemmija fl-ewwel subparagrafu.
7.   Għall-azzjonijiet li jimplimentaw l-għan speċifiku msemmi fl-Artikolu 3(2)(f), għandhom ikunu eliġibbli l-entitajiet ġuridiċi li ġejjin:
(a)
istituti nazzjonali tal-istatistika u awtoritajiet nazzjonali oħra kif imsemmi fl-Artikolu 5(2) tar-Regolament (KE) Nru 223/2009;
(b)
għall-azzjonijiet li jappoġġaw in-networks kollaborattivi, kif imsemmi fl-Artikolu 15 tar-Regolament (KE) Nru 223/2009, korpi li joperaw fil-qasam tal-istatistika minbarra l-awtoritajiet imsemmija fil-punt (a) ta’ dan il-paragrafu;
(c)
entitajiet mingħajr skop ta’ qligħ, li jkunu independenti mill-industrija u mill-interessi kummerċjali jew tan-negozju jew interessi kunfliġġenti oħra, u li jkollhom bħala l-għanijiet u l-attivitajiet prinċipali tagħhom il-promozzjoni u l-appoġġ tal-implimentazzjoni tal-Kodiċi ta’ Prattika tal-Istatistika Ewropea msemmija fl-Artikolu 11 tar-Regolament (KE) Nru 223/2009 jew l-implimentazzjoni ta’ metodi ġodda ta’ produzzjoni tal-istatistika Ewropea li jimmiraw lejn żieda fl-effiċjenza u titjib fil-kwalità fil-livell tal-Unjoni.
Artikolu 10
Benefiċjarji maħtura
1.   L-entitajiet li ġejjin jistgħu jingħataw għotja taħt il-Programm mingħajr sejħa għal proposti:
(a)
għall-azzjonijiet fil-qasam tal-akkreditazzjoni li jimplimentaw l-għan speċifiku msemmi fl-Artikolu 3(2)(a)(i) ta’ dan ir-Regolament, il-korp rikonoxxut skont l-Artikolu 14 tar-Regolament (KE) Nru 765/2008 biex iwettaq l-attivitajiet imsemmija fl-Artikolu 32 tar-Regolament (KE) Nru 765/2008;
(b)
għall-azzjonijiet fil-qasam tas-sorveljanza tas-suq li jimplimentaw l-għan speċifiku msemmi fl-Artikolu 3(2)(a)(ii) ta’ dan ir-Regolament, l-awtoritajiet tas-sorveljanza tas-suq tal-Istati Membri msemmija fl-Artikolu 17 tar-Regolament (KE) Nru 765/2008 u l-Artikolu 10 tar-Regolament (UE) 2019/1020;
(c)
għall-azzjonijiet li jimplimentaw l-għan speċifiku msemmi fl-Artikolu 3(2)(c)(i) ta’ dan ir-Regolament, l-entitajiet imsemmija fl-Artikoli 15 u 16 tar-Regolament (UE) Nru 1025/2012;
(d)
għall-azzjonijiet li jimplimentaw l-għan speċifiku msemmi fl-Artikolu 3(2)(c)(ii), il-Grupp Konsultattiv Ewropew għar-Rappurtar Finanzjarju (EFRAG), il-Fondazzjoni tal-Istandards Internazzjonali tar-Rappurtar Finanzjarju u l-Bord tas-Sorveljanza tal-Interess Pubbliku (PIOB);
(e)
għall-azzjonijiet li jimplimentaw l-għan speċifiku msemmi fl-Artikolu 3(2)(d)(i) li jirrigwardaw ir-rappreżentazzjoni tal-interessi tal-konsumaturi fil-livell tal-Unjoni, l-Uffiċċju Ewropew tal-Għaqdiet tal-Konsumaturi (BEUC) u l-Assoċjazzjoni Ewropea għall-Koordinazzjoni tar-Rappreżentanza tal-Konsumaturi fl-Istandardizzazzjoni (ANEC) dment li ma jkollhom l-ebda kunflitt ta’ interess u li kull wieħed minnhom jirrappreżenta, permezz tal-membri tiegħu, l-interessi tal-konsumaturi tal-Unjoni f’mill-inqas żewġ terzi tal-Istati Membri;
(f)
għall-azzjonijiet li jimplimentaw l-għan speċifiku msemmi fl-Artikolu 3(2)(d)(ii), Finance Watch u Better Finance soġġett għall-kondizzjonijiet li ġejjin, li jridu jiġu vvalutati kull sena:
(i)
l-entitajiet jibqgħu entitajiet mhux governattivi, mingħajr skop ta’ qligħ u indipendenti mill-industrija, mill-kummerċ jew min-negozju;
(ii)
ma jkollhom l-ebda interess kunfliġġenti u jirrappreżentaw permezz tal-membri tagħhom l-interessi tal-konsumaturi tal-Unjoni u ta’ utenti aħħarin oħra fil-qasam tas-servizzi finanzjarji;
(g)
għall-azzjonijiet li jimplimentaw l-għan speċifiku msemmi fl-Artikolu 3(2)(e) ta’ dan ir-Regolament:
(i)
l-awtoritajiet kompetenti tal-Istati Membri u l-entitajiet affiljati tagħhom, il-laboratorji ta’ referenza tal-Unjoni Ewropea msemmija fl-Artikoli 92, 95 u 97 tar-Regolament (UE) 2017/625, iċ-ċentri ta’ referenza tal-Unjoni Ewropea msemmija fl-Artikoli 95 u 97 tar-Regolament (UE) 2017/625 u fl-Artikolu 29 tar-Regolament (UE) 2016/1012 tal-Parlament Ewropew u tal-Kunsill (61), u l-organizzazzjonijiet internazzjonali rilevanti, kif ukoll il-laboratorji ta’ referenza nazzjonali għas-saħħa tal-pjanti u l-laboratorji ta’ referenza nazzjonali għas-saħħa tal-annimali, mingħajr preġudizzju għall-obbligu tal-Istati Membri biex jipprovdu riżorsi finanzjarji adegwati għal dawk il-laboratorji ta’ referenza nazzjonali f’konformità mar-Regolament (UE) 2017/625 u bil-kondizzjoni li l-azzjonijiet li jappoġġaw il-prestazzjoni ta’ dawk il-laboratorji ta’ referenza nazzjonali tal-kontrolli uffiċjali u attivitajiet uffiċjali oħra fit-tifsira tal-Artikolu 2 tar-Regolament (UE) 2017/625 jistgħu jintwerew b’mod ċar li jirrappreżentaw valur miżjud tal-Unjoni, u li jkun disponibbli finanzjament suffiċjenti taħt il-Programm biex jappoġġa dawk l-azzjonijiet;
(ii)
fil-każ tal-azzjonijiet deskritti fl-Artikolu 9(6)(a) u (b) ta’ dan ir-Regolament, l-awtoritajiet kompetenti a’ pajjiżi terzi;
(h)
għall-azzjonijiet li jimplimentaw l-għan speċifiku msemmi fl-Artikolu 3(2)(f) ta’ dan ir-Regolament, l-istituti nazzjonali tal-istatistika u l-awtoritajiet nazzjonali l-oħra msemmija fl-Artikolu 5(2) tar-Regolament (KE) Nru 223/2009.
2.   Il-Kummissjoni għandha s-setgħa li tadotta atti delegati f’konformità mal-Artikolu 20 biex temenda l-paragrafu 1(e) ta’ dan l-Artikolu fir-rigward tal-entitajiet li jistgħu jingħataw għotja taħt il-Programm.
Artikolu 11
Evalwazzjoni tal-proposta u kriterji tal-għotja
1.   Il-ħidma tal-kumitati ta’ evalwazzjoni għandha tkun ibbażata fuq il-prinċipji ġenerali applikabbli għall-għotjiet stabbiliti fl-Artikolu 188 tar-Regolament Finanzjarju u b’mod partikolari, fuq il-prinċipji ta’ trattament ugwali u trasparenza, kif ukoll fuq il-prinċipju ta’ nondiskriminazzjoni.
2.   Il-kumitati ta’ evalwazzjoni għandhom jevalwaw proposti abbażi tal-kriterji tal-għotja, bħar-rilevanza tal-azzjonijiet proposti bil-ħsieb tal-għanijiet segwiti, il-kwalità tal-azzjonijiet proposti, l-impatt, inkluż l-impatt ekonomiku, soċjali u ambjentali, il-baġit u l-kosteffettività.
Artikolu 12
Regoli tal-kofinanzjament
1.   Għall-azzjonijiet li jimplimentaw l-għan speċifiku msemmi fl-Artikolu 3(2)(a)(ii) ta’ dan ir-Regolament b’referenza għall-awtoritajiet tas-sorveljanza tas-suq tal-Istati Membri u tal-pajjiżi terzi assoċjati mal-Programm u b’referenza għall-faċilitajiet ta’ ttestjar tal-Unjoni kif imsemmija fl-Artikolu 21 tar-Regolament (UE) 2019/1020, il-Programm jista’, b’deroga mill-Artikolu 190 tar-Regolament Finanzjarju, jiffinanzja sa 100 % tal-kostijiet eliġibbli ta’ azzjoni.
2.   Għall-għotjiet għal azzjonijiet ta’ appoġġ finanzjarju fil-kuntest tal-għan speċifiku msemmi fl-Artikolu 3(2)(b) ta’ dan ir-Regolament, il-programm jista’, b’deroga mill-Artikolu 190 tar-Regolament Finanzjarju, jiffinanzja sa 100 % tal-kostijiet eliġibbli għall-appoġġ finanzjarju lil partijiet terzi u sa 90 % tal-kostijiet eliġibbli għall-kategoriji tal-kostijiet l-oħra. Għall-azzjonijiet tal-EEN fil-kuntest tal-għan speċifiku msemmi fl-Artikolu 3(2)(b) ta’ dan ir-Regolament, il-Programm jista’, b’deroga mill-Artikolu 190 tar-Regolament Finanzjarju, jiffinanzja sa 100 % tal-kostijiet eliġibbli għall-kostijiet addizzjonali ta’ koordinazzjoni u networking u sa 60 % tal-kostijiet eliġibbli għall-kategoriji tal-kostijiet l-oħra. Barra minn hekk, kostijiet indiretti eliġibbli għandhom jiġu determinati bl-applikazzjoni ta’ rata fissa ta’ 25 % tal-kostijiet eliġibbli diretti totali, eskluż il-kostijiet eliġibbli diretti għal subkuntratti, appoġġ finanzjarju għal partijiet terzi u kwalunkwe kost ta’ unità jew somma ta’ darba li tinkludi kostijiet indiretti.
3.   Għall-għotjiet mogħtija lill-PIOB li jimplimentaw l-għan speċifiku msemmi fl-Artikolu 3(2)(c)(ii), jekk il-finanzjament mill-Federazzjoni Internazzjonali tal-Kontabilisti (IFAC) f’sena partikolari jammonta għal aktar minn żewġ terzi tal-finanzjament annwali totali, il-kontribuzzjoni annwali għal dik is-sena għandha tkun limitata għall-ammont massimu speċifikat fil-programm ta’ ħidma msemmi fl-Artikolu 16(1).
4.   Għall-għotjiet mogħtija lill-ANEC taħt l-Artikolu 10(1)(e), il-Programm jista’ jiffinanzja sa 95 % tal-kostijiet eliġibbli.
5.   Għall-azzjonijiet li jimplimentaw l-għan speċifiku msemmi fl-Artikolu 3(2)(e) ta’ dan ir-Regolament, il-Programm jista’, b’deroga mill-Artikolu 190 tar-Regolament Finanzjarju, jiffinanzja sa 100 % tal-kostijiet eliġibbli.
Għall-azzjonijiet imsemmija fl-Anness I, il-punti 1 u 2, ir-rata ta’ kofinanzjament applikata għandha tkun 50 % tal-kostijiet eliġibbli, bl-eċċezzjonijiet li ġejjin:
(a)
Ir-rata għandha tkun 75 % tal-kostijiet eliġibbli, fir-rigward ta’:
(i)
attivitajiet transkonfinali implimentati flimkien minn żewġ Stati Membri jew aktar sabiex jikkontrollaw, jipprevjenu jew jeqirdu il-pesti tal-pjanti jew il-mard tal-annimali;
(ii)
l-Istati Membri li d-dħul nazzjonali gross tagħhom għal kull abitant abbażi tal-aħħar data tal-Eurostat ikun inqas minn 90 % tal-medja tal-Unjoni.
(b)
B’deroga mill-Artikolu 190 tar-Regolament Finanzjarju, ir-rata għandha tkun 100 % tal-kostijiet eliġibbli, fejn l-attivitajiet li jibbenefikaw mill-kontribuzzjoni tal-Unjoni jkunu jikkonċernaw il-prevenzjoni u l-kontroll ta’ riskji serji tas-saħħa tal-bnedmin, il-pjanti u l-annimali għall-Unjoni, u:
(i)
ikunu mfassla biex jiġi evitat li jkun hemm vittmi umani jew tħarbit ekonomiku maġġuri għall-Unjoni kollha kemm hi;
(ii)
jikkonstitwixxu kompiti speċifiċi li huma indispensabbli għall-Unjoni kollha kemm hi kif stabbiliti mill-Kummissjoni fil-programm ta’ ħidma msemmi fl-Artikolu 16(4); jew
(iii)
jiġu implimentati f’pajjiżi terzi.
(c)
Fejn ikun meħtieġ għal raġunijiet ta’ nuqqas ta’ fondi, implimentazzjoni mhux suffiċjenti tal-Programm jew il-miżura ta’ emerġenza, jew l-eliminazzjoni gradwali tal-kofinanzjament ta’ azzjonijiet kontra l-mard tal-annimali jew il-pesti tal-pjanti, ir-rati ta’ kofinanzjament għandhom ikunu aktar baxxi.
Għall-finijiet tal-punt (c) tat-tieni subparagrafu ta’ dan il-paragrafu, l-ammont tat-tnaqqis fir-rati ta’ kofinanzjament għandu jirrifletti s-sinifikat tar-raġunijiet għal rata aktar baxxa. Il-Kummissjoni għandha tadotta atti ta’ implimentazzjoni li jistabbilixxu rati ta’ kofinanzjament aktar baxxi. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 21(6).
6.   Għall-azzjonijiet li jimplimentaw l-għan speċifiku msemmi fl-Artikolu 3(2)(f) ta’ dan ir-Regolament, il-Programm jista’ jiffinanzja sa 95 % tal-kostijiet eliġibbli tal-azzjonijiet li jappoġġaw in-networks kollaborattivi kif imsemmija fl-Artikolu 15 tar-Regolament (KE) Nru 223/2009.
Artikolu 13
Kostijiet eliġibbli relatati ma’ programmi u miżuri ta’ emerġenza
1.   Minbarra l-kriterji tal-kostijiet eliġibbli stabbiliti fl-Artikolu 186 tar-Regolament Finanzjarju, il-kostijiet imġarrba mill-Istati Membri għall-implimentazzjoni tal-miżuri ta’ emerġenza msemmija fl-Anness I, il-punti 1.4.1. u 1.4.2. li jimplimentaw l-għan speċifiku msemmi fl-Artikolu 3(2)(e) ta’ dan ir-Regolament:
(a)
għadhom ikunu eliġibbli qabel id-data ta’ sottomissjoni tal-applikazzjoni għal għotja, f’konformità mal-Artikolu 193(2), it-tieni subparagrafu, il-punt (b) tar-Regolament Finanzjarju;
(b)
għandhom ikunu eliġibbli mid-data tal-okkorrenza suspettata ta’ marda tal-annimali jew il-preżenza ta’ pest tal-pjanti, dment li sussegwentement tiġi kkonfermata dik l-okkorrenza jew dik il-preżenza.
Is-sottomissjoni tal-applikazzjoni għal għotja għandha tkun preċeduta min-notifika lill-Kummissjoni tal-okkorrenza tal-marda tal-annimali f’konformità mal-Artikolu 19 jew 20 u r-regoli adottati abbażi tal-Artikolu 23 tar-Regolament (UE) 2016/429, jew il-preżenza tal-pest tal-kwarantina fl-Unjoni f’konformità ml-Artikolu 9, 10 jew 11 tar-Regolament (UE) 2016/2031 tal-Parlament Ewropew u tal-Kunsill (62).
2.   Għall-azzjonijiet li jimplimentaw l-għan speċifiku msemmi fl-Artikolu 3(2)(e) ta’ dan ir-Regolament, il-kostijiet eliġibbli msemmija fl-Anness I, il-punti 2.2.1. u 2.2.2. fir-rigward tal-eżekuzzjoni tal-programmi jistgħu jikkwalifikaw għal għotjiet, jekk jissodisfaw il-kriterji stabbiliti fl-Artikolu 186 tar-Regolament Finanzjarju.
Artikolu 14
Finanzjament Kumulattiv u Alternattiv
1.   Azzjoni li tkun irċeviet kontribuzzjoni minn programm ieħor tal-Unjoni tista’ tirċievi wkoll kontribuzzjoni taħt il-Programm, dment li l-kontribuzzjonijiet ma jkoprux l-istess kostijiet. Ir-regoli tal-programm rilevanti tal-Unjoni għandhom japplikaw għall-kontribuzzjoni korrispondenti tiegħu għall-azzjoni. Il-finanzjament kumulattiv ma għandux jaqbeż il-kostijiet eliġibbli totali tal-azzjoni. L-appoġġ mill-programmi differenti tal-Unjoni jista’ jiġi kkalkulat fuq bażi pro-rata f’konformità mad-dokumenti li jistabbilixxu l-kondizzjonijiet għall-appoġġ.
2.   L-azzjonijiet li jkunu ġew attribwiti tikketta tas-Siġill ta’ Eċċellenza taħt dan il-Programm jistgħu jirċievu appoġġ minn [il-Fond Ewropew għall-Iżvilupp Reġjonali jew il-Fond Soċjali Ewropew Plus, f’konformità mal-Artikolu 73(4) tar-Regolament dwar id-Dispożizzjonijiet Komuni għall-2021-2027 jekk jikkonformaw mal-kondizzjonijiet kumulattivi li ġejjin:
(a)
ikunu ġew ivvalutati f’sejħa għal proposti taħt il-Programm;
(b)
jikkonformaw mar-rekwiżiti minimi ta’ kwalità ta’ dik is-sejħa għal proposti;
(c)
ma huwiex possibli għalihom li jiġu ffinanzjati taħt dik is-sejħa għal proposti minħabba restrizzjonijiet baġitarji.
3.   Operazzjoni tista’ tirċievi appoġġ minn programm tal-Unjoni wieħed jew aktar. Meta jiġri dan, in-nefqa ddikjarata f’talba għall-ħlas ma għandhiex tiġi ddikjarata f’talba għall-ħlas għal programm ieħor.
4.   L-ammont tan-nefqa li jiddaħħal f’talba għall-ħlas jista’ jiġi kkalkulat għal kull programm ikkonċernat fuq bażi pro rata, f’konformità mad-dokument li jistabbilixxi l-kondizzjonijiet għall-appoġġ.
KAPTIOLU III
OPERAZZJONIJIET TA’ TAĦLIT
Artikolu 15
Operazzjonijiet ta’ taħlit
L-operazzjonijiet ta’ taħlit deċiżi taħt il-Programm għandhom jiġu implimentati f’konformità mar-Regolament (UE) 2021/523 u t-Titolu X tar-Regolament Finanzjarju.
KAPITOLU IV
IMPLIMENTAZZJONI, MONITORAĠĠ U KONTROLL
Artikolu 16
Implimentazzjoni tal-Programm
1.   Il-Programm għandu jiġi implimentat permezz tal-programmi ta’ ħidma msemmija fl-Artikolu 110(2) tar-Regolament Finanzjarju.
Il-programmi ta’ ħidma għandhom jimplimentaw l-għanijiet speċifiċi stabbiliti fl-Artikolu 3 u l-azzjonijiet eliġibbli stabbiliti fl-Artikolu 8.Dawk il-programmi ta’ ħidma għandhom jistabbilixxu fid-dettall:
(a)
l-ammont indikattiv allokat għal kull azzjoni u, fejn rilevanti, l-ammont totali indikattiv għall-azzjonijiet kollha, kif ukoll skeda ta’ żmien indikattiva għall-implimentazzjoni;
(b)
il-kriterji essenzjali ta’ evalwazzjoni għall-għotjiet, f’konformità mal-Artikolu 11, u r-rata massima ta’ kofinanzjament f’konformità mal-Artikolu 12.
Il-programmi ta’ ħidma għandhom jistabbilixxu, fejn applikabbli, l-ammont globali riżervat għall-operazzjonijiet ta’ taħlit.
2.   Il-Kummissjoni għandha tadotta l-programmi ta’ ħidma li jimplimentaw l-għan speċifiku msemmi fl-Artikolu 3(2)(b) permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 21(5).
3.   Il-Kummissjoni għandha tadotta l-programmi ta’ ħidma li jimplimentaw l-għan speċifiku msemmi fl-Artikolu 3(2)(d)(i) permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati f’konformità mal-proċedura ta’ konsulenza msemmija fl-Artikolu 21(4).
4.   Il-Kummissjoni għandha tadotta l-programmi ta’ ħidma li jimplimentaw l-għan speċifiku msemmi fl-Artikolu 3(2)(e) permezz ta’ azzjonijiet kif stabbilit fl-Artikolu 8(8) u l-Anness I permezz ta’ atti ta’ implimentazzjoni sat-30 ta’ April tas-sena qabel l-eżekuzzjoni tagħhom, dment li jiġi adottat l-abbozz ta’ baġit. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 21(6).
5.   L-azzjonijiet stabbiliti fl-Anness II għal dan ir-Regolament li jimplimentaw l-għan speċifiku msemmi fl-Artikolu 3(2)(f) ta’ dan ir-Regolament, inkluż inizjattivi rigward ir-rieżami tal-prijoritajiet, għandhom jiġu implimentati f’konformità mal-Artikoli 13, 14 u 17 tar-Regolament (KE) Nru 223/2009, inkluż inizjattivi rigward ir-rieżami tal-prijoritajiet, u permezz ta’ kooperazzjoni mill-qrib u kkoordinata fi ħdan is-Sistema Statistika Ewropea.
Artikolu 17
Monitoraġġ u rappurtar
1.   L-indikaturi għar-rappurtar dwar il-progress tal-Programm biex jintlaħqu l-għanijiet speċifiċi stipulati fl-Artikolu 3(2) huma stabbiliti fl-Anness IV.
2.   Meta tirrapporta dwar il-progress tal-implimentazzjoni tal-għan speċifiku msemmi fl-Artikolu 3(2)(b), il-Kummissjoni għandha tippreżenta l-indikaturi kuntestwali rilevanti, estratti mir-rieżami tal-prestazzjoni tal-SMEs, mill-iskedi informattivi tal-Ismall Business Act u minn kwalunkwe sors rilevanti ieħor, flimkien mal-indikaturi msemmija fil-paragrafu 1.
3.   Biex tiżgura l-valutazzjoni effettiva tal-progress tal-Programm lejn il-kisba tal-għanijiet tiegħu, il-Kummissjoni għandha s-setgħa li tadotta atti delegati, f’konformità mal-Artikolu 20, biex temenda l-Anness IV fir-rigward tal-indikaturi, meta dan ikun meqjus meħtieġ, kif ukoll biex tissuplimenta dan ir-Regolament b’dispożizzjonijiet dwar l-istabbiliment ta’ qafas ta’ monitoraġġ u ta’ evalwazzjoni.
4.   Is-sistema tar-rappurtar dwar il-prestazzjoni għandha tiżgura li d-data għall-monitoraġġ tal-implimentazzjoni u r-riżultati tal-Programm jinġabru b’mod effiċjenti, effettiv, u fil-ħin.
Għal dak il-għan, għandhom jiġu imposti rekwiżiti ta’ rappurtar proporzjonati fuq ir-riċevituri tal-fondi tal-Unjoni u, fejn xieraq, fuq l-Istati Membri.
Artikolu 18
Evalwazzjoni
1.   L-evalwazzjonijiet għandhom jitwettqu f’waqthom biex biex ikunu jistgħu jintużaw fil-proċess ta’ teħid tad-deċiżjonijiet.
2.   L-evalwazzjoni interim tal-Programm għandha titwettaq sa erba’ snin wara l-bidu tal-implimentazzjoni tal-Programm. Il-Kummissjoni għandha tfassal rapport tal-evalwazzjoni interim biex tivvaluta l-prestazzjoni tal-Programm, inkluż aspetti bħall-effettività, l-effiċjenza, il-koerenza, ir-rilevanza u is-sinerġiji fil-Programm u l-valur miżjud tal-Unjoni.
3.   Fir-rigward tal-azzjonijiet li jimplimentaw l-għan speċifiku msemmi fl-Artikolu 3(2)(c)(ii), il-Kummissjoni għandha tħejji rapport annwali dwar l-attività tal-Fondazzjoni tal-Istandards Internazzjonali ta’ Rapportar Finanzjarju fir-rigward tal-iżvilupp tal-Istandards Internazzjonali ta’ Rapportar Finanzjarju, kif ukoll, in ġenerali, tal-PIOB u tal-EFRAG. Il-Kummissjoni għandha tibgħat dak ir-rapport lill-Parlament Ewropew u lill-Kunsill.
4.   Fi tmiem l-implimentazzjoni tal-Programm u fi kwalunkwe każ erba’ snin wara tmiem il-perijodu speċifikat fl-Artikolu 1 il-Kummissjoni għandha tfassal rapport ta’ evalwazzjoni finali biex tivvaluta l-prestazzjoni tal-Programm, inkluż aspetti bħall-effettività, l-effiċjenza, il-koerenza, ir-rilevanza u s-sinerġiji fil-Programm, u l-valur miżjud tal-Unjoni.
5.   Il-Kummissjoni għandha tippreżenta r-rapporti ta’ evalwazzjoni interim u finali flimkien mall-konklużjonijiet u r-rakkomandazzjonijiet tagħha lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni u tagħmilhom disponibbli għall-pubbliku. Fejn xieraq, ir-rapporti għandhom ikunu akkumpanjati minn proposti għal azzjonijiet ta’ segwitu.
6.   F’konformità mal-Artikolu 13(5) tar-Regolament (KE) Nru 223/2009, il-Kummissjoni għandha tikkonsulta mal-Kumitat tas-Sistema Ewropea tal-Istatistika għal dawk il-partijiet tar-rapporti ta’ evalwazzjoni interim u finali li jirrigwardaw l-azzjonijiet li jimplimentaw l-għan speċifiku msemmi fl-Artikolu 3(2)(f) ta’ dan ir-Regolament, qabel ma dawn jiġu adottati u ppreżentati lill-Parlament Ewropew u lill-Kunsill.
Il-Kummissjoni għandha tikkonsulta mal-Kumitat Konsultattiv Ewropew tal-Istatistika għall-parti tar-rapport ta’ evalwazzjoni finali li tirrigwarda l-azzjonijiet li jimplimentaw l-għan speċifiku msemmi fl-Artikolu 3(2)(f) ta’ dan ir-Regolament, qabel l-adozzjoni u l-preżentazzjoni tiegħu lill-Parlament Ewropew u lill-Kunsill.
Artikolu 19
Protezzjoni tal-interessi finanzjarji tal-Unjoni
Meta pajjiż terz jieħu sehem fil-Programm permezz ta’ deċiżjoni adottata skont ftehim internazzjonali jew abbażi ta’ kwalunkwe strument ġuridiku ieħor, il-pajjiż terz għandu jagħti d-drittijiet u l-aċċess neċessarji meħtieġa biex l-uffiċjal ta’ awtorizzazzjoni responsabbli, l-Uffiċċju Ewropew ta’ Kontra l-Frodi (OLAF) u l-Qorti Ewropea tal-Awdituri jeżerċitaw il-kompetenzi rispettivi tagħhom b’mod komprensiv. Fil-każ tal-OLAF, dawn id-drittijiet għandhom jinkludu d-dritt li jwettaq investigazzjonijiet, inkluż kontrolli u spezzjonijiet fuq il-post, kif previsti fir-Regolament (UE, Euratom) Nru 883/2013.
Artikolu 20
Eżerċizzju tad-delega
1.   Is-setgħa ta’ adozzjoni ta’ atti delegati hija mogħtija lill-Kummissjoni suġġett għall- kondizzjonijiet stabbiliti f’dan l-Artikolu.
2.   Is-setgħa li tadotta l-atti delegati msemmija fl-Artikolu 9(6), it-tieni subparagrafu, l-Artikolu 10(2) u l-Artikolu 17(3) għandha tingħata lill-Kummissjoni għal perijodu ta’ seba’ snin mill-1 ta’ Jannar 2021. Il-Kummissjoni għandha tfassal rapport fir-rigward tad-delega ta’ setgħa mhux aktar tard minn disa’ xhur qabel tmiem il-perijodu ta’ seba’ snin. Id-delega ta’ setgħa għandha tiġi estiża awtomatikament għal perijodi ta’ żmien identiċi, sakemm il-Parlament Ewropew jew il-Kunsill ma joġġezzjonax għal tali estensjoni mhux aktar tard minn tliet xhur qabel tmiem kull perijodu.
3.   Id-delega ta’ setgħa msemmija fl-Artikolu 9(6), it-tieni subparagrafu, l-Artikolu 10(2) u l-Artikolu 17(3) tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirevoka għandha ttemm id-delega ta’ setgħa speċifikata f’dik id-deċiżjoni. Għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fih. Ma għandha taffettwa l-validità tal-ebda att delegat li jkun diġà fis-seħħ.
4.   Qabel ma tadotta att delegat, il-Kummissjoni għandha tikkonsulta mal-esperti nnominati minn kull Stat Membru skont il-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet.
5.   Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
6.   Att delegat adottat skont l-Artikoli 9(6), it-tieni subparagrafu, l-Artikolu 10(2) u l-Artikolu 17(3) għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn minn meta dak l-att ikun ġie innotifikat lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill.
Artikolu 21
Proċedura ta’ kumitat
1.   Fir-rigward tal-atti ta’ implimentazzjoni msemmija fl-Artikolu 16(2) ta’ dan ir-Regolament, li jikkonċernaw l-għan speċifiku msemmi fl-Artikolu 3(2)(b) ta’ dan ir-Regolament, il-Kummissjoni għandha tkun megħjuna minn kumitat. Dak il-kumitat għandu jkun kumitat fis-sens tar-Regolament (UE) Nru 182/2011.
2.   Fir-rigward tal-atti ta’ implimentazzjoni msemmija fl-Artikolu 16(3) ta’ dan ir-Regolament, li jikkonċernaw l -għan speċifiku msemmi fl-Artikolu 3(2)(d)(i) ta’ dan ir-Regolament, il-Kummissjoni għandha tkun megħjuna minn kumitat. Dak il-kumitat għandu jkun kumitat fis-sens tar-Regolament (UE) Nru 182/2011.
3.   Fir-rigward tal-atti ta’ implimentazzjoni msemmija fl-Artikolu 12(5), it-tieni paragrafu u fl-Artikolu 16(4) ta’ dan ir-Regolament, li jikkonċernaw l-għan speċifiku msemmi fl-Artikolu 3(2)(e) ta’ dan ir-Regolament, il-Kummissjoni għandha tkun megħjuna mill-Kumitat Permanenti dwar il-Pjanti, l-Annimali, l-Ikel u l-Għalf stabbilit mill-Artikolu 58 tar-Regolament (KE) Nru 178/2002. Dak il-kumitat għandu jkun kumitat fis-sens tar-Regolament (UE) Nru 182/2011.
4.   Fejn issir referenza għal dan il-paragrafu, għandu japplika l-Artikolu 4 tar-Regolament (UE) Nru 182/2011.
5.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
6.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
Fejn l-opinjoni tal-Kumitat tkun trid tinkiseb permezz tal-proċedura bil-miktub, dik il-proċedura għandha tittermina mingħajr riżultat fejn, fil-limitu ta’ żmien għall-għoti tal-opinjoni, il-president tal-kumitat hekk jiddeċiedi jew maġġoranza sempliċi ta’ membri tal-kumitat jitolbu li jsir hekk.
KAPITOLU V
DISPOŻIZZJONIJIET TRANŻITORJI U FINALI
Artikolu 22
Informazzjoni, komunikazzjoni u reklamar
1.   Ir-riċevituri ta’ finanzjament tal-Unjoni għandhom jirrikonoxxu l-oriġini ta’ dawk il-fondi u jiżguraw il-viżibbiltà tal-finanzjament tal-Unjoni, b’mod partikolari meta jippromwovu l-azzjonijiet u r-riżultati tagħhom, billi jipprovdu informazzjoni koerenti, effettiva u proporzjonata, pertinenti lil diversi udjenzi, inkluż lill-media u lill-pubbliku.
2.   Il-Kummissjoni għandha timplimenta azzjonijiet ta’ informazzjoni u komunikazzjoni b’mod faċli għall-utenti, sabiex tinsensibilizza lill-konsumaturi, liċ-ċittadini, lin-negozji, speċjalment l-SMEs, u l-amministrazzjonijiet pubbliċi dwar ir-riżorsi finanzjarji pprovduti permezz tal-Programm, u dwar l-azzjonijiet u r-riżultati tiegħu.
3.   Ir-riżorsi finanzjarji allokati għall-Programm għandhom jikkontribwixxu wkoll għall-komunikazzjoni korporattiva tal-prijoritajiet politiċi tal-Unjoni, sa fejn dawk il-prijoritajiet ikunu relatati mal-għanijiet msemmija fl-Artikolu 3.
4.   Il-Kummissjoni (Eurostat) għandha timplimenta azzjonijiet ta’ informazzjoni u komunikazzjoni relatati mal-implimentazzjoni tal-għan speċifiku msemmi fl-Artikolu 3(2)(f) ta’ dan ir-Regolament, inkluż azzjonijiet u riżultati li jirrigwardaw l-iżvilupp, il-produzzjoni u d-disseminazzjoni tal-istatistika Ewropea, f’konformità mal-prinċipji dwar l-istatistika stabbiliti fir-Regolament (KE) Nru 223/2009.
Artikolu 23
Tħassir
Ir-Regolamenti (UE) Nru 99/2013, (UE) Nru 1287/2013, (UE) Nru 254/2014 u (UE) Nru 652/2014 jitħassru b’effett mill-1 ta’ Jannar 2021.
Artikolu 24
Dispożizzjonijiet tranżizzjonali
1.   Dan ir-Regolament ma għandux jaffettwa l-kontinwazzjoni jew il-modifika tal-azzjonijiet mibdija skont ir-Regolamenti (UE) Nru 99/2013, (UE) Nru 1287/2013, (UE) Nru 254/2014, (UE) Nru 258/2014, (UE) Nru 652/2014 u (UE) 2017/826, li għandhom jibqgħu japplikaw għal dawk l-azzjonijiet sal-għeluq tagħhom.
2.   Il-pakkett finanzjarju għall-Programm jista’ jkopri wkoll l-ispejjeż tal-assistenza teknika u amministrattiva meħtieġa biex tiġi żgurata t-tranżizzjoni bejn il-Programm u l-miżuri adottati skont il-programmi preċedenti tiegħu skont l-atti elenkati fil-paragrafu 1.
3.   Jekk meħtieġ, jistgħu jiddaħħlu approprjazzjonijiet fil-baġit tal-Unjoni lil hinn mill-2027 biex ikopru l-ispejjeż previsti fl-Artikolu 4(3), biex tkun tista’ ssir il-ġestjoni tal-azzjonijiet li ma jkunux tlestew sal-31 ta’ Diċembru 2027.
4.   F’konformità mal-Artikolu 193(3), it-tieni subparagrafu, il-punt (a) tar-Regolament Finanzjarju, il-kostijiet imġarrba qabel id-data tas-sottomissjoni tal-applikazzjoni għall-għotja fir-rigward ta’ azzjonijiet li diġà jkunu nbdew jistgħu jiġu kkunsidrati elipibbli meta jkun neċessarju biex tiġi żgurata l-kontinwità matul perijodu limitat.
B’deroga mill-Artikolu 193(4) tar-Regolament Finanzjarju, il-kostijiet imġarrba qabel id-data tas-sottomissjoni tal-applikazzjoni għall-għotja għandhom ikunu eliġibbli fil-każ ta’ għotjiet operattivi, meta jkun neċessarju biex tiġi żgurata l-kontinwità matul il-perijodu mill-1 ta’ Jannar 2021 sad-dħul fis-seħħ ta’ dan il-Porgramm.
5.   L-iskadenzi stabbiliti fl-Artikolu 16(4) u fil-punt 2.1 tal-Anness I ma għandhomx japplikaw fir-rigward tal-programmi li jkopru s-snin 2021 u 2022.
Artikolu 25
Dħul fis-seħħ u applikazzjoni
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2021.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ April 2021.
Għall-Parlament Ewropew
Il-President
D. M. SASSOLI
Għall-Kunsill
Il-President
A. P. ZACARIAS
(1)  ĠU C 62, 15.2.2019, p. 40.
(2)  ĠU C 86, 7.3.2019, p. 259.
(3)  Il-pożizzjoni tal-Parlament Ewropew u tal-Kunsill tat-12 ta’ Frar 2019 (għadha ma ġietx ippubblikata fil-Ġurnal Uffiċjali) u l-pożizzjoni tal-Kunsill fl-ewwel qari tat-13 ta’ April 2021 (għadha ma ġietx ippubblikata fil-Ġurnal Uffiċjali). Il-pożizzjoni tal-Parlament Ewropew tat-27 ta’ April 2021 (għadha ma ġietx ippubblikata fil-Ġurnal Uffiċjali).
(4)  Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta’ data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).
(5)  Ir-Regolament (UE) Nru 99/2013 tal-Parlament Ewropew u tal-Kunsill tal-15 ta’ Jannar 2013 dwar il-programm statistiku Ewropew tal-2013-2017 (ĠU L 39, 9.2.2013, p. 12).
(6)  Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433I, 22.12.2020, p. 11).
(7)  Ir-Regolament (UE) 2019/515 tal-Parlament Ewropew u tal-Kunsill tad-19 ta’ Marzu 2019 dwar ir-rikonoxximent reċiproku ta’ merkanzija kummerċjalizzati legalment fi Stat Membru ieħor u li jħassar ir-Regolament (KE) Nru 764/2008 (ĠU L 91, 29.3.2019, p. 1).
(8)  Ir-Regolament (UE) 2019/1020 tal-Parlament Ewropew u tal-Kunsill tal-20 ta’ Ġunju 2019 dwar is-sorveljanza tas-suq u l-konformità tal-prodotti u li jemenda d-Direttiva 2004/42/KE u r-Regolamenti (KE) Nru 765/2008 u (UE) Nru 305/2011 (ĠU L 169, 25.6.2019, p. 1).
(9)  Ir-Regolament (KE) Nru 765/2008 tal-Parlament Ewropew u tal-Kunsill tad- 9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti, u li jħassar ir-Regolament tal-Kunsill (KEE) Nru 339/93 (ĠU L 218, 13.8.2008, p. 30).
(10)  Id-Direttiva 2014/23/UE tal-Parlament Ewropew u tal-Kunsill tas-26 ta’ Frar 2014 dwar l-għoti ta’ kuntratti ta’ konċessjoni (ĠU L 94, 28.3.2014, p. 1).
(11)  Id-Direttiva 2014/24/UE tal-Parlament Ewropew u tal-Kunsill tas-26 ta’ Frar 2014 dwar l-akkwist pubbliku u li tħassar id-Direttiva 2004/18/KE (ĠU L 94, 28.3.2014, p. 65).
(12)  Id-Direttiva 2014/25/UE tal-Parlament Ewropew u tal-Kunsill tas-26 ta’ Frar 2014 dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali u li tħassar id-Direttiva 2004/17/KE (ĠU L 94, 28.3.2014, p. 243).
(13)  Ir-Rakkomandazzjoni tal-Kummissjoni 2003/361/KE tas-6 ta’ Mejju 2003 dwar id-definizzjoni ta’ intrapriżi mikro, żgħar u ta’ daqs medju (ĠU L 124, 20.5.2003, p. 36).
(14)  Ir-Regolament (UE) 2021/523 tal-Parlament Ewropew u tal-Kunsill tal-24 ta’ Marzu 2021 li jistabbilixxi l-Programm InvestEU u li jemenda r-Regolament (UE) 2015/1017 (ĠU L 107, 26.3.2021, p. 30)
(15)  Ir-Regolament (UE) Nru 1287/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi Programm għall-Kompetittività tal-Intrapriżi u għall-intrapriżi ż-żgħar u ta’ daqs medju (COSME) (2014 - 2020) u li jħassar id-Deċiżjoni Nru 1639/2006/KE (ĠU L 347, 20.12.2013, p. 33).
(16)  Ir-Regolament (UE) 2021/695 tal-Parlament Ewropew u tal-Kunsill tat-28 ta’ April 2021 li jistabbilixxi Orizzont Ewropa – il-Programm Qafas għar-Riċerka u l-Innovazzjoni u li jistabbilixxi r-regoli għall-parteċipazzjoni fih u t-tixrid tiegħu (UE) Nru 1290/2013 u (UE) Nru 1291/2013 (ĠU L ..., 12.5.2021).
(17)  Ir-Regolament (UE) 2021/694 tal-Parlament Ewropew u tal-Kunsill tad-29 ta’ April 2021 li jistabbilixxi l-Programm Ewropa Diġitali u li jħassar id-Deċiżjoni (UE) 2015/2240 (ĠU L ..., 11.5.2021).
(18)  Ir-Regolament (UE) XXXX/XXX tal-Parlament Ewropew u tal-Kunsill ta’ xxx li jistabbilixxi Erasmus+: il-Programm tal-Unjoni għall-edukazzjoni u t-taħriġ, iż-żgħażagħ u l-isport u li jħassar ir-Regolament (UE) Nru 1288/2013 (għadu mhux ippubblikat fil-Ġurnal Uffiċjali).
(19)  Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi Orizzont 2020 - il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE (ĠU L 347, 20.12.2013, p. 104).
(20)  Ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).
(21)  Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (ĠU L 243, 11.9.2002, p. 1).
(22)  Id-Direttiva 2013/34/UE tal-Parlament Ewropew u tal-Kunsill tas-26 ta’ Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta’ ċerti tipi ta’ intrapriżi, u li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE (ĠU L 182, 29.6.2013, p. 19).
(23)  Id-Direttiva 2006/43/KE tal-Parlament Ewropew u tal-Kunsill tas-17 ta’ Mejju 2006 dwar il-verifiki statutorji tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE (ĠU L 157, 9.6.2006, p. 87).
(24)  Id-Direttiva Nru 2001/95/KE tal-Parlament Ewropew u tal-Kunsill tat-3 ta’ Diċembru 2001 dwar is-sigurtà ġenerali tal-prodotti (ĠU L 11, 15.1.2002, p. 4).
(25)  Id-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern (ĠU L 376, 27.12.2006, p. 36).
(26)  Id-Direttiva 98/6/KE tal-Parlament Ewropew u tal-Kunsill tas-16 ta’ Frar 1998 dwar il-protezzjoni tal-konsumatur fl-indikazzjoni tal-prezzijiet ta’ prodotti offruti lill-konsumaturi (ĠU L 80, 18.3.1998, p. 27).
(27)  Id-Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern li temenda d-Direttiva tal-Kunsill 84/450/KEE, id-Direttivi 97/7/KE, 98/27/KE u 2002/65/KE tal-Parlament Ewropew u tal-Kunsill, u r-Regolament (KE) Nru 2006/2004 tal-Parlament Ewropew u tal-Kunsill (Direttiva dwar Prattiċi Kummerċjali Żleali) (ĠU L 149, 11.6.2005, p. 22).
(28)  Id-Direttiva 2011/83/UE tal-Parlament Ewropew u tal-Kunsill tal- 25 ta’ Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill (ĠU L 304, 22.11.2011, p. 64).
(29)  Id-Direttiva (UE) 2019/2161 tal-Parlament Ewropew u tal-Kunsill tas-27 ta’ Novembru 2019 li temenda d-Direttiva tal-Kunsill 93/13/KEE u d-Direttivi 98/6/KE, 2005/29/KE u 2011/83/UE tal-Parlament Ewropew u tal-Kunsill dwar l-infurzar aħjar u mmodernizzar tar-regoli tal-Unjoni dwar il-protezzjoni tal-konsumatur (ĠU L 328, 18.12.2019, p. 7).
(30)  Id-Direttiva (UE) 2020/1828 tal-Parlament Ewropew u tal-Kunsill tal-25 ta’ Novembru 2020 dwar azzjonijiet rappreżentattivi għall-protezzjoni tal-interessi kollettivi tal-konsumaturi, u li tħassar id-Direttiva 2009/22/KE (ĠU L 409, 4.12.2020, p. 1).
(31)  Ir-Regolament (UE) 2017/826 tal-Parlament Ewropew u tal-Kunsill tas-17 ta’ Mejju 2017 dwar l-istabbiliment ta’ programm tal-Unjoni biex jappoġġa attivitajiet speċifiċi li jsaħħu l-involviment tal-konsumaturi u utenti aħħarin oħrajn tas-servizzi finanzjarji fit-tfassil tal-politika tal-Unjoni fil-qasam tas-servizzi finanzjarji għall-perijodu 2017-2020 (ĠU L 129, 19.5.2017, p. 17).
(32)  Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012. (ĠU L 193, 30.7.2018, p. 1).
(33)  Ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (ĠU L 95, 7.4.2017, p. 1).
(34)  Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).
(35)  ĠU L 433 I, 22.12.2020, p. 28.
(36)  ĠU L 1, 3.1.1994, p. 3.
(37)  ĠU L 90, 28.3.2006, p. 2.
(38)  Ir-Regolament (UE) 2021/444 tal-Parlament Ewropew u tal-Kunsill tal-11 ta’ Marzu 2021 li jistabbilixxi l-programm “Dwana” għal kooperazzjoni fil-qasam tad-dwana u li jħassar ir-Regolament (UE) Nru 1294/2013 (ĠU L 87, 15.3.2021, p. 1).
(39)  Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-programm spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013 u (UE) Nru 377/2014 u d-Deċiżjoni 541/2014/UE (ĠU L ..., 12.5.2021).
(40)  Ir-Regolament (UE) 2021/693 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm dwar il-Ġustizzja u li jħassar ir-Regolament (UE) Nru 1382/2013 (ĠU L ..., 5.5.2021).
(41)  Ir-Regolament (UE) XXXX/xxx tal-Parlament Ewropew u tal-Kunsill ta’ XXX li jistabbilixxi l-qafas legali tal-Korp Ewropew ta’ Solidarjetà u li jħassar ir-Regolamenti (UE) 2018/1475 u (UE) Nru 375/2014 (għadu mhux ippubblikat fil-Ġurnal Uffiċjali).
(42)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
(43)  ĠU L 123, 12.5.2016, p. 1.
(44)  Ir-Regolament tal-Parlament Ewropew u tal-Kunsill (KE) Nru 999/2001 tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered. (ĠU L 147, 31.5.2001, p. 1).
(45)  Ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 fuq il-kontroll tas-salmonella u aġenti Żoonotiċi oħra speċifiċi li jkun hemm ġewwa l-ikel (ĠU L 325, 12.12.2003, p. 1).
(46)  Id-Direttiva 2003/99/KE tal-Parlament Ewropew u tal-Kunsill tas-17 ta’ Novembru 2003 rigward il-monitoraġġ taż-żoonożi u tal-aġenti żoonotiċi, li temenda d-Deċiżjoni tal-Kunsill 90/424/KEE u tħassar id-Direttiva tal-Kunsill 92/117/KEE (ĠU L 325, 12.12.2003, p. 31).
(47)  Ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (ĠU L 84, 31.3.2016, p. 1).
(48)  Id-Deċiżjoni tal-Kunsill 2013/755/UE tal-25 ta’ Novembru 2013 dwar l-assoċjazzjoni tal-pajjiżi u t-territorji extra-Ewropej mal-Unjoni Ewropea (Deċiżjoni dwar l-Assoċjazzjoni Extra-Ewropea) (ĠU L 344, 19.12.2013, p. 1).
(49)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet imwettqa mill-Uffiċċju Ewropew ta’ Kontra l-Frodi (OLAF) u li jħassar ir-Regolament (KE) Nru 1073/1999 tal-Parlament Ewropew u tal-Kunsill u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).
(50)  Ir-Regolament tal-Kunsill (KE, Euratom) Nru 2988/95 tat-18 ta’ Diċembru 1995 dwar il-protezzjoni tal-interessi finanzjarji tal-Komunità Ewropea (ĠU L 312, 23.12.95, p. 1).
(51)  Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).
(52)  Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (ĠU L 283, 31.10.2017, p. 1).
(53)  Id-Direttiva (UE) 2017/1371 tal-Parlament Ewropew u tal-Kunsill tal-5 ta’ Lulju 2017 dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali (ĠU L 198, 28.7.2017, p. 29).
(54)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).
(55)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi firrigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE ĠU L 295, 21.11.2018, p. 39).
(56)  Ir-Regolament (UE) Nru 652/2014 tal-Parlament Ewropew u tal-Kunsill tal-15 ta’ Mejju 2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li jemenda d-Direttivi tal-Kunsill 98/56/KE, 2000/29/KE u 2008/90/KE, ir-Regolamenti (KE) Nru 178/2002, (KE) Nru 882/2004 u (KE) Nru 396/2005 tal-Parlament Ewropew u tal-Kunsill, id-Direttiva 2009/128/KE tal-Parlament Ewropew u tal-Kunsill u r-Regolament (KE) Nru 1107/2009 tal-Parlament Ewropew u tal-Kunsill u li jħassar id-Deċiżjonijiet tal-Kunsill 66/399/KEE, 76/894/KEE u 2009/470/KE (ĠU L 189, 27.6.2014, p. 1).
(57)  Ir-Regolament tal-Parlament Ewropew u tal-Kunsill (KE) Nru 178/2002 tat-28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (ĠU L 31, 1.2.2002, p. 1).
(58)  Id-Direttiva tal-Kunsill 2008/90/KE tad- 29 ta’ Settembru 2008 dwar il-kummerċjalizzazzjoni tal-materjal tal-propagazzjoni tal-pjanti tal-frott u tal-pjanti tal-frott maħsuba għall-produzzjoni tal-frott (Verżjoni mfassla mill-ġdid) (ĠU L 267, 8.10.2008, p. 8).
(59)  Ir-Regolament (UE) Nru 254/2014 tal-Parlament Ewroperw u tal-Kunsill tas-26 ta’ Frar 2014 dwar programm pluriennali tal-konsumaturi għas-snin 2014-2020 u li jħassar id-Deċiżjoni (KE) Nru 1926/2006/KE (ĠU L 84, 20.3.2014, p. 42).
(60)  Ir-Regolament (UE) Nru 258/2014 tal-Parlament Ewropew u tal-Kunsill tat-3 ta’ April 2014 dwar l-istabbiliment ta’ programm tal-Unjoni għas-sostenn ta’ attivitajiet speċifiċi fil-qasam tar-rappurtar finanzjarju u l-awditjar għall-perjodu 2014-2020 u li jħassar id-Deċiżjoni Nru 716/2009/KE (ĠU L 105, 8.4.2014, p. 1).
(61)  Ir-Regolament (UE) 2016/1012 tal-Parlament Ewropew u tal-Kunsill tat-8 ta’ Ġunju 2016 dwar il-kondizzjonijiet żootekniċi u ġenealoġiċi għat-tnissil, kummerċ u dħul fl-Unjoni ta’ annimali ta’ razza pura għat-tnissil, ħnieżer tat-tnissil ibridi u tal-prodotti ġerminali tagħhom u li jemenda r-Regolament (UE) Nru 652/2014, id-Direttivi tal-Kunsill 89/608/KEE u 90/425/KEE u jħassar ċerti atti fil-qasam tat-tnissil tal-annimali (“ir-Regolament dwar it-Tnissil tal-Annimali”) (ĠU L 171, 29.6.2016, p. 66).
(62)  Ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (ĠU L 317, 23.11.2016, p. 4).
ANNESS I
L-AZZJONIJIET ELIĠIBBLI LI JIMPLIMENTAW L-GĦAN SPEĊIFIKU MSEMMI FL-ARTIKOLU 3(2)(E) RELATAT MAL-QASAM TAL-PJANTI, L-ANNIMALI, L-IKEL U L-GĦALF
L-azzjonijiet li ġejjin li jimplimentaw l-għan speċifiku msemmi fl-Artikolu 3(2)(e) għandhom ikunu eliġibbli għall-finanzjament:
1.
L-implimentazzjoni tal-miżuri ta’ emerġenza veterinarji u fitosanitarji.
1.1.
Miżuri ta’ emerġenza veterinarji u fitosanitarji li għandhom jittieħdu bħala riżultat tal-konferma uffiċjali tal-okkorrenza ta’ waħda mill-mard tal-annimali jew żoonożi elenkati fl-Anness III jew tal-konferma uffiċjali tal-preżenza ta’ pesti tal-pjanti jew jekk ikun hemm theddida diretta għall-istatus tas-saħħa tal-bniedem, tal-annimali jew tal-pjanti tal-Unjoni.
Il-miżuri msemmija fl-ewwel paragrafu għandhom jiġu implimentati immedjatament u l-applikazzjoni tagħhom għandha tikkonforma mad-dispożizzjonijiet stabbiliti fil-liġi tal-Unjoni rilevanti.
1.2.
Fir-rigward ta’ emerġenzi fitosanitarji, il-miżuri li ġejjin meħuda mill-Istati Membri kontra tifqigħa ta’ pesti f’żona partikolari:
(a)
miżuri ta’ qerda u ta’ prevenzjoni kontra pesti ta’ kwarantina fl-Unjoni, meħuda mill-awtorità kompetenti ta’ Stat Membru skont l-Artikolu 17 tar-Regolament (UE) 2016/2031 jew skont il-miżuri tal-Unjoni adottati f’konformità mal-Artikolu 28(1) jew (3) ta’ dak ir-Regolament;
(b)
miżuri ta’ qerda u ta’ prevenzjoni meħuda mill-awtorità kompetenti ta’ Stat Membru skont l-Artikoli 29(1) jew 30(4) tar-Regolament (UE) 2016/2031 kontra pest mhux elenkat bħala pest ta’ kwarantina fl-Unjoni iżda li jista’ jikkwalifika bħala pest ta’ kwarantina fl-Unjoni f’konformità mal-kriterji msemmija f’dak ir-Regolament;
(c)
miżuri protettivi addizzjonali meħuda kontra t-tixrid ta’ pest, kontra liema ġew adottati miżuri tal-Unjoni f’konformità mal-Artikolu 28(1) u l-Artikolu 30(1) tar-Regolament (UE) 2016/2031, għajr il-miżuri ta’ qerda u ta’ prevenzjoni msemmija fil-punti (a) u (b) ta’ dan il-punt, fejn dawk il-miżuri jkunu essenzjali biex jipproteġu lill-Unjoni kontra aktar tixrid ta’ dak il-pest.
1.3.
Il-finanzjament tal-Unjoni jista’ jiġi pprovdut wkoll għall-miżuri li ġejjin:
1.3.1.
Il-miżuri ta’ protezzjoni jew ta’ prevenzjoni meħuda f’każ ta’ theddida diretta għall-istatus tas-saħħa tal-Unjoni b’riżultat tal-okkorrenza jew l-iżvilupp, fit-territorju ta’ pajjiż terz, Stat Membru jew pajjiż jew territorju extra-Ewropew, ta’ waħda mill-mard tal-annimali jew ż-żoonożi elenkati fl-Anness III kif ukoll il-miżuri ta’ protezzjoni jew attivitajiet rilevanti oħra, meħuda b’appoġġ għall-istatus tas-saħħa tal-pjanti tal-Unjoni;
1.3.2.
Il-miżuri msemmija f’dan l-Anness imwettqa minn żewġ Stati Membri jew aktar li jikkollaboraw mill-qrib biex jikkontrollaw marda tal-annimali jew tifqigħa ta’ pest tal-pjanti;
1.3.3.
L-istabbiliment ta’ ħażniet ta’ prodotti bijoloġiċi maħsuba għall-kontroll tal-mard tal-annimali u ż-żoonożi elenkati fl-Anness III, fejn il-Kummissjoni, fuq talba ta’ Stat Membru, tqis li l-istabbiliment ta’ tali ħażniet huma meħtieġa f’dak l-Istat Membru;
1.3.4.
L-istabbiliment ta’ ħażniet ta’ prodotti bijoloġiċi jew l-akkwist ta’ dożi ta’ vaċċin jekk l-okkorrenza jew l-iżvilupp f’pajjiż terz jew fi Stat Membru ta’ waħda mill-mard tal-annimali jew ż-żoonożi elenkati fl-Anness III tista’ tikkostitwixxi theddida għall-Unjoni.
1.3.5.
F’każ ta’ suspett ta’ tifqigħa ta’ marda tal-annimali jew li jitfaċċaw pesti tal-pjanti, verifiki u monitoraġġ intensifikati fl-Unjoni u mal-fruntieri esterni tagħha, fejn meħtieġ.
1.3.6.
Miżuri għall-monitoraġġ tad-dehra ta’ pesti tal-pjanti u mard tal-annimali magħrufa kif ukoll dawk emerġenti u mhux magħrufa qabel.
1.4.
Kostijiet eliġibbli
1.4.1.
Miżuri ta’ emerġenza veterinarji
Il-kostijiet li ġejjin imġarrba mill-Istati Membri fl-implimentazzjoni tal-miżuri ta’ emerġenza veterinarja jistgħu jikkwalifikaw għal finanzjament:
(a)
il-kostijiet ta’ kumpens lis-sidien għall-valur tal-annimali tagħhom imbiċċra jew maqtula, fil-limitu tal-valur fis-suq li tali annimali kien ikollhom li kieku ma kinux intlaqtu mill-marda;
(b)
il-kostijiet tat-tbiċċir jew il-qtil tal-annimali u l-kostijiet tat-trasport relatati;
(c)
il-kostijiet ta’ kumpens lis-sidien għall-valur tal-prodotti meqruda tagħhom ta’ oriġini mill-annimali, fil-limitu tal-valur fis-suq ta’ dawk il-prodotti immedjatament qabel ma jkun inħoloq xi suspett tal-marda jew qabel ikun ġie kkonfermat dan is-suspett;
(d)
il-kostijiet ta’ tindif, diżinsettizzazzjoni u diżinfezzjoni tal-azjendi u tat-tagħmir, ibbażati fuq l-epidemjoloġija u l-karatteristiċi tal-patoġenu;
(e)
il-kostijiet għat-trasport u l-qerda tal-għalf kontaminat u, fejn ma jistax jiġi diżinfettat, it-tagħmir kontaminat;
(f)
il-kostijiet tax-xiri, il-ħżin, il-ġestjoni jew id-distribuzzjoni tal-vaċċini u l-lixka kif ukoll il-kostijiet tat-tilqim stess, jekk il-Kummissjoni tiddeċiedi jew tawtorizza tali azzjonijiet;
(g)
il-kostijiet tat-trasport u r-rimi tal-karkassi;
(h)
f’każijiet eċċezzjonali u debitament ġustifikati, il-kostijiet ta’ testijiet seroloġiċi u viroloġiċi għal testijiet ta’ sorveljanza u ta’ ċaqliq minn qabel f’żoni ristretti u kwalunkwe kost ieħor essenzjali għall-qerda tal-marda.
1.4.2.
Miżuri ta’ emerġenza fitosanitarji
Il-kostijiet li ġejjin imġarrba mill-Istati Membri fl-implimentazzjoni tal-miżuri ta’ emerġenza fil-qasam tas-saħħa tal-pjanti jistgħu jikkwalifikaw għal għotjiet:
(a)
il-kostijiet tal-persunal, irrispettivament mill-istatus tiegħu, direttament involut fil-miżuri, kif ukoll il-kostijiet tal-kiri ta’ tagħmir, ta’ prodotti konsumabbli u ta’ kwalunkwe materjal ieħor meħtieġ, tal-prodotti ta’ trattament, tat-teħid ta’ kampjuni u tat-testijiet tal-laboratorju;
(b)
il-kostijiet tal-kuntratti ta’ servizzi ma’ partijiet terzi għat-twettiq ta’ parti mill-miżuri;
(c)
il-kostijiet ta’ kumpens lill-operaturi jew is-sidien ikkonċernati għat-trattament, il-qerda u t-tneħħija sussegwenti ta’ pjanti, ta’ prodotti tal-pjanti u ta’ oġġetti oħra, u għat-tindif u d-diżinfezzjoni tal-binjiet, l-art, l-ilma, il-ħamrija, il-mezzi ta’ tkabbir, il-faċilitajiet, il-makkinarju u t-tagħmir;
(d)
il-kostijiet ta’ kumpens lis-sidien ikkonċernati għall-valur tal-pjanti meqruda, il-prodotti tal-pjanti jew oġġetti l-oħra soġġetti għall-miżuri msemmija fl-Artikoli 17, 28(1), 29(1) u 30(1) tar-Regolament (UE) 2016/2031, fil-limitu tal-valur tas-suq li tali pjanti, prodotti tal-pjanti u oġġetti oħra kien ikollhom kieku ma kinux intlaqtu minn dawk il-miżuri; il-valur tas-salvataġġ, jekk ikun il-każ, għandu jitnaqqas mill-kumpens; u
(e)
f’każijiet eċċezzjonali u debitament ġustifikati, il-kostijiet imġarrba fl-implimentazzjoni ta’ miżuri meħtieġa għajr dawk imsemmija fil-punti (a) sa (d).
Il-kumpens lill-operaturi jew lis-sidien imsemmi fil-punt (c) għandu jkun eliġibbli biss jekk il-miżuri jkunu ġew implimentati taħt is-superviżjoni tal-awtorità kompetenti.
2.
L-implimentazzjoni ta’ programmi nazzjonali veterinarji u fitosanitarji annwali u pluriennali
2.1.
Programmi nazzjonali veterinarji u fitosanitarji annwali u pluriennali għall-qerda, il-kontroll u s-sorveljanza tal-mard tal-annimali u ż-żoonożi elenkati fl-Anness III u tal-pesti tal-pjanti jridu jiġu implimentati f’konformità mad-dispożizzjonijiet stipulati fil-liġi tal-Unjoni rilevanti.
Il-kondizzjonijiet biex l-azzjonijiet jikkwalifikaw għall-finanzjament għandhom jiġu stabbiliti fil-programm ta’ ħidma msemmi fl-Artikolu 16.
Il-programmi nazzjonali għandhom jiġu ppreżentati lill-Kummissjoni sal-31 ta’ Mejju tas-sena ta’ qabel il-perijodu tal-implimentazzjoni ppjanat.
Il-Kummissjoni għandha tikkomunika lill-Istati Membri sat-30 ta’ Novembru ta’ kull sena:
(a)
il-lista ta’ programmi nazzjonali approvati teknikament u l-proposti għal kofinanzjament;
(b)
l-ammont proviżorju allokat għal kull programm;
(c)
il-livell massimu proviżorju tal-kontribuzzjoni finanzjarja tal-Unjoni għal kull programm; u
(d)
kwalunkwe kondizzjoni proviżorja li tista’ tkun soġġetta għaliha l-kontribuzzjoni finanzjarja tal-Unjoni.
Il-Kummissjoni għandha tapprova l-programmi nazzjonali u l-finanzjament assoċjat sal-31 ta’ Jannar ta’ kull sena permezz ta’ ftehim ta’ għotja fir-rigward tal-miżuri implimentati u l-kostijiet imġarrba.
Wara l-preżentazzjoni ta’ rapporti finanzjarji intermedji mill-benefiċjarji sal-31 ta’ Awwissu tas-sena ta’ implimentazzjoni, il-Kummissjoni tista’, jekk meħtieġ, temenda l-ftehimiet ta’ għotja fir-rigward tal-perijodu ta’ eliġibbiltà kollu.
2.2.
Kostijiet eliġibbli
2.2.1.
Il-kostijiet li ġejjin imġarrba mill-Istati Membri fl-implimentazzjoni tal-programmi veterinarji nazzjonali jistgħu jikkwalifikaw għal kofinanzjament tal-Unjoni:
(a)
il-kostijiet tat-teħid ta’ kampjuni tal-annimali;
(b)
il-kostijiet ta’ testijiet, dment li dawn ikunu limitati għal:
(i)
il-kostijiet ta’ kits tat-testijiet, reaġenti u oġġetti konsumabbli li huma identifikabbli u speċifikament użati biex isiru dawk it-testijiet;
(ii)
il-kostijiet ta’ persunal, irrispettivament mill-istatus tiegħu, direttament involut fit-twettiq tat-testijiet;
(c)
il-kostijiet ta’ kumpens lis-sidien għall-valur tal-annimali imbiċċra jew maqtula tagħhom, fil-limitu tal-valur fis-suq li tali annimali kien ikollhom li kieku ma kinux intlaqtu mill-marda;
(d)
il-kostijiet ta’ tbiċċir jew ta’ qtil tal-annimali;
(e)
il-kostijiet ta’ kumpens lis-sidien għall-valur tal-prodotti meqruda tagħhom ta’ oriġini mill-annimali, fil-limitu tal-valur fis-suq ta’ dawk il-prodotti immedjatament qabel ma jkun inħoloq xi suspett tal-marda jew qabel dan ma jkun ġie kkonfermat is-suspett;
(f)
il-kostijiet ta’ xiri, ħżin, tilqim, ġestjoni jew distribuzzjoni tad-dożi ta’ vaċċin jew il-vaċċin u l-lixki użati għall-programmi;
(g)
il-kostijiet ta’ tindif, diżinfezzjoni, diżinsettizzazzjoni tal-azjenda u tat-tagħmir ibbażati fuq l-epidemjoloġija u l-karatteristiċi tal-patoġenu; u
(h)
f’każijiet eċċezzjonali u debitament ġustifikati, il-kostijiet imġarrba fl-implimentazzjoni tal-miżuri meħtieġa għajr dawk imsemmija fil-punti (a) sa (g).
Għall-finijiet tal-punt (c), il-valur tal-irkupru tal-annimali, jekk ikun il-każ, għandu jitnaqqas mill-kumpens.
Għall-finijiet tal-punt (d), il-valur tal-irkupru tal-bajd mhux inkubat ittrattat bis-sħana għandu jitnaqqas mill-kumpens.
2.2.2.
Il-kostijiet li ġejjin imġarrba mill-Istati Membri fl-implimentazzjoni tal-programmi fitosanitarji nazzjonali jistgħu jikkwalifikaw għal kofinanzjament mill-Unjoni:
(a)
il-kostijiet għal teħid tal-kampjuni;
(b)
il-kostijiet għal eżamijiet viżwali;
(c)
il-kostijiet ta’ testijiet, dment li dawn ikunu limitati għal:
(i)
il-kostijiet ta’ kits tat-testijiet, ta’ reaġenti u ta’ oġġetti konsumabbli li huma identifikabbli u jintużaw apposta biex iwettqu t-testijiet;
(ii)
il-kostijiet ta’ persunal, irrispettivament mill-istatus tiegħu, direttament involut fit-twettiq tat-testijiet;
(d)
il-kostijiet ta’ persunal, irrispettivament mill-istatus tiegħu, direttament involut fil-miżuri, kif ukoll il-kostijiet ta’ kiri tat-tagħmir, ta’ oġġetti konsumabbli u ta’ kwalunkwe materjal ieħor meħtieġ, ta’ prodotti tat-trattament, ta’ teħid tal-kampjuni u ta’ testijiet tal-laboratorju;
(e)
il-kostijiet ta’ kuntratti tas-servizzi ma’ partijiet terzi għat-twettiq ta’ parti mill-miżuri;
(f)
il-kostijiet ta’ kumpens lill-operaturi jew is-sidien ikkonċernati għat-trattament, il-qerda u t-tneħħija sussegwenti ta’ pjanti, ta’ prodotti tal-pjanti u ta’ oġġetti oħra, u għat-tindif u d-diżinfezzjoni tal-binjiet, l-art, l-ilma, il-ħamrija, il-mezzi ta’ tkabbir, il-faċilitajiet, il-makkinarju u t-tagħmir;
(g)
il-kostijiet ta’ kumpens lis-sidien ikkonċernati għall-valur tal-pjanti meqruda, il-prodotti tal-pjanti jew oġġetti oħra soġġetti għall-miżuri msemmija fl-Artikoli 17, 28(1), 29(1) u 30(1) tar-Regolament (UE) 2016/2031, fil-limitu tal-valur tas-suq litali pjanti, prodotti tal-pjanti u oġġetti oħra kien ikollhom kieku ma kinux intlaqtu minn dawk il-miżuri; il-valur ta’ salvataġġ, jekk ikun il-każ, għandu jitnaqqas mill-kumpens; u
(h)
f’każijiet eċċezzjonali u debitament ġustifikati, il-kostijiet imġarrba fl-implimentazzjoni tal-miżuri meħtieġa għajr dawk imsemmija fil-punti (a) sa (g).
Il-kumpens lill-operaturi u s-sidien imsemmi fil-punt (f) għandu jkun eliġibbli biss jekk il-miżuri jkunu ġew implimentati taħt is-superviżjoni tal-awtorità kompetenti.
2.3.
Jekk l-okkorrenza jew l-iżvilupp ta’ waħda mill-mard tal-annimali jew iż-żoonożi elenkati fl-Anness III x’aktarx li jkunu ta’ theddida għall-istatus tas-saħħa tal-Unjoni u sabiex l-Unjoni titħares mill-introduzzjoni ta’ waħda minn dawk il-mard jew iż-żoonożi jew jekk ikunu meħtieġa miżuri ta’ protezzjoni b’appoġġ għall-istatus tas-saħħa tal-pjanti tal-Unjoni, l-Istati Membri jistgħu jinkludu fil-programmi nazzjonali tagħhom miżuri li jridu jiġu implimentati fit-territorji ta’ pajjiżi terzi b’kooperazzjoni mal-awtoritajiet ta’ dawk il-pajjiżi. B’mod alternattiv, il-finanzjament tal-Unjoni jista’ skont l-istess ċirkostanzi u għall-istess għan jingħata direttament lill-awtoritajiet kompetenti tal-pajjiżi terzi.
2.4.
Fir-rigward ta’ programmi fitosanitarji, il-finanzjament tal-Unjoni jista’ jingħata lill-Istati Membri għall-miżuri li ġejjin:
(a)
stħarriġ, matul perijodi speċifiċi ta’ żmien, li jivverifika tal-inqas il-preżenza ta’:
—
kwalunkwe pest ta’ kwarantina fl-Unjoni, u sinjali jew sintomi ta’ kwalunkwe pest soġġett għall-miżuri msemmija fl-Artikolu 29 tar-Regolament (UE) 2016/2031 jew għall-miżuri adottati skont l-Artikolu 30(1) ta’ dak ir-Regolament, skont l-Artikolu 22(1) ta’ dak ir-Regolament jew, fejn applikabbli, skont l-Artikoli 47 sa 77 tar-Regolament (UE) 2017/625;
—
pesti ta’ prijorità skont l-Artikolu 24(1) tar-Regolament (UE) 2016/2031;
(b)
stħarriġ, matul perijodi speċifiċi ta’ żmien, li jivverifika tal-inqas il-preżenza ta’ kwalunkwe pest, għajr il-pesti msemmija fil-punt (a), li jista’ jippreżenta riskju emerġenti għall-Unjoni, u li d-dħul jew it-tixrid tiegħu jista’ jkollu impatt sinifikanti fuq it-territorju tal-Unjoni;
(c)
miżuri ta’ qerda u ta’ prevenzjoni kontra pest ta’ kwarantina fl-Unjoni, meħuda mill-awtorità kompetenti ta’ Stat Membru skont l-Artikolu 17 tar-Regolament (UE) 2016/2031 jew skont il-miżuri tal-Unjoni adottati f’konformità mal-Artikolu 28(1) jew (3) ta’ dak ir-Regolament;
(d)
miżuri ta’ qerda u ta’ prevenzjoni meħuda mill-awtorità kompetenti ta’ Stat Membru skont l-Artikoli 29(1) tar-Regolament (UE) 2016/2031 kontra pest, mhux elenkat bħala pesti ta’ kwarantina fl-Unjoni, li jista’ jikkwalifika bħala pest ta’ kwarantina fl-Unjoni f’konformità mal-kriterji msemmija f’dak ir-Regolament;
(e)
miżuri protettivi addizzjonali meħuda kontra t-tixrid ta’ pest, kontra liema ġew adottati miżuri tal-Unjoni skont l-Artikoli 28(1) u 30(1) tar-Regolament (UE) 2016/2031, għajr il-miżuri ta’ qerda u ta’ prevenzjoni msemmija fil-punti (c) u (d) ta’ dan il-punt u l-miżuri ta’ trażżin imsemmija fil-punt (f) ta’ dan il-punt, fejn dawk il-miżuri jkunu essenzjali biex jipproteġu lill-Unjoni kontra aktar tixrid ta’ dak il-pest;
(f)
miżuri għat-trażżin ta’ pest, kontra liema ġew adottati miżuri tat-trażżin tal-Unjoni skont l-Artikolu 28(2) tar-Regolament (UE) 2016/2031 jew l-Artikolu 30(3) ta’ dak ir-Regolament, f’żona infestata li l-pest ma jistax jinqered minnha, fejn dawk il-miżuri jkunu essenzjali biex jipproteġu lill-Unjoni kontra aktar tixrid ta’ dak il-pest.
Il-programmi ta’ ħidma msemmija fl-Artikolu 16(4) għandhom jiddeterminaw il-lista ta’ pesti tal-pjanti li jiġu koperti taħt dawn il-miżuri.
3.
L-implimentazzjoni ta’ programmi fitosanitarji għall-kontroll ta’ pesti fir-reġjuni ultraperiferiċi tal-Unjoni msemmija fl-Artikolu 355(1) TFUE li huma esklużi mill-kamp ta’ applikazzjoni territorjali tar-Regolament (UE) 2016/2031, b’mod konformi mal-għanijiet stabbiliti fl-Artikolu 24 tar-Regolament (UE) Nru 228/2013 tal-Parlament Ewropew u tal-Kunsill (1). Dawk il-programmi għandhom jikkonċernaw l-attivitajiet meħtieġa biex tiġi żgurata l-implimentazzjoni korretta f’dawk ir-reġjuni tar-regoli li jkunu fis-seħħ hemmhekk dwar il-kontroll ta’ pesti, kemm jekk ikunu regoli tal-Unjoni jew regoli nazzjonali.
4.
Attivitajiet ta’ appoġġ għat-titjib tat-trattament xieraq tal-annimali, inkluż miżuri biex tiġi żgurata l-konformità mal-istandards tat-trattament xieraq tal-annimali u t-traċċabbiltà inkluż waqt it-trasport tal-annimali.
5.
Appoġġ għall-laboratorji ta’ referenza tal-Unjoni Ewropea, imsemmija fl-Artikolu 92 tar-Regolament (UE) 2017/625, u ċ-ċentri ta’ referenza tal-Unjoni Ewropea msemmija fl-Artikoli 95 u 97 tar-Regolament (UE) 2017/625 u fl-Artikolu 29 tar-Regolament (UE) 2016/1012.
6.
Matul perijodu ta’ mhux aktar minn tliet snin wara l-għażla tal-laboratorju ta’ referenza tal-Unjoni Ewropea tal-qasam speċifiku, fejn xieraq u b’mod konformi mal-Artikolu 10(1), il-ksib ta’ akkreditazzjoni rigward metodi ta’ ttestjar u dawk dijanjostiċi fil-laboratorji ta’ referenza nazzjonali għas-saħħa tal-pjanti u fil-laboratorji ta’ referenza nazzjonali għas-saħħa tal-annimali
7.
L-implimentazzjoni ta’ programmi ta’ kontroll ikkoordinati u l-organizzazzjoni ta’ ġbir tal-informazzjoni u d-data, imsemmija fl-Artikolu 112 tar-Regolament (UE) 2017/625.
8.
Attivitajiet għall-prevenzjoni tal-ħela tal-ikel u għall-ġlieda kontra l-frodi alimentari.
9.
Attivitajiet li jappoġġaw il-produzzjoni u l-konsum sostenibbli tal-ikel, inkluż ktajjen tal-provvista qosra.
10.
L-iżvilupp ta’ bażijiet ta’ data u sistemi kompjuterizzati ta’ ġestjoni tal-informazzjoni meħtieġa għall-implimentazzjoni effettiva u effiċjenti tal-leġiżlazzjoni relatata mal-għan speċifiku msemmi fl-Artikolu 3(2)(e) u li jkollhom valur miżjud bi prova għall-Unjoni kollha kemm hi; kif ukoll l-implimentazzjoni ta’ teknoloġiji ġodda biex tittejjeb it-traċċabbiltà ta’ prodotti.
11.
It-taħriġ tal-persunal tal-awtoritajiet kompetenti responsabbli għall-kontrolli uffiċjali u partijiet oħra involuti fil-ġestjoni jew il-prevenzjoni tal-mard tal-annimali jew tal-pesti tal-pjanti, kif imsemmija fl-Artikolu 130 tar-Regolament (UE) 2017/625.
12.
Il-ħlas l-ispejjeż ta’ vjaġġar, akkomodazzjoni u sussistenza ta’ kuljum imġarrba mill-esperti tal-Istati Membri b’riżultat tal-ħatra tagħhom mill-Kummissjoni biex jgħinu lill-esperti tagħha kif previst fl-Artikoli 116(4) u 120(4) tar-Regolament (UE) 2017/625.
13.
Il-prestazzjoni ta’ ħidma teknika u xjentifika meħtieġa biex tiġi żgurata l-implimentazzjoni korretta tal-leġiżlazzjoni fil-qasam relatat mal-għan speċifiku msemmi fl-Artikolu 3(2)(e) u l-adattament ta’ dik il-leġiżlazzjoni għall-iżviluppi xjentifiċi, teknoloġiċi u soċjetali, inkluż studji u attivitajiet ta’ koordinazzjoni meħtieġa għall-prevenzjoni tad-dehra ta’ pesti tal-pjanti u mard tal-annimali emerġenti.
14.
L-attivitajiet imwettqa mill-Istati Membri jew mill-organizzazzjonijiet internazzjonali bil-għan li jiksbu l-għan speċifiku msemmi fl-Artikolu 3(2)(e) b’appoġġ għall-iżvilupp u l-implimentazzjoni tar-regoli relatati ma’ dak l-għan.
15.
Il-prestazzjoni ta’ proġetti organizzati minn Stat Membru wieħed jew aktar bil-għan li tittejjeb, permezz tal-użu ta’ tekniki u protokolli innovattivi, l-implimentazzjoni effiċjenti tal-għan speċifiku msemmi fl-Artikolu 3(2)(e).
16.
L-implimentazzjoni ta’ inizjattivi ta’ informazzjoni u ta’ sensibilizzazzjoni mill-Unjoni u mill-Istati Membri bil-għan li jiġu żgurati produzzjoni u konsum tal-ikel imtejba, konformi u sostenibbli, inkluż attivitajiet għall-prevenzjoni tal-ħela tal-ikel li jikkontribwixxu għall-ekonomija ċirkolari u attivitajiet għall-prevenzjoni tal-frodi alimentari, kif ukoll inizjattivi oħra li jikkontribwixxu għal livell għoli ta’ saħħa għall-pjanti u l-annimali, u s-sikurezza tal-ikel u l-għalf, bħala parti mill-implimentazzjoni tar-regoli fil-qasam tal-għan speċifiku msemmi fl-Artikolu 3(2)(e).
17.
L-implimentazzjoni ta’ miżuri biex jipproteġu s-saħħa tal-bniedem, tal-annimali u tal-pjanti u t-trattament xieraq tal-annimali, fir-rigward tal-annimali, il-prodotti tal-annimali, il-pjanti, il-prodotti tal-pjanti, u oġġetti rilevanti oħra li jaslu minn pajjiżi terzi fi fruntiera tal-Unjoni.
(1)  Ir-Regolament (UE) Nru 228/2013 tal-Parlament Ewropew u tal-Kunsill tat-13 ta’ Marzu 2013 li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni u li jħassar ir-Regolament tal-Kunsill (KE) Nru 247/2006 (ĠU L 78, 20.3.2013, p. 23).
ANNESS II
L-AZZJONIJIET ELIĠIBBLI LI JIMPLIMENTAW L-GĦAN SPEĊIFIKU MSEMMI FL-ARTIKOLU 3(2)(F) DWAR L-ISTATISTIKA EWROPEA
L-implimentazzjoni ta’ politiki tal-Unjoni tirrikjedi informazzjoni statistika ta’ kwalità għolja, komparabbli u affidabbli dwar is-sitwazzjoni ekonomika, soċjali, territorjali u ambjentali fl-Unjoni. Barra minn hekk, l-istatistika Ewropea tippermetti liċ-ċittadini Ewropej jifhmu u jieħdu sehem fil-proċess demokratiku u fid-dibattitu dwar l-istat preżenti u dak futur tal-Unjoni.
Flimkien mar-Regolament (KE) Nru 223/2009, u speċjalment b’referenza għall-indipendenza professjonali tal-istituti tal-istatistika u l-prinċipji statistiċi l-oħra stabbiliti fl-Artikolu 2 ta’ dak ir-Regolament, il-Programm huwa maħsub biex jipprovdi l-qafas ġenerali għall-iżvilupp, il-produzzjoni u d-disseminazzjoni tal-istatistika Ewropea għall-perijodu 2021-2027. L-istatistika Ewropea trid tiġi żviluppata, prodotta u disseminata skont dak il-qafas u f’konformità mal-prinċipji tal-Kodiċi ta’ Prattika tal-istatistika Ewropea. Jenħtieġ li dak il-qafas jirrispetta l-kriterji ta’ kwalità msemmija fl-Artikolu 12(1) tar-Regolament (KE) Nru 223/2009 permezz ta’ kooperazzjoni koordinata u mill-qrib fis-Sistema Ewropea tal-Istatistika (ESS).
L-istatistika Ewropea żviluppata, prodotta u disseminata taħt dan il-qafas, ser tikkontribwixxi għall-implimentazzjoni ta’ politiki tal-Unjoni kif stabbilit fit-TFUE u kif rifless ulterjorment fil-prijoritajiet strateġiċi tal-Kummissjoni.
Permezz tal-programm, l-ESS ser ikollha l-għan li żżomm u ttejjeb il-livell ta’ eċċellenza tagħha fil-qasam tal-istatistika. Bl-isess mod, il-programmi ta’ ħidma annwali ser ikollhom l-għan li jiksbu l-aħjar riżultat possibbli, filwaqt li jittieħed kont tar-riżorsi disponibbli fil-livell reġjonali, nazzjonali u dak tal-Unjoni.
Riċerka u innovazzjoni kontinwi huma meqjusa bħala muturi ewlenin fil-modernizzazzjoni tal-istatistika Ewropea u fit-titjib tal-kwalità tal-istatistika Ewropea. Għalhekk l-investiment permezz tal-programm ta’ ħidma pluriennali jenħtieġ li jikkonċentra fuq l-iżvilupp ta’ metodi u metodoloġiji ġodda kif ukoll l-esplorazzjoni ta’ sorsi ta’ data ġodda għall-produzzjoni tal-istatistika.
Fl-implimentazzjoni tal-għan speċifiku msemmi fl-Artikolu 3(2)(f), għandhom jitwettqu l-azzjonijiet li ġejjin:
Unjoni Ekonomika u Monetarja, globalizzazzjoni u kummerċ
(1)
il-provvista ta’ statistika ta’ kwalità għolja li tirfed il-Proċedura ta’ Defiċit Eċċessiv, u, fejn fattibbli, il-Faċilità għall-Irkupru u r-Reżiljenza u l-Istrument ta’ appoġġ tekniku, u li tirfed iċ-ċiklu annwali tal-Unjoni ta’ monitoraġġ u gwida ekonomika;
(2)
il-provvista, u fejn meħtieġ, it-titjib tal-Indikaturi Ekonomiċi Ewropej Prinċipali (IEEP);
(3)
il-provvista ta’ statistika u gwida metodoloġika dwar it-trattament statistiku tal-istrumenti ta’ investiment u tal-baġit b’appoġġ għall-konverġenza ekonomika, għall-istabbiltà finanzjarja u għall-ħolqien tal-impjiegi;
(4)
il-provvista ta’ statistika għall-finijiet ta’ riżorsi proprji u r-remunerazzjonijiet u l-pensjonijiet tal-persunal tal-Unjoni;
(5)
kejl aħjar tal-kummerċ f’merkanzija u servizzi, investiment dirett barrani, ktajjen ta’ valur mondjali u l-impatt tal-globalizzazzjoni fuq l-ekonomiji tal-Unjoni.
Suq intern, innovazzjoni u trasformazzjoni diġitali
(1)
il-provvista ta’ statistika ta’ kwalità għolja u affidabbli għas-Suq intern u oqsma ewlenin tal-innovazzjoni u r-riċerka;
(2)
il-provvista ta’ aktar statistika u statistika aktar tempestiva dwar l-ekonomija kollaborattiva u l-impatt tad-diġitalizzazzjoni fuq in-negozji u ċ-ċittadini tal-Unjoni;
(3)
il-provvista ta’ statistika biex tappoġġa l-Politika Ewropea tad-difiża, soġġett għall-istudji tal-fattibbiltà u filwaqt li jittieħed kont debitu tas-sensittività tad-data statistika.
Dimensjoni soċjali tal-Ewropa
(1)
il-provvista ta’ statistika ta’ kwalità għolja, tempestiva u affidabbli għall-appoġġ tal-Pilastru Ewropew tad-Drittijiet Soċjali u l-Politika tal-Ħiliet tal-Unjoni, inkluż statistika dwar is-suq tax-xogħol, l-impjiegi, l-edukazzjoni u t-taħriġ, l-introjtu, il-kundizzjonijiet tal-għajxien, il-faqar, l-inugwaljanza, il-protezzjoni soċjali, il-vjolenza abbażi tal-ġeneru, ix-xogħol mhux iddikjarat u l-kontijiet satellita fuq il-ħiliet;
Fejn ikun meħtieġ l-iżvilupp ta’ statistika ġdida, id-disponibbiltà tad-data u l-fattibbiltà tal-produzzjoni tal-istatistika rigward il-kontijiet satellita dwar il-ħiliet u dwar ix-xogħol mhux iddikjarat jeħtieġ li jiġu eżaminati aktar fl-ESS;
(2)
il-provvista ta’ statistika relatata mal-Konvenzjoni tan-Nazzjonijiet Uniti dwar id-Drittijiet ta’ Persuni b’Diżabilità;
(3)
it-titjib ta’ statistika dwar il-migrazzjoni b’mod partikolari dwar is-sitwazzjoni u l-integrazzjoni tal-migranti u l-ħtiġijiet ta’ edukazzjoni u l-livelli ta’ kwalifika tal-applikanti għall-ażil;
(4)
l-iżvilupp ta’ programmi modernizzati għaċ-Ċensiment dwar il-Popolazzjoni u l-Abitazzjoni ta’ wara l-2021 u statistika dwar il-popolazzjoni;
(5)
il-provvista u l-aġġornament b’mod regolari ta’ previżjonijiet u tqassim tal-popolazzjoni tal-Unjoni.
Żvilupp sostenibbli, riżorsi naturali u ambjent
(1)
il-monitoraġġ tal-progress lejn l-Għanijiet ta’ Żvilupp Sostenibbli (SDGs);
(2)
il-provvista ta’ statistika ta’ kwalità għolja li tirfed il-Patt Ekoloġiku Ewropew inkluż l-iżvilupp ulterjuri ta’ statistika b’appoġġ għall-Istrateġija tal-Enerġija, l-ekonomija ċirkolari, l-istatistika relatata mal-klima u l-istrateġija dwar il-plastik;
Fejn ikun meħtieġ l-iżvilupp ta’ statistika u indikaturi ġodda għas-suġġetti msemmija fl-inċiż ta’ hawn fuq, id-disponibbiltà tad-data u l-fattibbiltà għall-produzzjoni tal-istatistika u tal-indikaturi għandhom jiġu eżaminati aktar fis-Sistema ESS;
(3)
il-provvista ta’ statistika u indikaturi ambjentali ewlenin, inkluż dwar l-iskart, l-ilma, il-bijodiversità, il-foresti, l-użu tal-art u l-kopertura tal-art, kif ukoll kontijiet ekonomiċi tal-ambjent;
(4)
il-provvista ta’ statistika fil-qasam tat-trasport tal-merkanzija u tal-passiġġieri biex tappoġġa l-politiki tal-Unjoni;
(5)
l-iżvilupp ta’ indikaturi oħra biex jiġu mmonitorjati l-intermodalità u l-bidla modali lejn mezzi ta’ trasport li jirrispettaw aktar l-ambjent;
(6)
il-provvista ta’ data tempestiva u rilevanti għall-ħtiġijiet tal-Politika Agrikola Komuni, tal-politika Komuni tas-Sajd u tal-politiki relatati mal-ambjent, is-sigurtà alimentari u t-trattament xieraq tal-annimali.
Koeżjoni ekonomika, soċjali u territorjali
(1)
il-provvista ta’ indikaturi statistiċi tempestivi u komprensivi dwar ir-reġjuni, inkluż ir-reġjuni ultraperiferiċi tal-Unjoni, il-bliet u ż-żoni rurali, għall-monitoraġġ u l-evalwazzjoni tal-effettività tal-politiki dwar l-iżvilupp territorjali, u għall-evalwazzjoni tal-impatti territorjali tal-politiki settorjali;
(2)
iż-żieda fl-użu tad-data ġeospazjali u l-integrazzjoni u l-inklużjoni b’mod sistematiku tal-ġestjoni tal-informazzjoni ġeospazjali fil-produzzjoni tal-istatistika;
(3)
l-eżami fi ħdan l-ESS tal-fattibbiltà li jiġi pprovdut u mbagħad appoġġat l-iżvilupp ta’:
(a)
indikaturi dwar il-ġlieda kontra l-ħasil tal-flus;
(b)
indikaturi dwar il-ġlieda kontra l-finanzjament tat-terroriżmu;
(c)
statistika dwar il-pulizija u s-sigurtà.
Komunikazzjoni aħjar tal-istatistika Ewropea u l-valuri tagħha billi tiġi promossa bħala sors affidabbli fil-ġlieda kontra d-diżinformazzjoni
(1)
il-promozzjoni b’mod sistematiku tal-istatistika Ewropea bħala sors affidabbli ta’ evidenza u l-faċilitazzjoni tal-verifikaturi tal-fatti, ir-riċerkaturi u l-awtoritajiet pubbliċi fl-użu tagħhom tal-isttistika Ewropea biex jużawha fl-indirizzar tad-diżinformazzjoni;
(2)
it-titjib tad-djalogu eżistenti mal-produtturi u mal-utenti tal-istatistika Ewropea sabiex jittejjeb u jiġi promoss l-użu tal-istatistika Ewropea billi jiġu stabbiliti u implimentati azzjonijiet biex jiżdied il-litteriżmu statistiku għall-benefiċċju taċ-ċittadini tal-Unjoni, inkluż l-intraprendituri;
(3)
ikun aktar faċli għall-utenti biex jaċċessaw u jifhmu l-istatistika, inkluż bil-provvista ta’ viżwalizzazzjonijiet attraenti u interattivi, servizzi aktar speċjalizzati bħad-data fuq talba u l-analitika self-service;
(4)
l-iżvilupp ulterjuri u l-monitoraġġ tal-qafas ta’ assigurazzjoni tal-kwalità għall-istatistika Ewropea, inkluż permezz ta’ evalwazzjonijiet bejn il-pari tal-konformità tal-Istati Membri mal-Kodiċi ta’ Prattika tal-Istatistika Ewropea;
(5)
l-għoti ta’ aċċess għall-mikrodata għal finijiet ta’ riċerka f’konformità mal-Artikolu 23 tar-Regolament (KE) Nru 223/2009 filwaqt li jiġu salvagwardjati l-ogħla standards fil-protezzjoni tad-data u l-kunfidenzjalità tal-istatistika.
Jinkisbu l-benefiċċji tar-revoluzzjoni tad-data u ċ-ċaqliq lejn statistika intelliġenti fdata
(1)
it-tisħiħ tal-użu ta’ sorsi ta’ data diġitali ġodda f’ambjent b’ħafna sorsi biex tiġi prodotta statistika intelliġenti ġdida kważi fil-ħin reali permezz ta’ algoritmi fdati li jkunu xierqa għall-iskop tagħhom;
(2)
l-iżvilupp ta’ approċċi ġodda biex tintuża d-data miżmuma privatament permezz tal-adozzjoni ta’ komputazzjoni li jippreserva l-privatezza u ta’ metodi tal-komputazzjoni sikura ta’ diversi partijiet;
(3)
il-promozzjoni tar-riċerka u l-innovazzjoni l-aktar avvanzati fil-qasam tal-istatistika uffiċjali, inkluż bl-użu ta’ networks kollaborattivi u l-provvista ta’ Programmi Ewropej ta’ Taħriġ Statistiku.
Sħubiji u kooperazzjoni statistika estiżi
(1)
it-tisħiħ tas-sħubija tal-ESS u l-kooperazzjoni mas-Sistema Ewropea ta’ Banek Ċentrali;
(2)
it-trawwim ta’ sħubiji mad-detenturi tad-data privata u pubblika u mas-settur tat-teknoloġija biex jiġi ffaċilitat l-aċċess għad-data għall-finijiet statistiċi, l-integrazzjoni tad-data minn sorsi b’ħafna sorsi u l-użu tal-aħħar teknoloġiji;
(3)
it-tisħiħ tal-kooperazzjoni mar-riċerka u l-akkademja, b’mod partikolari fir-rigward tal-użu ta’ sorsi ġodda tad-data, l-analitika tad-data u l-promozzjoni tal-litteriżmu statistiku;
(4)
it-tkomplija tal-kooperazzjoni ma’ organizzazzjonijiet internazzjonali u pajjiżi terzi għall-benefiċċju tal-istatistika uffiċjali dinjija.
ANNESS III
LISTA TA’ MARD TAL-ANNIMALI U ŻOONOŻI
(1)
Il-mard tal-annimali msemmi fl-Artikolu 5(1), l-Artikolu 9(1)(a), (b) u (c) u l-Artikolu 28 tar-Regolament (UE) 2016/429;
(2)
Iż-żoonożi u l-aġenti żoonotiċi msemmija fir-Regolament (KE) Nru 2160/2003 u fid-Direttiva 2003/99/KE;
(3)
Enċefalopatiji sponġiformi trażmissibbli kif imsemmija fir-Regolament (KE) Nru 999/2001.
ANNESS IV
INDIKATURI
Għan
Indikatur
L-għanijiet stabbiliti fl-Artikolu 3(2)(a)
1.
L-għadd ta’ lmenti ġodda fil-qasam tal-moviment liberu ta’ merkanzija u servizzi, kif ukoll il-leġiżlazzjoni tal-Unjoni dwar l-akkwist pubbliku.
2.
L-Indiċi tar-Restrittività għall-Kummerċ fis-Servizzi.
3.
L-għadd ta’ żjarat fil-portal l-Ewropa Tiegħek.
L-għan stabbilit fl-Artikolu 3(2)(a)(ii)
1.
L-għadd ta’ każijiet ta’ nuqqas ta’ konformità fil-qasam tal-merkanzija, inkluż il-bejgħ online.
2.
L-għadd ta’ kampanji konġunti ta’ sorveljanza tas-suq..
L-għan stabbilit fl-Artikolu 3(2)(b)
1.
L-għadd ta’ SMEs u raggruppamenti u organizzazzjonijiet ta’ networks għan-negozji, kif ukoll organizzazzjonijiet ta’ appoġġ għan-negozji li jirċievu l-appoġġ mill-programm, b’mod partikolari għall-internazzjonalizzazzjoni, id-diġitalizzazzjoni u s-sostenibbiltà.
2.
L-għadd ta’ kumpanniji appoġġati li kkonkludew sħubiji kummerċjali.
3.
L-għadd ta’ imprendituri li jibbenefikaw mill-iskemi ta’ mentoraġġ u mobbiltà, inkluż imprendituri żgħażagħ, ġodda u nisa, kif ukoll gruppi speċifiċi oħra fil-mira.
L-għan stabbilit fl-Artikolu 3(2)(c)(i)
1.
Il-kondiviżjoni tal-implimentazzjoni ta’ standards Ewropej bħala standards nazzjonali mill-Istati Membri f’ammont totali ta’ standards Ewropej attivi.
L-għan stabbilit fl-Artikolu 3(2)(c)(ii)
1.
Il-perċentwal ta’ standards internazzjonali tar-rappurtar finanzjarju u ta’ awditjar approvati mill-Unjoni.
L-għan stabbilit fl-Artikolu 3(2)(d)(i)
1.
L-Indiċi tal-kundizzjoni tal-konsumatur.
L-għan stabbilit fl-Artikolu 3(2)(d)(ii)
1.
L-għadd ta’ dokumenti ta’ pożizzjoni u tweġibiet għall-konsultazzjonijiet pubbliċi fil-qasam tas-servizzi finanzjarji mill-benefiċjarji.
L-għan stabbilit fl-Artikolu 3(2)(e)
1
L-għadd ta’ programmi nazzjonali veterinarji u fitosanitarji implimentati b’suċċess, inkluż l-għadd ta’ miżuri ta’ emerġenza implimentati b’suċċess dwar il-pesti tal-pjanti u l-mard tal-annimali.
L-għan stabbilit fl-Artikolu 3(2)(f)
1.
L-Impatt tal-istatistiċi ppubblikati fuq l-Internet: għadd ta’ referenzi fuq il-web u opinjonijiet pożittivi/negattivi.

Summary:
Il-Programm tas-Suq Uniku
Il-Programm tas-Suq Uniku
 
SOMMARJU TA’:
Ir-Regolament (UE) 2021/690 li jistabbilixxi programm għas-suq intern, għall-kompetittività tal-intrapriżi, inkluż l-intrapriżi żgħar u ta’ daqs medju (SMEs), għall-qasam tal-pjanti, l-annimali, l-ikel u l-għalf, u għall-istatistika Ewropea (Programm tas-Suq Uniku)
X’INHU L-GĦAN TAR-REGOLAMENT?
Jistabbilixxi l-għanijiet, il-baġit, il-governanza u r-regoli ta’ finanzjament għall-ewwel programm integrat tas-suq uniku intern. Dan iġib flimkien attivitajiet li qabel kienu ffinanzjati taħt sitt programmi separati. Se jdum għaddej mill-2021 sal-2027.
PUNTI EWLENIN
L-għanijiet ġenerali tal-programm huma li:itejjeb il-funzjonament tas-suq intern, notevolment biex jipproteġi u jagħti s-setgħa lill-pubbliku, lill-konsumaturi u lin-negozji, speċjalment lill-SMEs, billijinforza l-liġi tal-UE u jiffaċilita l-aċċess għas-suq u jiffissa standardsjippromwovi s-saħħa tal-bniedem, tal-annimali u tal-pjanti u l-benesseri tal-annimalijirrispetta l-iżvilupp sostenibbli u jiżgura livell għoli ta’ protezzjoni tal-konsumaturiisaħħaħ il-kooperazzjoni bejn awtoritajiet nazzjonali, il-Kummissjoni Ewropea u aġenziji tal-UE deċentralizzati; jiżviluppa, jipproduċi u jxerred statistika Ewropea ta’ kwalità għolja, komparabbli, fil-ħin u affidabbli biexisostni d-disinn, il-monitoraġġ u l-evalwazzjoni ta’ politiki tal-UEjgħin lill-pubbliku, lil dawk li jfasslu l-politika, lin-negozji u lill-midja jagħmlu deċiżjonijiet infurmatijgħin lill-gruppi ta’ hawn fuq jipparteċipaw b’mod attiv fil-proċess demokratiku.Dawn l-għanijiet ġenerali jinkisbu permezz tal-għanijiet speċifiċi li ġejjin:jagħmlu s-suq intern aktar effettiv, speċjalment bit-trasformazzjoni diġitali, li tipprevjeni u tneħħi ostakli illegali (EUR 452 miljun fuq perjodu ta’ seba’ snin) u tiżgura li prodotti siguri u konformi biss jistgħu jinbiegħu (EUR 106 miljun); isaħħu l-kompetittività u s-sostenibilità tal-SMEs, inklużi forom differenti ta’ appoġġ, il-promozzjoni ta’ opportunitajiet ta’ negozji ġodda u l-iżvilupp ta’ katini ta’ valur industrijali (EUR 1 biljun); jiżguraw il-funzjonament effettiv tas-suq intern permezz ta’ standards Ewropej u internazzjonali ta’ kwalità għolja (EUR 221 miljun); jippromwovu l-interessi tal-konsumaturi u livell għoli ta’ protezzjoni tal-konsumaturi u sigurtà tal-prodotti, inkluż fis-servizzi finanzjarji (EUR 200 miljun); jikkontribwixxu għal livell għoli ta’ saħħa u sigurtà għall-bnedmin, annimali u pjanti permezz tal-katina tal-ikel, inkluż il-qerda tal-mard tal-annimali u pesti tal-pjanti, il-ġlieda kontra r-reżistenza antimikrobjali u l-iżvilupp ta’ produzzjoni u konsum ta’ ikel sostenibbli (EUR 1.7 biljun); jiżviluppaw, jipproduċu, ixerrdu u jikkomunikaw statistika Ewropea ta’ kwalità għolja (EUR 552 miljun).Il-baġit ta’ 7 snin biex jiġi implimentat il-programm huwa ta’ EUR 4,208,041,000 (prezzijiet kurrenti). Sa 5 % tal-baġit jista’ jintuża għal diversi għanijiet tekniċi u amministrattivi, bħal preparazzjoni, monitoraġġ, kontroll, verifika, evalwazzjoni u użu ta’ netwerks tat-teknoloġija tal-informazzjoni.
Pajjiżi mhux tal-UE jistgħu jipparteċipaw fil-programm soġġetti għal ċerti kundizzjonijiet. Dawn jinkludu d-dritt tal-Uffiċċju Ewropew ta’ Kontra l-Frodi (OLAF) li jwettaq investigazzjonijiet, inklużi kontrolli u spezzjonijiet fuq il-post, biex iħares il-finanzi tal-UE.
L-Artikolu 8 u l-Annessi I (pjanti, annimali, ikel u għalf) u II (statistika Ewropea) stabbilew il-ħafna attivitajiet eliġibbli għall-finanzjament taħt l-għanijiet ġenerali u speċifiċi tal-programm.
Entitajiet ġuridiċi* huma eliġibbli għall-finanzjament jekk ikunu:ibbażati fi Stat Membru tal-UE jew f’pajjiż jew territorju barrani marbut, jew f’pajjiż mhux tal-UE assoċjat mal-programm; maħluqa taħt il-liġi tal-UE, jew kwalunkwe organizzazzjoni internazzjonali; ibbażati f’pajjiż mhux tal-UE mhux assoċjat mal-programm, imma l-attivitajiet tagħhom huma konformi mal-għanijiet tagħha.L-Artikolu 10 jistabbilixxi l-entitajiet li jistgħu jirċievu għotja mingħajr sejħa għal proposti. Dawn ivarjaw minn awtoritajiet nazzjonali ta’ sorvejlanza tas-suq sal-Grupp Konsultattiv Ewropew għar-Rappurtaġġ Finanzjarju u l-Bureau Européen des Unions de Consommateurs.
Regoli ta’ kofinanzjament jiddikjaraw li:f’ċertu ċirkostanzi l-programm jista’ jkopri sa 100 % tan-nefqa eleġibbli. F’postijiet oħra, il-firxa hija bejn 50 % u 95 %; l-attivitajiet jistgħu jirċievu finanzi mill-programm tas-suq uniku u fondi oħra tal-UE sakemm il-kontribuzzjonijiet ma jkoprux l-istess spejjeż.Il-Kummissjoni:tistabbilixxi programmi ta’ ħidma sat-30 ta’ April għas-sena ta’ wara; timmonitorja u tirrapporta fuq il-progress tal-programm biex tissodisfa l-għanijiet speċifiċi u tuża indikaturi f’Anness IV; tipprepa rapport annwali għall-Parlament Ewropew u għall-Kunsill dwar l-attività tal-Fondazzjoni għall-Istandards Internazzjonali għar-Rapportar Finanzjarju; tipprovdi evalwazzjoni interim tal-programm mhux aktar minn 4 snin wara t-tnedija tiegħu u evalwazzjoni finali fl-istess żmien tat-tlestija tiegħu; kull sentejn tippreżenta żewġ evalwazzjonijiet lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat Ewropew tar-Reġjuni u tagħmilhom disponibbli pubblikament; tikkonsulta mal-Kumitat tas-Sistema Ewropea tal-Istatistika u l-Kumitat Konsultattiv Ewropew tal-Istatistika waqt il-preparazzjoni tal-evalwazzjonijiet; timplimenta attivitajiet ta’ informazzjoni u komunikazzjoni faċli għall-utent biex trawwem l-għarfien fost il-pubbliku, in-negozji u l-amministrazzjonijiet pubbliċi dwar il-finanzi disponibbli taħt il-programm; tista’ tadotta atti differenti ta’ implimentazzjoni u  ta’ delega.Il-leġiżlazzjoni tħassar ir-Regolamenti (UE) Nru 99/2013, (UE) Nru 1287/2013, (UE) Nru 254/2014 u (UE) Nru 652/2014 mill-31 ta’ Diċembru 2020.
MINN META JAPPLIKA R-REGOLAMENT?
Dan ilu japplika mill-1 ta’ Jannar 2021.
SFOND
Is-suq uniku huwa s-sinsla tal-ekonomija tal-UE. Huwa jikkontribwixxi għat-tkabbir, għall-kompetittività u għall-impjiegi, waqt li joffri aktar għażla u prezzijiet aktar baxxi lill-konsumaturi.
Il-programm għandu l-għan li jippermetti lill-pubbliku, lill-konsumaturi, lin-negozji u lill-awtoritajiet pubbliċi madwar l-Ewropa jieħdu vantaġġ sħiħ mill-opportunitajiet offruti.
Għal aktar informazzjoni, ara:Il-Programm tas-Suq Uniku  (il-Kummissjoni Ewropea); L-ewwel programm finanzjarju li qatt kien hemm biex jixpruna s-Suq Uniku huwa lest biex jibda — stqarrija għall-istampa (il-Kummissjoni Ewropea); Is-suq uniku bejn l-2021–2027 — folja tal-fatti (il-Kummissjoni Ewropea).
TERMINI EWLENIN
Entità ġuridika: individwu, kumpanija jew organizzazzjoni li għandhom drittijiet u obbligi legali.
DOKUMENT EWLIENI
Ir-Regolament (UE) 2021/690 tal-Parlament Ewropew u tal-Kunsill tat-28 ta’ April 2021 li jistabbilixxi programm għas-suq intern, għall-kompetittività tal-intrapriżi, inkluż l-intrapriżi żgħar u ta’ daqs medju, għall-qasam tal-pjanti, l-annimali, l-ikel u l-għalf, u għall-istatistika Ewropea (Programm tas-Suq Uniku) u li jħassar ir-Regolamenti (UE) Nru 99/2013, (UE) Nru 1287/2013, (UE) Nru 254/2014 u (UE) Nru 652/2014 (ĠU L 153, 3.5.2021, pp. 1-47)
l-aħħar aġġornament 22.07.2021